
U književnoj ostavštini pokojnoga Ivana Lepušića — 
Matičina člana;radnika — nadjen je rukopis pod na- 
slovom „Pustolovka" s oznakom, da je napisan g. 1897. 
Po svemu se vidi, da je pisac taj roman počeo pisati mnogo 
prije, ali da ga je dovršio istom spomenute godine. 

Teške patnje, s kojima se je morao boriti malo ne 
svega svoga vijeka, bijahu razlogom, te nije dospio, da 
taj svoj rukopis pregleda i dotjera osobito pogledom na 
obseg i dijalog. 

Odbor „M. H.", da se oduži uspomeni patnika po- 
kojnika i da izpuni želju njegove udovice, odlučio je, da 
to posljednje djelo Lepušićevo izdade, da ne izgine ne- 
tragom. 

Rukopis je pregledao i samo u tehničkom pogledu 
(izostavivši suvišnosti prvoga nacrta) s velikom ljubavlju 
i marom za tisak priredio pokojnikov jedan prijatelj. 
Oblik i sadržaj djela ostao je dakako netaknut. 

„M. a- 



PRVI DIO. 

I. 

Imade nedjelja dana, Sto se nad dućanskim vratima na 
udarcu prometne ulice nalazi napis „Čedomil Zlatković", 
gdje bijahu za vrijeme od tri mjeseca zatvorena vrata i 
spuštene kapke, olijepljene modrim i crvenim plakatima, 
a nedavno skinuSe za uvijek onaj napis kratkotrajne tvrtke 
„Švarc i drug." 

U Zlatkovićevoj trgovini sjedi knjigovodja i poslu- 
žuje pet momaka. Mušterije dolaze kano na jagmu. Dašto, 
trgovina je nova, krcata raznolikih stvari, što ih treba 
gradjanska i velikaška ku6i, od najobičnije stvarce do 
skupocjenih specijaliteta. A Zlatković je poznata li6iost 
u nižim i višim krugovima gradjanstva. On prijazno do- 
čekiva i otprema mušterije, pomno nadzire pomoćnike, 
da zadovolje svakomu ; a svu brigu je usredotočio na radnju 
mladoga knjigovodje u omalenoj poslovnici do vrata. 

Zlatković prima već nedjelju dana od raznih visokih 
ličnosti čestitke i naručbe. Vidi se, da nije novajlija u gradu. 

Večeras se nešto užurbao u poslovnici. Ne će ništa 
da odgodi na sjutra. Utržak prebroji i spremi, a dućan za- 
tvori tačno u označeno vrijeme. Istom započe jesenje vri- 
jeme, no ipak je neobično zahfadjelo. Zlatković obuče ogrtač, 
uze štap i otputi se na' glavni trg, gdje su u dva reda sta- 
jale kočije. Sjedne u najmljenu karucu i dade se odvesti. 
Rad bi da dočeka vlak iz Siska. 

Zlatkoviću imade 35 godina, srednjeg uzrasta, plećat, 
plavih velikih očiju izpod visoka čela, plavih brkova i 

kratke brade ; riječ mu tihana, no u stanovitim časovima 
glasna i oštra — pače ijetka. Obličja je ozbiljna, premda 
se nadje u njega na pretek humora, kojim znade živo pec- 
nuti, a opet osmjehom zavije i prikrije, da ne bi ma čije 
srce ranio. 

U kočiji zapali smotku i toliko se zaglibi u razne misli, 
da nije na susretu zamijetio poznatih prolaznika, koji ga 
pozdraviše. 

Istom u drvoredu blizu kolodvora trže se i osvanu mu 
na ozbiljnom licu tračak osmjeha, te htjede da fijakera 
na nješto upozori, — no opet se sustegnu, kano da nije 
siguran u uspjeh namišljene dosjetke. 

Njegov tijesni prijatelj Feliks Dominić, uvaženi knji- 
ževnik i novinar, otputovao još prije tri tjedna u Biograd, 
a nefaljeno bi još koju nedjelju tamo ostao, da ga Zlat- 
ković nije pozvao žicom i naglasio, da se u njegovim po- 
slovima dogodio nenadani prevrat. A danas mu prijatelj 
iz Siska javlja žicom, da je stigao iz 2^muna ladjom i do- 
lazi večernjim vlakom u Zagreb. 

Još Zlatković u drvoredu, a već zvono kucne i javi 
dolazak vlaka. — To je sisački, pomisli Zlatković, pak 
htjede, silazeći s kola, da fijakeru nešto kaže ; no opet se 
predomisli i reče, neka ovdje pričeka. A htjede mu za 
pravo reći, da ga na povratku vozi ravno pokraj dućana, 
kako će prijatelja iznenaditi onaj napis nove tvrtke. 

Istom Zlatković stupi u čekaonicu, a već ga prijatelj 
traži očima i rukuje se sad s jednim, sada s drugim znancem. 

— - Dobro došao, Felikse ! 

— Bolje te našao, prijatelju Cedomile ! 
Ogrle se i do tri puta izljube ! 

— A ti postao svoj goso : „čedomil Zlatković. Broj 9." 

— Kako li ti sazna ? — upita začudjeno. 

— A gle ! Zar misliš, da Srbija ne čita hrvatskih no- 
vina ? 

— Ja nisam oglasio. 

— Znadem tvoju skromnost. Ali to je redakcija ob- 
javila . . . znadeš . . . Čestitam, čestitam . . . bilo sretno ! . . 
Premda nije u redu, što mi ne piša o toj stvari, već istom 
nakon prevrata, pa tako potanko, je T de ? žicom ... u 
sedam riječi . . . 

— Zar nakon gotova prevrata ? Moj Felikse, ta to 
je istom početak, a nastavak slijedi ; to jest radnja je za- 
počela, a čuvstva uzavreše 

— Možda se, junače, ženiš ? 

• — D^što. Kratka je to crtica, ali ipak zanimljiva. 

— A nu ! Što si trgovinu na svoju ruku otvorio — 
to je već svršeno, — to ne bi ni bio razlog, da odgodim 
posao u Biogradu, ali u tim tvojim poslovima treba pri- 
jateljskoga saučešća, — je V de ? 

— Misliš sažaljenja ? 

— Oslobodi Bože ! Medjutim, prihvaćaš li ti moj 
predlog ? 

— Drage volje. 

— Ja sam se u kolima već sav ukočio, hajdemo pješke, 
pak ćemo se ukloniti bučnoj ulici. 

-— Pristajem. Ali tvoja prtljaga ? 

— Evo iskaznice — 

— Fijakeru predaj, on će podići — reče Zlatković i 
pokaže do vrata fijakera, s kojim se on dovezao. 

Prijatelji se uhvatiše ispod ruke i krenuše pokrajnjom 
ulicom, da ih toliko ne smetaju mnoga kola i ljudi. 

— Daklem, ti se ženiš . . . 

— Bez sumnje bit će prvi prevrat važniji. 

— A koja je ta sretnica ? 

— Nije žena izravno povod prvomu prevratu, ako 
inače i igra važnu ulogu u cijeloj stvari. 

Zlatković stane navraćati razgovor na trgovački posao. 
On bijaše punih deset godina u ortakluku sa poznatim 

Stjepanovićem. Vodili za to vrijeme solidnu i najpromet- 
niju radnju svoje vrsti u gradu. 

— Ti znadeš, Felikse, kako je često naš Stjepanović 
nesnosan, čudnih hira, je V de ? 

— Kad što i previše. 

— Meni je bila uvijek pred očima radnja, a ne nje- 
gova ćud. Mi se sastasmo prije desetak godina i otvorismo 
radnju. On je imao tri hiljade kapitala, a ja sam bio do- 
duše bez novčanoga kapitala, ali sam imao duševni, kojim 
je on sebi za to vrijeme obogatio trgovačko znanje i po- 
većao svoj kapital. Mi načinismo — kako neki govorahu 

— čudnovat ugovor. Neki su prigovarali njemu, što je 
stupio u društvo sa drugom neimatnikom i uložio svoj ka- 
pital u zajednicu ; a neki su korili opet mene, šta se združih 
sa Stjepanovićem, koji nema gotovo ni pojma o pravoj 
trgovini. Kako je naš posao napredovao, to ti potanko 
znadeš, a to dokazuju i resultati našeg obračuna. 

Dne 10. rujna iznajmi on preko puta podrum, ne re- 
kavši prije meni ni riječi o tom, već kada sam ga upitao, 
čemu taj podrum preko puta, odgovori mi, da sa svojim 
novcem radi, što hoće, i nadoveže, da je stupio u savez 
s jednom trgovačkom kućom izboritih vina. U taj posao, 
reče meni odlučno, ne treba da ti ulažeš svoj kapital, 
ni tvarni, ni duševni. To je moja prćija — i moja glavna 
radnja, a ova zajednička radnja bit će mi istom nuzgredna. 

— Oho ! pomislim, — daklem sam i ja nuzgredan ! 

Uzmem šešir i odem — kano nijem, slijep i gluh, — 
vjeruj mi, da nijesam opazio na putu ni najboljih znanaca. 

Pred kućom broj 9- sustavi me gospodin pukovnik 
Rožić. A pred tom kućom skupilo se mnogo svijeta, muš- 
karaca, žena, a ponajviše djaka. Upravo su taj čas ski- 
dali napis „Švarc i drug." A u dućanu započe sud razpro- 
daju. „Gospodine Zlatkoviću !" — progovori pukovnik, 

— eto gledajte ! „Zar ne bi ovdje dolikovao napis : Čedomil 

Zlatković ? pak zlatnim pismenima — ha ? — Neka Hr- 
vatina radi, a ne crnac . . , A gore imade i krasan stan : 
pet soba — i štoSta." 

Starac to reče kano u šali, ali ozbiljno mišljaše — i 
one riječi bijahu značajne. A to se dogodilo u onaj jek, — - 
istom što me je drug uvrijedio. 

Odem gore kućegospodaru i namah mu nabrojim 600 
for. za pol godine unaprijed. Uzeh prostorije u najam na 
šest godina. 

U dućanu nadjosmo nekoga Rosenberga, trgovca iz 
Osijeka, koji je imao nakanu, da uzme ove prostorije. Ro- 
senberg nakrivi lice i stane me rječito pitati za moje pri- 
like i kritizovati lokal. 

No ja mu se izvinim, da ćemo se poslije opširno raz- 
govarati. Kako sam čuo, svi su mislili, da će on kupiti Švar- 
covu ostavštinu na toj dražbi ; no najednom ga nestane 
iz dućana. 

Kano da sam o toj stvari tri dana prije promiJljao, 
tako sam sve hitro izradio. Samo pomisao na onaj prostran 
stan sjeti me, da sam ipak načinio golemu glupost ; a čim 
to ljudi saznadu, ne mogu drugo ni pomisliti, već da se 
Zlatković ženi. 

— Ha, ha ! — nasmije se Feliks. — Doista gluposti ! 

— Doista, brate ! Odoh u naš dućan bez ikakve 
uzrujanosti. Bio sam miran ■— kano da već obračunah 
sa drugom svojim. Rekoh mu, kako bijasmo još trgovačka 
djeca, kadno se sastasmo u društvo. Ali je minulo već 
desetak godina. Mi nevjesti znadosmo postojalu glavnicu 
ne samo sačuvati u cjelini, već povećati, trgovinu pro- 
širiti tako, da je danas glasita u gradu. Nudjalo nam osobni 
kredit u Beču, Pešti i Trstu, ali mi smo svaku ponudu 
veselije otklonili. Od trgovačke djece postali smo oz- 
biljni trgovci — dorasli svomu pozivu, da možemo danas 
svaki na svoju ruku raditi. A tvoj podrum, rekoh, živim 

je dokazom, da se osjećaš doraslim i bez svoga druga 
trgovati. 

„To je istina, ali nije nužno. Mi možemo i glede toga 
da se sporazumimo", reče mi Stjepanović, kano da me 
želi umekšati, a bio je vanredno iznenadjen. 

Taj dijalog svršismo u du6inu u nazočnosti momčadi. 
A momci stadoše muklo izmijenjivati posmjehe. Mrze ga, 
a uvidješe, da se je ujeo za jezik. — „Zar doista, Čedomile ?" 

— saleti me, a ja mu rekoh : ,Doista. Hajde da načinimo 
račun. Meni je dozvoljeno, da istupim, kada me volja. A 
vaša je obveza, rekoh njemu i ženi, da mi isplatite pri- 
padak u gotovini." 

Stjepanovićka bijaše jadna i pozelenjela kano krastavac. 
Vidi ona, da ono njihovo nadmetanje ne urodi dobrim 
plodom ; a ni to nijesu npma prvine. Tražilo njeno umno 
oko ovdje, ondje neke osobme, što sam često opazio 

— i gledao, kano da ne vidim. No nikada ne izbi njihova 
namjera tako jasno — kao sada, kada u našem ortak- 
luku osnivaju sebi prćiju, — ali tako, da Stjepanović stupa 
podjedno u toj grani trgovine u novu svezu. Mislio sam, 
valjda sam im dođi jao, — pak hajde da se razdružimo. 
Krivo sam mislio, jer me Stjepanovićka stade navraćati, 
neka i ta radnja bude zajednička. Tako su i mislili. Ona 
govori. Mušterije dolaze kano i jučer. A svatko nekako 
čudno gleda, što stvari promećemo, brojimo, važemo i 
cijenimo, pak bilježimo jedno te isto na dvije strane — 
sve mimo — mehanički, kano da ona ni ne govori, i kao 
da je nema u dućanu. O podne zaključasmo dućan, da 
u jedan sat nastavimo. Kano da podnevna zvona objaviše 
cijelomu gradu novu trgovinu. Istom dodjoh u dućan, 
a Stjepanovićka se podboči objema rukama, pa na mene, 
kano da imade kakva derana pred sobom : da je 
moja namjera već davno klila, da sam se već 

zaručio, da nešto nova pokrećem na ostacima tudjega 
— nečistoga posla ... A ja šutim ; vidim,' da ona više 
znade, nego li ja. „Ha, gospodine Zlatkoviću ! Čestitam, 
čestitam ! . . . Daklem vi se ženite . . . čestitam ! . . Stje- 
panoviću, gledaj ti potajnika ! . . . Tko bi i mislio ... On 
već dva mjeseca potajno snuje i radi" . . . 

„Ali gospodjo, nemojte tako !" stadoh je miriti molećim 
glasom. No ona ne prestaje, već hoće da dopjeva pjesmu 
svoju. „A koja je ta sretnica ? Mora da imade zlatom 
pokrivenu kuću ... No, kažite, gospodine . . . nije to 
valjda diskretno !" — „E, možda se je već rodila", odgo- 
vorim joj nehajno. — 

„Dikako, dječarac od 35 godina, pak mu se sudjenica 
istom rodila — ili će se tekar roditi . . . ha-ha-ha !'* 

Brate moj, tako ona iskreše puna sarkazma, a Stje- 
panovjć gladi onaj brk, što se u stanovitim prilikama 
lukavo smiješi, pak se ponosi umnom ženom. 

Mi uredismo poslove istom sjutradan podne. 

— A kako ? To me zanima, — primijeti Feliks. 

— Sav imetak sa tražbinama iznosio 24 hiljade, a 
meni pripade sedam hiljada for. 

— Dobro si isplivao, ali, duše mi, on još bolje ! 

— Naručim namještaj za dućan. Glavom odoh u 
Beč, Peštu i Trst, da naručim svakovrsne robe, kakove 
ne imasmo ni u zajednici, da se baš ne kaže — tobože 
da na ostacima Švarcovim osnovah trgovinu. A priložio 
sam i svoju prijašnju gotovinu — one četiri hiljade. Licem 
na Miholje otvorih radnju. 

— A kako posao napreduje ? 

— Čini mi se, kano da radim u zajedničkoj trgovini 
i veći dio onih mušterija kod mene kupuje, a pridolazi 
i novih lica. 

— A jesi li stan uredio ? 



14 

— Jednu sobu, što bi ju štapom okružio, a ostale su 
prazne, zatvorene, no ključ je u ključanici . . . 

— Kaži : mislim se ženiti . . . 

— Dašto ! 

— Gle moga Čedomila ! Pak što okoliSaš ? Kaži 
iskreno svomu prijatelju ! 

— Za to i dozvah prijatelja u pomoć. 

— Ta nijesi nikada o ženidbi govorio, baš kano 
ni ja 

— Medju nama je golema razlika. Ti se neprestano 
ženiš, a nikada se još nijesi odlučio ; a ja nikada na to 
ni ne pomislih do onoga dana, dok nijesam onu ludost po- 
činio, iznajmivši prostran stan. A sve mi čestitalo prije, 
nego li pomislih na to. A možda je to ludo— -recimo, smjelo 

— čestitanje nagoviještalo porod moje prve namisli na že- 
nidbu ; ili je onoliko čavrljanje dalo povoda — ili je na- 
pokon bio puki slučaj. Ali svakako — čim se misao rodila, 
odluka bijaše gotova. 

— To je obilježje poduzetnih duhova. Kakav slučaj ! 

— Koliko me puta St jepanović uzrujavaše, a ja preturih. 
Zar ne bijaše slučaj 10. rujna, kada me drug uzrujao, 
pak sam kano bez očiju naišao pred kuću broj 9, upravo, 
kada su skidali onaj napis propale tvrtke „Švarc i drug" ? 
Zar ne bijaše slučaj, što se je tamo desio stari pukovnik 
Rožić, i slučajno me upozorio patriotičnom besjedom : 
„Neka Hrvatina radi na svomu tlu, a ne crnac !" — 
Zar ne bijaše i to slučaj ? A činila mi se je besmislena 
ona preporuka : da imade krasan stan od pet soba, gdje 
pukovnik znade, da sam ja neženja, pak me izvrže ruglu 

— zar ni to nije slučajno, da me baš on izvlači iz ruga ? 

Onaj dan, kada otvorih radnju, prolazio je mimo 
dućana g. pukovnik sa nekim nepoznatim generalom. 
Popostanu pred dućanom, a pukovnik mu veselo pokazi- 
vaše firmu i živo stane nešto pripovijedati. A to izazva 

li generala veselo odobravanje i pukovnik poprati svoje 
riječi smiješkom zadovoljstva — ako se ne varam — pa- 
triotičnog uživanja. 

Taj mah sam gledao u pukovniku najvećega svoga 
prijatelja i dobrotvora. Niesam se mogao oteti neodoljivoj 
želji i osje6ijima zahvalnosti, već se preruših u 12 sati 
u salonsko odijelo, navučem rukavice, natučem cilindar 
na glavu — i ravno odoh u stan pukovnikov, da mu se 
na dostojan način zahvalim. Ništa me ne smeta, imao sam 
povoda, pače bila mi je i dužnost da to učinim. Pukovnikova 
kuća bijaše pet godina naša mušterija u zajednici. 

— A ti htjede tim načinom zadobiti izdašnu mu- 
šteriju . . . 

— Niti pomislio na to nijesam. Pokucam . . . Čim 
stupih u sobu, pukovnik me vrlo prijazno dočeka — ali 
s osmjehom, kano pobjednik, i reče mi, da mu je dragoj 
što je danas svojim očima vidio. Ja mu odgovorim, da je 
to njegova zasluga i da sam mu vrlo zahvalan i držim 
za časnu dužnost, da mu se eto posebno zahvalim. Pu- 
kovnik reče, da mu je bilo milo, što prijateljske njegove 
riječi padoše na mekano i plodno tlo mojega, kaže, pa- 
triotičnog srca. Upita me za prostorije, za onaj krasan 
stan, a ja ću, da je stan krasan, no sve mi je ipak suviše 
prostrano — pusto, kao Adamu raj bez — - Eve . . . 

A gospodja pukovnikovica i njihova kćerka Vera 
stajahu do prozora i u sav se grohot nasmijaše, kako me 
starac namamio na medenu udicu. Tada istom opazih, 
kako sam bio neoprezan. Ako i ne baš mladić bez brkova, 
— ali ipak došao sam prvi put u kuću, neoženjen, pak u 
prisuću gospodje i kćerke ! Gospodja je pukovnikova po 
svoj prilici opazila moju zabunu, pak da me ispomogne, 
upita me nešto za robu, a ja najpripravnije i vrlo rječito 
stanem uvjeravati, da ću precizno zadovoljiti svakoj 
naručbi i želji ovako ugledne kuće, pače i takovim objek- 

tima, kakovih se nije našlo na zajedničkom skladištu, 
a da će i gospodin pukovnik naći neku novost — u bocama 
odabrana vina sa hrvatskih vinorodnih brd na. Tu dodadem, 
da upravo danas putujem na Plemenkovac vlastelina 
Zrinića, da tamo odaberem veću zalihu one glasovite 
kapljice, a kad tamo, doznam, da su i oni baš pozvani 
u Plemenkovac na užinu ! Reci mi, brate Felikse, nije li 
. i to bio puki slučaj ? 

— Ako misliš posijati samo proso na njivi — 1 po- 
siješ, a niklo je proso i struk pšenice, misliš li, da je onaj 
struk pšenice slučajno nikao ? 

— Svakako je nikao iz zrna pšenice. 

— A da ti nijesi sa prosom onog zrna posijao, ne bi 
ni struk pšenice nikao. Daklem nije slučajno, već sve 
imade svoj uzrok, pa kol ko je sakriven, to nam se čini 
slučajno. 

— Ti, Felikse, filozofiraš . . . Znadeš li Plemenkovac 
vlastelina Zrinića na onom divnom humu ? 

-- Znadem vrlo dobro. 

— Premda smo ja i Zrinić dobri znanci već od više 
godina, ni jesam imao nikada sreće, da razgledam njegov 
dvorac, t. j. nikada me Zrinić ne pozva onamo na čast. 

— Ali ni tada nije bilo slučajno. 

— Ne. Bit će. nješto u savezu s tim, što me pozva 
u Plemenkovac, jer mi ponudio svoga sina Kreška, da 
ga primim u trgovinu. Pisao mi je, da je dječak dobar, 
svršio je tri gimnazijalna razreda, otvoren, rječit i domi- 
šljat. A kako sam mu ja saopćio želju, da bih kupio 100 
akova vina, to mi posla poruku, da dodjem sjutradan 
u Plemenkovac; A što će pukovnik sa svojom obitelju 
onamo, to ne bijaše zagonetno ... 

— Oni su bliži rodjaci, — primijeti Feliks. — No 
svakako je to lijepo odlikovanje, što ti tako ugledna kuća 
nudja svoje dijete u nauku. 



17 

— Dječak je već u mom dućanu . . . Bijaše nedjelja. 
Oko jedan sat poslije podne sjedoh u kočiju. A vrijeme 
toplo, ugodno, kano u lipnju. Ne bi ni rekao, da je jesenje 
doba, ali sva se priroda primakla dozrijevanju. Kukuruz 
požutio na njivama, otava pokošena i najpozniji usjevi, 
proso i heljda, požeti, u voćarima voće pobrano, samo 
još vinogradi nakićeni zelenim lišćem, pod kojim se kriju 
zrnati grozdovi. Kada minusmo uvalu, eto nas na poljskom 
putu, što ga seljaci dan prije lijepo uravnaše. Ljepote, 
mili Bože ! Oni zeleni brežuljci obrašteni šumom vinograda, 
one rasijane bijele klijeti, a pred svakom se miče vesela 
čeljad i sprema sudje za berbu. Stoji tutanj bačava, na 
kojima nabijaju i pričvršćuju obruče, a ovdje — ondje 
već i podbiru. Onaj Zrinićev dvorac na Plemenkovcu 
divno se ponio u švajcarskom stilu nad onim seljačkim 
potleušicama. Velebno bi se dizao na drugome mjestu 
medju lijepim vilama, a kamo li ne bi ondje, gdje je sve 
ostalo nisko i jednostavno, a on se na visu svojom umjet- 
ničkom vanjštinom ponosito diže. 

Pukovnikovi me pretekoše. Na vijugastoj cesti uz 
brdo opazih kočiju već blizu dvorca. Zagrmlješe mužari 
u šljivaku u pozdrav gostima, a iz dvora izašla Zrinićeva 
obitelj u susret. Rukuju se, cjelivaju, a ja im, duše mi, 
ne zavidjah. I tamo se pripravljaju za sutrašnju berbu. 
Čas po časak dovukosmo se i mi na zaravanak, a mužari 
opet zagrme. Pomislih : Bože, ta valjda ne pale meni u 
pozdrav ? ... Ta tko sam ja ? Ničim se još ne odlikovah, 
istom sam postao svoj gospodar. . . Možda su to jedine 
zasluge, što sam pomogao momu kompanjonu, da mu 
kapital od 3000 naraste na 14.000 forinta ; za to sam se 
ja dan i noć brinuo, a on bezbrižno sproveo po tri mjeseca 
u lovu, tri u toplicama, tri pod toplim južpim podnebljem, 
a istom četvrt godine u dućanu. Za to me napokon Stje- 
panovićka onako otpremila. 

Ivan LepuSić ; Pustolovka. 2 

— Grdne nezahvalnosti ! Samo sreća, što ne dodje 
s njima u prijepor, — primijeti Feliks. 

— No sada želim, da se požrtvovno zauzmem za 
svaku svetu, narodnu stvar. Ni do sada sustezao ni- 
jesam desnice, no bijah sapet često puta. Oni Stjepano- 
vićevi nazori, da trgovac nije ništa drugo, nego kosmo- 
polita, činili su mi se ludost — skrajnja glupost. To će 
reći, da trgovac nema svoje osobne narodnosti. 

— Da, on je pravi Volapik ! U trgovca je posao kozmo- 
politski, on promeće švapskim, madžarskim, francezkim, 
talijanskim i t. d. tvorinama i njegove mušterije mogu 
biti raznih narodnosti; ali obilježje trgovca mora da je 
narodno. 

— Kako ti rekoh, mužari gruvahu doista meni u po- 
zdrav. I meni izadjoše svi u susret. 

Bilo je rukovanja i dobrodošlice, no cjelivanja ne bi- 
jaše, van što sam ja cjelunuo ruke gospodjama. Glede ma- 
loga Kreška hitro se sporazumjesmo. Sada vidim, što se 
slučaja tiče, da imadeš ti potpuno pravo. Jer ono doista 
nije bio puki slučaj, što su jutrenji Adam i Eva izazvali 
kod užine opći smijeh. 

— - Molim te } 

— Najednom reče gospodjica Vera: „Gospodine Zlat- 
koviću, ala sam se danas nasmijala Adamu u raju !" — „I ja 
se iznenadih, opazivši Evu," odgovorim. Ta primjedba bila 
je svakako neumjesna u društvu. Veri se lica zarumenješe, 
ali opazih na njenim očima pritajeni smiješak. Poslije u 
vrtu, kada se šetah sa gospodjicom, stanem ju draškati : 
kada bih ja imao u svom domu takovo biće, kano što je 
ona, doista bi bio sretniji od Adama u raju . . . 

— A šta ona reče } — upita Feliks. 

— Ona porumeni. Angjeoska milina obasja joj one 
pune jagodice, one zrnate crne oči, na njoj se izražavala 
neka neobična pojava. Njenu ruku držao sam u svojoj ruci, 

a drhtala je ... A kad ju upitah, bi li gospodjica bila sretna 
Eva, odgovori, da bi, ali namah primijeti, da u tom odlu- 
čuje riječ njezinih dobrih roditelja . . . 

— Divno, Čedomile 1 Pripovijedaj de dalje . . . 

—• Hotio sam da onom hitrinom i lakoćom — kako 
sam postao svoj, da i taj ljubavni proces svršim. No ni za 
svoju glavu ne bih u tom poslu došao ravno pred njene 
roditelje. A tebe, prijatelju ne bi ! A takav bi mi valjao, 
koji umije da kiti i prevrće lijevo i desno, kako to novi- 
nari znadu. Tada se sjetih g. Zrinića i meni bi dozvoljeno, 
da u tom poslu posjetim pukovnika. Treći dan bile su za- 
ruke. 

— A vjenčanje f 

— Za koji dan. Zato i pozvah svoga najmilijega pri- 
jatelja Feliksa, da mi bude djeverom. 

— Čestitam ! Sretno bilo ! Drage volje ! — reče Feliks, 
i čvrsto prihvati ruku prijateljevu, pak produži : — Ta 
ljubavna crtica doista vrijedi, da se objelodani . . . 

— Istom poslije moje smrti, Felikse . . . 

U tom razgovoru stigoše pred kuću broj 9-, na kojoj 
se svijetlio fenjer i rasvjetljivao zlatna pismena : „Čedomil 
Zlatković." Feliks mahne šeširom u pozdrav napisu : — 
2ivio Zlatkoviću ! Tako valja ! 

U živahnom razgovoru primakoše se gostioni i uni- 
djoše, da večeraju. 

— Felikse ! Ovo pismo će te zadiviti — reče Zlat- 
ković i pruži mu pismo. 

„Gospodine Zlatkoviću ! — Danas sam čitala u no- 
vinama veselu vijest, da ste zaručeni sa dražesnom gospo- 
djicom Verom, kćerkom umirovljenoga c. k. pukovnika 
Rožica. — I ja se pridružujem i kažem : Sretno ! . . . Bez 
sumnje ove kombinacije zadavahu vam brigu najmanje 
koja dva mjeseca prije ; jerbo se do takih resultata ne do- 
lazi u krugu ovakove obitelji za dva sata. Vi ste, gospo- 

dine, neki dan preda mnom i Stjepanovićem naprosto lagali, 
jerbo ste zatajili istinu. Sada vidimo i razumijemo, da nije 
onaj podrum bio povodom, što se raskrstismo. Nije lijepo 
od vas ! Vi ste radili deset godina s nama u zajednici, ka- 
pitalom moga muža postali ste gazdom, pa tako nezahvalno 
okrenuste ledja našoj kući ! — Dara Stjepanović !" 

— To je drzovito pismo ! Možda ti je zagonetno, Če- 
domile ? — upita Feliks. 

— Kako ne ? 

— Ha, zar si ne možeš toga odgonenuti ? ... Ta to 
je jasno, zašto te ona kori, drzovito kori. Ti znadeš, da 
ona imade kod sebe svoju sestru, djevojku za udaju. A 
tvoja bijaše dužnost, da ju uzmeš za ženu i tako se odužiš 
svojim dobrotvorima. U tom grmu leži zec ! . . . Zar misliš, 
da ne će ona praviti kakove spletke? 

— Ne može. To jest može, ali ne će uspjeti. Meni reče 
pukovnik — budući moj tast — kako je njemu poznato, 
da sam ja bio stožer u onoj trgovini, i da mene ne bi, odavno 
bi onaj cimer nad vratima skinulo poput Švarcova. On 
kaže, da ga je uvijek boljelo, što je Stjepanovićka na mene 
govorila. Kaže, da je sretan, što me svjetovao u zgodan 
čas, da se odijelim, a najljepša njegova želja tim je is- 
punjena, što ću nnu biti zetom. „Taj savez može samo Bog 
raskinuti" — reče. 

— E, živio ! I ja sam sretan, što stigoh u djeverstvo 
tebi, prijatelju Zlatkoviću ! 

II. 

Zlatkovića ne dopade s nevjestom nikakav miraz u 
gotovini. A niti se on nije upinjao, da tobože time sebi 
kredit osigura. Protiv toga se je osigurao kano kineskim 
zidom tvrdom odlukom, da će samo svojom čistom goto- 
vinom trgovati. 

No pukovnik se je pobrinuo, da prostorije u stanu 
svoga zeta zapremi lijepim namještajem, a majka je opre- 
mila jedinicu mnogim ruhom i drugim potrebicama. Po- 
pularnost staroga pukovnika u gradu donosila je 'zetu veću 
korist, nego li da dade kćeri koju hiljadarku miraza. Pu- 
kovnik je bio značajna i simpatična ličnost. Stasom je 
spadao medju najviše ljude, no ledja mu se dobrahno već 
pognuše pod bremenom godina. Omašitih bijelih brkova, 
obrijane brade i lica, na kojima je starost utisnula nješto 
reliefnih pruga, gdje zapremahu mjesto nekada kremeniti 
zubi kutnjaci i podočnjaci. Pogled mu bijaše izrazit ispod 
oštrih, dugih vjedja i trepavica, visoka čela, ćelave glave, 
koju je uvijek uspravno dizao. Govorio je dubokim basom. 
U izrazu svojih misli bio je uvijek jasan i točan, svaka 
riječ mu bila umjesna i onda, kada raspredoše razgovor 
višim, znanstvenim stvarima. On je bio čovjek svestrano 
obrazovan, premda se je mnogo zanimao i malenim stva- 
rima u svom okolišu. Rado se je razgovarao o političkim 
prilikama u Hrvatskoj. Njegova oštroumnost u diplomat- 
skim stvarima bila je izvanredna. On je birao i čitao po- 
uzdane novine, a mogao je namah svoj sud izreći o raspletu 
kakih svjetskih dogadjaja. Znao je vrlo važne tvrdnje gla- 
sovitih državnika oprovrći i dokazima uvjeriti o krivom 
shvaćanju. Njemu bijahu slučajnosti puke iluzije, te je 
unaprijed poput proroka označio, što će se u svjetskom 
koncertu dogoditi, a koji uzroci mogu bud usporiti, bud 
pospješiti naravni proces. Na patriotske dužnosti tako 
je uspješno putio svakoga, da je bio uvijek pobjednikom. 
Hodao je elegantno obučen, u lijevoj ruci nosio je ruka- 
vice, a u desnoj štapić od ebanovine, kojim je običavao 
na šetnji šarati po zemlji, kada je sjeo gdje na klupu. Gdje 
nadjoše na zemlji našarane pruge i nerazumljiva pismena, 
to se govorilo, da je pukovnikova karta. 

I prije običavaše pukovnik dolaziti u dućan Stjepano- 
vića i druga i tamo se porazgovoriti, ali na kratko vrijeme. 
Ali sada u dućan svoga zeta dolazi prije i poslije podne, 
pak se po koji sat zadrži u razgovoru sa zetom ili kojom 
poznatom mušterijom. Stolac njegov stoji uvijek na jednom 
mjestu : bliže vratima — naproti tezgi, odakle je vidjeti, 
što rade momci, što knjigovodja u poslovnici. Ni otraga 
na ona vrata od dvorišta ne mogaše nitko unići ni izaći, 
a da ga on ne bi vidio ; a imao je opet izgled na ulicu. Ako 
nema druga za razgovor, tada su mu novine u ruci, ali 
mu oči uvijek na oprezu : ni jedna mušterija ne izadje, 
a da je on ne bi popratio svojim očima, — u dušu hoće 
da joj zaviri, kakove je volje, da li izlazi zadovoljna ili 
nezadovoljna. U dućanu imade mnogo pomoćnika, svaki 
imade svoje hire i naviku, pak može jednom riječi ozlojediti 
kupca. Imade on na umu odnos izmedju knjigovodje i 
pomoćnika, pomoćnika i naučnika. To je ona reć bi priro- 
djena preciznost stara vojnika, koja ga nikada ne ostavi. 



U salonu Zlatkovićeva stana, gdjeno je ukusno pona- 
mješteno moderno pokućstvo, Vera provodi živahan raz- 
govor sa kućnim prijateljem Feliksom. 

— Vi, gospodjo, tvrdite, da vas više ne zanima gla- 
sovir.^ — progovori Feliks pitajućim glasom, gladeći prstima 
malu crnu bradicu. 

— Baš nimalo. 

— Već odavno.^ 

— Imade već nekoliko mjeseci. 

— A ja se sjećam, da nije bilo noviteta francuske, 
talijanske i njemačke glazbene produkcije, što vi ne biste 
nabavili. 

— Odsvirala sam. Eno tamo pune su tri police, sve 
povezano i složeno — kano u kakovoj registraturi — 
Ono je sve bilo u mojim prstima. 

Feliks se pogne i zaviri kroz dvokrila vrata u drugu 
sobu, gdje je bio smješten glasovir i uza stijenu police 
nakrcane notama. 

— No ipak je hvale vrijedno, što evo nabavljate i 
novitete ! 

— Bože oslobodi ! Ja ne. To nabavlja Čedomil. A ja 
mu već toliko puta rekoh, zašto da rasipava tolike novce 
na mrtve stvari. 

— Na mrtve stvari? — upita Feliks začudjeno. 

— Nego . . . Mrtve za mene, kad nemam volje za 
njih, a on u opće ne svira. 

— A ljuti se za to na vas, što ste zamrzili glasbu? 

— Čini mi se, da mu je to odgonetno, od kada je 
nabavio novi glasovir. 

— Novi glasovir? — upita začudjeno. 

— Eno ga u onoj sobi, kojim upravlja Klarica. Taj 
nije na malenim, već na velikim točkovima. 

U to se začu krik djeteta. 

— Klarice ! Zar si zaspala? — Vera zovne i opomene 
pjestinju, koja stane povlačiti kolica, kano da pilu po- 
teže. 

— Daklem taj glasovir mislite? 

— Dakako. Zlatković dobro znade, da je Vlatko 
jedino moje veselje i zabava. 

— Mislim, da je i njegovo. 

— Ne ću kazati, ali nije onako nježan, kako bi trebalo. 
On hoće da se dijete nekako prirodno uzgaja . . . Bože 
moj ! 

— To i jest prirodno, ako se dijete malo i^dreči. 

— To je znak umiranja. 

— To je djetinji razgovor. 

— To su slobodni nazori, s kojima se ja ne slažem. 
Na hodniku čuje se krupan razgovor pukovnikov 

sa Čedomilom. Cedon^il otvori vrata i pusti učtivo tasta 

preda se. Vera se digne, poljubi oca u ruku, a stari je cje- 
lune u čelo. Feliks se prijazno pozdravi sa obojicom. 

— Čedomile, zaman svi moji nagovori, ne mogoh 
sklonuti milostive, da odsvira Vukelićeve „Zvonjelice". 

— Prodat ću glasovir — odgovori Čedomil prosto- 
dušno. 

— Prodaj, Čedomile, pak nabavi drvena konjića, na 
kom će se Vlatko njihati. 

Čedomil se osmjehnu, a ni pukovnik ne mogaše se 
oteti smijehu. I Vera smijehom poprati svoju dosjetku, 
kano da je nešto mudra osjekla. A da znadu, kako uzgaja 
Vlatka, hitro doskoči: 

— Znajte, Čedomile i tato, danas prvi put okupasmo 
Vlatka u mlijeku. 

— U obranom ili sa skorupom? — upita Čedomil, 
držeći to za šalu. 

— Ja ne znam . . . Klarice ! U kakovom mlijeku oku- 
pasmo maloga.? 

— Milostiva, u obranom mlijeku, jerbo je naša suluda 
Sofija obrala, čim je jutros mljekarica donijela, — od- 
govori pjestinja. 

— Ah, Bože moj, koliko se moram da ljutim . . . 
čedomile, mi ćemo se morati pobrinuti za pametnije če- 
ljade, nego li je kuharica Sofija 

— Svakako, — odgovori Čedomil, — jer da imade 
barem kokošji mozak, dala bi radje mlijeko mački da 
posrče. 

— Ali, Vero, gdje si to čula, da se djeca u mlijeku ku- 
paju? — upozori iu pukovnik. 

— Bit će Vlatko bolji konjanik — primijeti Feliks, 
žaleći, što to ne reče barem prije, dok bijaše razgovor o 
uzgoju. 

— Ti se, Čedomile, čudiš tomu ; a neprestano govoriš, 
da valja dijete prirodno uzgajati. 

— Voda je za to, a ne mlijeko. 

— Mi ćemo kupati svaki dan Vlatka u mlijeku, neka 
bude dečko lijep ! Tako je i primalja svjetovala. 

— Zar si ju pitala za savjet? 

— Jesam. Ona mi reče : „Doduše propis jest, da se 
djeca u vodi kupaju ; ali tko hoće uzgojiti lijepo dijete, 
tanahne, nježne kože, a ima sredstava, mislim, da je naj- 
bolje, ako ga u mlijeku kupa". 

— Valjda su nju u mlijeku kupali, za to je tako divan 
eksemplar, da nas Bog sačuvaj ! — primijeti Čedomil. 

— Samo tako, moje dijete ! U mlijeku ga kupaj, u 
vinu, pivi i rakiji uči ga plivati, pak će narasti krasan ko- 
njanik. Zar ti ne znaš pitati svoju mamicu, u čemu je 
ona tebe kupala.^* — šaljivo ju opomene pukovnik. 

— Sofija ! 

— Zapovijedate? — odazove se kuharica, unidje i 
stane do vratiju. 

— Donesi šljivovice iz konobe. 

Pukovnik stade poniknute glave štapićem šarati 
po podu; znak, da će sada nešto reći. 

Za tili čas donese djevojka šljivovicu. 

— Sofija, odakle ste vi rodom? — upita ju pukovnik 
i stane ju motriti. 

— Iz Podravine, . . . z Gjurgjevca. 

— Ha, tamo imade dosta vode i pijeska, je V de? 

— Imade. 

— U čemu tamo žene kupaju djecu? 

— U koritu. 

— Da, u koritu, ali ja pitam, da li u mlijeku ili u vodi? 

— Moj Bože, u vodi, nego u čemu bi ? 

— Kod vas imadu dosta krava. 

— Imadu. 

— Čudim se, da ne kupaju djece u mlijeku ili u 
skorupu ? 

— Samo kada dobe djeca osip, vidjela sam, da mažu 
osutu kožu skorupom. 

— No eto, sada čujete ! — primijeti Vera. — - Zar 
ću čekati, da dobije dijete osip ? A liječnici kažu, da treba 
zapriječiti bolesti . . . Sofija ! Od danas ne smijete više 
obirati mlijeko, jer ćemo kupati Vlatka u neobranome 
mlijeku. 

Sofija sažme ramenom : 

— Bit ćete služeni, milostiva ! 

— Sofija ! — poče pukovnik — imadete li vi roditelje ? 

— Da imadem, ne bi služila, milostivi gospodine . . . 

— Pa nije valjda sramota služiti ? 

— Nije, ali je sramota svoj zavičaj ostaviti . . . Srce 
tuži, a tamo je sve lijepo — 

— Pak i tu je lijepo u velikom gradu'. . . 

— Moguće, ali je i u nas lijepo. Imade u mome mjestu 
velike gospode : kapetana i majora, pak žive na selu. 

— Valjda imadu lamo roditelje, je 1* de ? 

— Imadu ondje, gdje i ja . . . na groblju. Znade se, 
da su njihovi, jer im postaviše spomenike. 

— A šta im bijahu roditelji ? 

— Seljaci ... ali roditelji — 

— No pa kažite mi jednog od onih najviših časnika. 

— Gospodin major V., pravi moj ujak — 

— Čuj, čuj ! Poznajem ga vrlo dobro. Živio ! Pa 
kako je ? 

— Zdravi su, hvala na pitanju J 

— Jesu li davno vaši roditelji pomrli } 

-— Još sam bila nejaka kada mi umrije mati, a otac 
je umro prošle godine . . . Ubogi otac ... Ah, Bože moj . . . 
nesretan ... lud . . . 

— Zar je bio poludio ? 

— Nije baš poludio, ali mi tako kažemo ... On je 
bio nekad feldbaba. Došao kući, pustio se u kartanje i pi- 

jančevanje od podne do druge zore . . . samo je do podne 
spavao . . . Meni je obećao, da će mi sve ostaviti, a kad 
tamo, sve bijaše već prezaduženo i brzo poslije smrti mu 
rasprodano. 

Vera dade mig Sofiji, da se ukloni i podje za poslom. 

Sofija je razumjela. 

Ali kad je Vera izišla na hodnik, dva puta je zatekla 
Sofiju, gdje je odskočila od sobnih vrata, kamo je priti- 
snula uho, da čuje svaku riječ. 

— Tako, Sofija ? To je baš lijepo ! Vi ćete prisluški- 
vati i onda raznositi glasove po gradu — je 1' de ? Još jednom 
— i onda mi se krčite . 

— O Isuse, šta vi to, milostiva, kažete ! Nijesam ja 
prisluškivala, već popostala, ako me zovnete, da se namah 
odzovem, jer znadem, da milostivoj nije milo dvaputa do- 
zivati, a u kuhinju se ne čuje 

— Šutite ! Vi ste prisluškivali — 

— Nijesam — oslijepjela ! 

— Još vam nješto kažem : moj gospodin otac star 
je i vrlo razgovoran, pa ako vas što upita, a vi u kratko 
odgovorite i ne zastranjujte, jerbo to on ne voli. Baš nije 
lijepo, što ste onako govorili o svom ocu ! I gospodin Feliks 
je razgovoran, ali pogibeljna osoba. On je pisac, on piše 
koledare, pak sve unutra upliće, šta mu je tko pripovijedao, 
niti imena ne zataji ... A znadete, da se koledari šire 
po cijeloj zemlji, dolaze u gradove i na sela. A kolika bi 
vam bila sramota, da čitaju u vašem rodnom mjestu, kako 
je Sofija ozloglasila svoga oca, osramotila sebe i svoj rod ! 

— Razumijem, milostiva. Hvala na savjetu ! 

Znala je Sofija, zašto ju gospodja tako svjetuje. Vi- 
djela ona, kada nema ni gospodina kod kuće, da Feliks 
dolazi i da ga časti, što bolje može. 

Sofija bijaše ipak samo mali umetak u razgovoru pu- 
kovnikovu s onom dvojicom, jer da nje ne bude, on bi ipak 

prekinuo i najozbiljniji razgovor i popunio po običaju ka- 
kovom anekdotom iz života kakova čovjekoljuba ili ro- 
doljuba. On je čuvao u svojoj pameti na stotine zanimivih 
crtica. 

— Čedomile ! — - poče opet pukovnik, ja se u najno- 
vije vrijeme čudim tvojoj uzrujanosti i Ijutavi. Ti si gos- 
podar, tvoja je volja ; no ipak ja ne odobravam one zauš- 
nice, što si ju prilijepio Korugi i Stojšiću. To ne bijaše tvoj 
običaj, dok si bio sa Stjepanovićem, a momci su i tamo 
kano pomoćnici posluživali. Valjda si sada naišao na nered ? 

— I kakav nered ! Još mi do sada nitko ne spočitnu, 
da moji ljudi precjenjuju stvari i puste mušterije da prodju, 
a da i ne kupe ništa samo zato, jerbo istu kvalitetu dobiju 
u Stjepanovića za nižu cijenu. Ne znači li to narušavati 
hotimice moj posao ? Zar će moji plaćeni ljudi raditi u 
prilog konkurentu ^ Jedan te isti dan dvije mi mušterije 
rekoše, da od prvoga ne će više uzimati stvari kod mene, 
jerbo im pomoćnici izsmjehivaju služinčad, krive usta kano 
kakove kartkature, pa imitiraju držanje i govor. Ja sam 
jednom za uvijek zapovjedio, da moraju svakoga, pa bio 
najsiromašniji, ružne vanjštine, makar i nakaza, štovati 
i solidno poslužiti. 

— Izvini, što ti u riječ upadam ! Ja sam nedavno 
izašao iz dućana na ulicu, a čini mi se, da me je popratio 
neki hihot, a ja se ogledam — i opazim, kako oni derani 
okrenuše glave k stijeni. Kano da ništa ni vidio nijesam. 
No neki dan mi pripovijeda na trgu gospodja, go-spo-dja, 
pomozi, ona krupna, debela, što imade kuću do glavne 
pekarne . . . 

— Popovićka, — reče Čedomil. 

-— Da, Popovićka. Ona mi pripovijeda, dan prije, 
kada je kupovala nješto u dućanu, a Koruga uze štap, pak 
se zgrbi i stane šarati po podu. Primio sam maloga Kreška 
na red (rodjak nam je), nu on se stane izvinjavati, kano 

da nije vidio, ali reče: da imitiraju držanje nekog umi- 
rovljenog direktora. Sada — ma koga bilo, to, Boga mi, 
nije u redu ! Pripovijedao mi je opet inoš nekoga kanonika, 
da su gradili sprdnju od mene, kako sam koracao na imendan 
Njegovog Veličanstva u uniformi . . . 

— Je li moguće ! — začudi se Feliks. 

— Da. Stojšić se maskirao, od papira načinio caku 
i metnuo na glavu, te imitirao moje ponašanje, pače i usi- 
ljenim basom, da se je naduo kao žaba i stao mahati rukom : 
Zdravo, Bruder Jovo ! Bruder Aco . . . Moj brate, to je 
razlog, da ja od neko doba mnogo manje zalazim u dućan, 
pače nikako, ako tebe nema unutra. 

— Sada vidite, tato, da nije čudo, što sam se ja, makar 
se zvalo surovo, zaletio, pak derane iSćuškao l 

— Ne odobravam takav postupak. To ne doliči, da 
učiniš naučniku, a kamo li pomoćniku ... 

— A ako se pomoćnik gore ponaša, nego li naučnik ? 

— To je žalosno. Ja bih na tvome mjestu zapovjedio 
knjigovodji, da imade strogo paziti na ponašanje mom- 
čadi. 

— Već sam upozorio knjigovodju na te neurednosti ; 
no on mi naprosto reče, da je on knjigovodja, a ne poslo- 
vodja, da on imade u poslovnici obilno posla. Znadem ja, 
koliko je u poslovnici posla . . . Naša trgovina nije toliko 
razgranjena vanjskim naručbama. Zato sam odlučio da 
izmijenim knjigovodju i sve pomoćnike. 

— Tako će biti najbolje, — odobri Feliks. — Baš 
sada trebat ćeš pouzdana knjigovodju i valjane pomoć- 
nike, ako prihvatiš ponudjeni posao, te ćeš mnogo biti 
vani, a trebat ćeš i kadšto da pošalješ van mjesto sebe knji- 
govodju. A drugo ne preostaje, već da se i milostiva malo 
prigleda, jer se na novce nikada ne može dosta paziti. A 
sada će i milostivoj biti nješto laglje, samo dok ti kupiš 
konjića, pak će Vlatko odjašiti na šetnju . . . 

— Tako, tako, samo će dotle još njekoliko puta ku- 
kavica zakukati, — reče pukovnik. 

— Molim, molim ! Vlatko, koji se kupa u mlijeku, 
pak još od danas u neobranom mlijeku, taj će svakako u 
jednoj godini četiri prevaliti. 

Na to se i ozbiljan Čedomil nasmije. A Vera čuvši u 
drugoj sobi doskočicu, pomoli glavu i reče : 

— Po svoj prilici gospodin Fdiks piše kod kuće ka- 
kovu humoresku za feljton, pak mu ovdje ispade peru taj 
odlomak . . . 

-— Milostiva ! Ja ne mišljah vas vrijedjati . . . 
-— Bože oslobodi ! No ja vas molim, pustite, da ja 
po svojoj volji i uvidjavnosti uzgajam Vlatka ! 

— Živjela ! Više ne ću ni slova . . . 

— Vrlo mi je drago, gospodine Felikse! 

— Sada ću vam, gospodo, pokazati tloris one oko- 
line i troškovnik toga posla. 

Feliks izvadi iz žepa svežanj pisama, rasprostre ga na 
stolu i stane pokazivati. Vera se takodjer približi. Svi 
pozorno promatrahu one crteže i zanimivu fotografiju 
čarobnoga kraja i brda Gromilja, podno koga naslikalo 
idealno kolibu. 

Ponudjeni posao bio je jednostavan, a nije zasijecao 
ni najmanje u zanimanje Zlatkovićevo ; ali je mogao do- 
nositi znatnu korist. Dva sata željeznicom do varošice u 
provinciji i dva sata vožnje odanle na kolima bilo je do 
mjesta i brda Gromilja, u kojem je bilo bezbroj kamenih 
ploča, koje bi se s neznatnim troškom dale iskapati i uz 
malu kamenarsku radnju izraditi za taracanje pločnika. 
To golemo brdo bilo je svojina sela Gromilja. Zlatković 
uze to brdo u zakup na 30 godina za svotu od 2000 forinta, 
što je u jednom položio, čim si Gromiljčani sagradiše 
školu. Ujedno se je obvezao, da imadu Gromiljčani u prvom 
redu pravo vožnje. 

— Eto, gospodo, kako je podno brijega to maleno, 
ali čarobno prodolje, okruženo gustom crnogoricom ! 
Ovdje, Čedomile, sagradi kolibu, skladište i baraku za 
radnike. Studenca ne trebaš : živa voda izbija na stotinu 
mjesta i namah stvara potočić. A boljega majstora ne traži, 
nego što je Luigi Costa, stari kamenar, koji tamo i sada 
š^rtlji. 

Zlatković je dao za pokus već njekoliko ploča iskopati, 
isklesati, pak ih izložio na zgodnome mjestu na trgu. 

— Krasno ! — reče Zlatković. — Ploče privlače veliku 
pažnju općinstva. Već sam dobio ponuda. Neki graditelj 
naručio 500 četvornih hvati, župljani u Hrastovici za 
crkvu i župski dvor 150 hvati i baron D. 100 hvati. 

— Daklem radnju valja namah otpočeti. 

— Namah sjutra, — odobri pukovnik. — Takovim 
poslom ne valja kolebati. Proljeće se pojavlja, tko je gdje 
nakanio što graditi, sada će početi. 

— Sjutra namah, — rekoše sporazumno. 

III. 

Sjutradan odoše na put : Zlatković, Feliks i stari pu- 
kovnik. Vera je imala posebnu dužnost i rado se je pri- 
hvati, da će u dućanu mjesto Čedomila nadzirati momčad. 
A pomoćnici bijahu vrlo zadovoljni. Sofija je imala dvo- 
struku zadaću: imala je kuhinju i pjestinju na brizi. 

Bilo je vrlo rano. 

— Sofija ! — zovne Vera djevojku. 

— Zapovijedate? 

— Kosu ćete mi raščešljati. 

— Tako rano, milostiva.^ 

— Nego . . . danas ću u dućan. 

Vera sjedne u spavaćoj haljini u naslonjač pred ve- 
liko ogledalo. Sofija uze češalj i četkicu, pak se ugleda u 
ogledalo i nasmiješi. 

— Sofija, koga vidite? 

— Nikoga. 

— Pak šta se smijete? 

— Nasmjehnula sam se sama sebi, — reče Sofija, 
kano da se tim opravdala, pa se opet osmjehne. 

'— Možda ste opazili gospodina Feliksa? 

— Ta gospodin je otputovao. • 

— Da, otputovao je. Ali si djevojke znadu u duši 
predstaviti drago lice, pak im se čini, kano da ga očima u 
oči gledaju. 

— Za ime Božje, milostiva, ja toga ne razumijem ! 

— Sofija, Sofija ... pst ! 

— Ja šutim . . . 

— No ... no ! — zaprijeti Vera prstan. 
.— Milostiva ! Ja ništa ne razumijem . . . 

— Opet se osmjehnula ! ... A, to je strašno ! 

— Nijesam, milostiva ! Klela bih se . . . 

— Samo tiho ! Svjedok je ovdje . . . 

— Tko? — začudi se Sofija i ogleda se po sobi. 

— No, no, niti je za vratima, ni u ormaru, već pred 
nama ... 

— Ogledalo? 

— Da, ogledalo. 

— Ja se nijesam ni sjetila, reče nevino Sofija i za- 
crveni se. 

— Ali ste se osmjehnuli. 

— Jesam . . . 
A zašto? 

— 2^ to, što češljam milostivu, a još ni sama nijesam 
počešljana ... A onda sam se sjetila, kako je gospodin 
ćuškao Korugu. 

— Zar se kaže : ćuškao je Korugu? 

— Gospodin je ćuškao gospodina Korugu, — ispravi 
Sofija, pa se osmjehnu. 

— I sada se osmijehnuste, ali ne Korugi, već svojoj 
dosjetci ; a u opće se smijete njekomu drugomu . . . 

— Milostiva, a komu drugomu? 

— Čekajte ! — Vera ustane i otidje u Zlatkovićev 
kabinet. .— Ovamo dodjite ! — zapovjedi joj i postavi se 
do ormara, s kojega je jučer Sofija prašinu otirala. —■ Tko 
je jučer ovdje prašinu ometao? 

— Ja omećem svaki dan. 

— Ovdje ste stajali? 

— Bože dragi, nego gdje? 

— Tko je ovdje kod stola sjedio i pisao ? 

— Gospodin Feliks. Gospodin je pisao i na glas čitao, 
baš kano da se razgovara. 

— As vama se nije razgovarao ? 

— Sa mnom ne, već valjda s onim, komu je pisao. 

— Ja ću ovdje stajati, gdje ste vi stajali. A sada vi 
podjite u spavaću sobu, sva vrata otvorite i stanite do 
kreveta, pak gledajte, ali oprezno, u veliko ogledalo. 

Sofija ode ća u treću sobu i stane, gdje joj gospodja 
opredijelila mjesto. 

Vera otiraše sa ormara prah. Ogleda se na pisaći 
st6. Nasmiješi se, nakloni se, desnom rukom zastre oči, 
jako se nasmiješi i glavom ponikne . . . opet se ispravi, 
osmjehnu se, korakne bliže k stolu, uzvije glavom . . . 
uzdigne bradu, lijevu ruku pruži u zraku, kano da hoće 
koga obujmiti, i zamakne za stijenu . . . uzdahne ... od- 
skoči do ormara, pak stane otirati prašinu, okrene se k stolu, 
rukama krili, kano da nješto pripovijeda i odobrava . . . 

Sofija sve to gleda, a ne može da se suzdrži, već se 
glasno nasmije i namah zamukne, pak se prstom zaprijeti 
sama sebi, a vidi u ogledalu, da se i gospodja prstom pri- 
jeti, a lijevu ruku drži položenu na srcu. 

— Sofija ! 

Ivan Lepuiić : Pustolovka. 3 



34 

Sofija unidje. 

— Što ste vidjeli, Sofija ? 

— Ništa. 

— Zar baš ništa ? 

— Vidjela sam, molim, milostiva ... ja nijesam kriva. 
Gospodin Feliks me je namamio . . . nagovorio . . . Rekao 
je, da ne će nitko znati . . . 

— A zar nije nitko vidio ? 

— Bože ! Što sam ja znala, da će milostiva vidjeti 
iz treće sobe . . . Bog znade, kakovo je ovo ogledalo 

-— Istina je . . . zrcalo pravde i istine . . . 
Aha ! Ulovila sam ja ptičicu . . . ha-ha-ha ! 
Sofija stane plakati. 

— Zaman plačete ! Gospodin će Zlatković to znati, 
pak ćemo vidjeti, koga će onda ćuškati . . . hoće li se i 
gospodin Koruga imati razloga smijati, kako je bila frajla 
Sofija ćuškana ! 

— Milostiva, zlata, šećerna i medena I Nemojte 
gospodinu kazivati ... za dušu ću vam Boga moliti . . . 

— - Zar želiš, da ja prije tebe umrem ? 

— Ne, ne. Živite, milostiva, stotinu godina, mlada, 
zdrava i vesela ! Stotinu godina čuvajte tajnom . . . molim 
vas ! 

— Hoćeš li još to činiti ? 

— Ne znam . . . ne, ne ću . . . ne ćete više vidjeti 
nikada ! 

-- Da, vidjeti ne ću, jer će se potajno voditi ljubav 
u mojoj kući. Takav ćete primjer pokazivati i pjestinji, 
je r de ? Tako ćete raditi i Ha ! Ta će meni nadzirati 
pjestinju, dok ću ja biti u dućanu ! . . . Vode mi svježe 
donesite, da srce rashladim ! 

Sofija noseći vodu stane pred vratima i poviri 
okom kroz ključanicu : gospodja pred ogledalom krili i 
maše rukama, glavu uzdiže i spušta, nakrivi usta, pak 

ih stišče i posprdno se smije, prevrće usnicama, govori 

— kano da pred sobom imade punu školu djaka. 

„Ta će bogme dobiti kokošju kiku, žedna je, — a 
toliko pripovijeda nješto onoj svojoj sjeni u ogledalu" 

— pomisli djevojka, otvori i donese joj čašu vode. 

— Izvolite, milostiva ! — ponudi Sofija, samo ako 
vam ne će škoditi, jer ste ljuti . . , 

— Od onog doba mogla sam se već i naspavati . . . 
Možda ste opet pred vratima nasluškivali ? . . . 

— Bože oslobodi ! Sada već znadem, da bi me moglo 
ovo ogledalo izdati . . . 

— I sada vas izdaje, dok znadete, da sam bila pred 
ogledalom. 

— Opet nješto ? Kano da me baš zanima, što. milo- 
stiva sama radi u sobi . . . 

— A, gledaj ti mačke ! Ali onda vas zanima, ako je 
još tko drugi u sobi, je 1' de ? 

— Neka me slobodno ovo ogledalo izdade, kada budem 
slušala pred vratima ! 

— Grozna zakletva ! . . . Zurite se, dok ne jurne tko 
po ključ . . . 

Istom što je Vera namjestila kosu i obavila toaletu, 
njetko kucne na prva vrata. 

Tapajući do vrata druge sobe dodje Koruga, pokuca 
i javi se : 

— Ljubim ruke, milostiva ! 2^r tako rano već milo- 
stiva spremna ? 

— Zar vi ne znate, da sam ja danas vaša generalica i 

— Barem se ne trebam bojati ćuš 

— Oho ! Samo neka opazim kakove neurednosti, 
onda da vidite, Koruga, ovako — plessss ! — Nježno se 
dotakne dlanom njegova lica i pogladi ga, a mladić ju 
poljubi u ruku. 

— Ah, dragi Koruga, tako mi je žao, što se moj Zlat- 
ković onako prostački ponio i zaboravio t -— reče Vera i 
pogladi opet mladića po licu. — JoS imadete vremena 
četvrt sata. Što volite, čaj ili kavu ? 

— Volim čaj. 

— Sjednite, sad ćete biti posluženi. 
Vera udje u kuhinju. 

— Sofija, skuhajte čaj za gospodina Korugu, kada 
je baš on došao po ključ. Ali da mi se nijeste osmjehnuli, 
jer on nije gospodin Feliks ; on je mladić iz ugledne kuće, 
sin našega dobroga prijatelja, pak zato i uživa nješto više 
naklonosti u kući, nego li drugi pomoćnici . . . Znadete ! 

— Znadem, — odgovori Sofija, pak pomisli : Možda 
uživa od tvoje strane ; ali kako vidjeh, gospodin mu piše 
istom šakom po obrazu kano i ^ostalim deranima. 

-- Ja se nadam, da će milostiva kano naša generalica 
biti doista milostiva srca, , — javi se Koruga. 

— Kada bih opazila, da moraju mušterije očima po- 
niknuti radi kojekakvoga zavrzivanja, pače ironije, svakako 
bih morala to saopćiti svomu suprugu. 

— Ta će mi prijetnja pokvariti apetit. 

— Ali vas ne bih tužila. 

— Daklem mene ne .»* 

— Bože sačuvaj ! Znadem, da ste ozbiljni ; a dodje 
kadšto u dućan kakova zavrzača, pak joj ne možeš ničim 
ugoditi, niti ju uvjeriti o vrijednosti stvari, a to su one 
nespretne i dosadne mušterije, koje se cjenkaju u pekara 
za žemlju. Pa ako takova bude malom ironijom popraćena, 
to ja potpuno odobravam. 

— Milostiva ! Ljubim skut i ruku, kada ste prama 
meni toli Ijubezni — reče mladić i okrene se na peti okretno, 
a Vera mu pruži ruku. On joj poljubi ruku. Njoj se oči 
zakrijese. Mladić to opazi, no kano da se žaca, ali opet. 

vragoljan, kano da taj čas ne mari za sav bijeli svijet, 
upita ju smjelo : 

— Milo— štiva, zar se ne bih smio dotaći tih grimiznih 
usana ? — i poljubi ju. Sofija je već stupila u prednju 
sobu i donijela čaj. „Da li je djevojka vidjela ili čula. Bog 
znade ! Pak da je i čula, šta onda" ... — pomisli Vera, 
jer vrana vrani oka ne iskopa. 

— Izvolite, gospodine Koruga ! — reče djevojka i 
stavi čaj na st6 i osmjehnu se. 

— A što se smijete, djevojko ? — upita ju Koruga. 

— Uvijek se ta luda smije, nikada nije pristojna, 
— ispriča ju Vera. 

— Aha 1 . . . Znadem ja. Smije se ona onim ćuškama. 
Zar ne? Neka vam i to veselje ! I ja bih se smijao, da vas 
milostiva onako nagradi. 

— Sofija, idite za svojim poslom — opomene ju Vera. 
Sofija izadje. 

— Ali, gospodine Koruga, ne upuštajte se sa prostom 
sluškinjom u razgovore, jer . . . inače ni jeste u mojoj 
milosti. 

-- Milostiva ! Uvjeravam vas, da više ne ću, — reče 
mladić i htjede da joj poljubi ruku. 

Vera odvrati cjelovom. Još nešto šaptahu . . . Koruga 
uze ključe, pak sve koracaše natraške do vrata i držaše 
Verinu ruku. 

Koruga se pusti niza stube. Vera pridrža otvorena 
vrata prateći ga očima. A on se još obazre i nasmiješi sa 
najdonje stube. Ona uzdahne. 

Korugi bilo istom 19 godina. Bio iz dobre trgovačke 
kuće u Pančevu i ugledna roditelja, s kojim je Zlatković 
provodio iskreno prijateljstvo. A to prijateljstvo bijaše 
razlogom, što ga otac dade u trgovinu „Stjepanovića i 
druga", gdje je izučio i ostao u poslu nakon razVrgnuća 
zajedince do pred mjesec dana, kada ga uze Zlatković u 

svoju trgovinu. Koruga je povisok, crnomanjast, kovrčaste 
kose, zrnatih crnih očiju, nad kojima se srastoše vjedje ; 
zvonke riječi, okretan, dosjetljiv, suviše živahne naravi, 
pače jogunast ; galantan a oštrouman dosjetkama, kojima 
je znao ugodno začiniti razgovor, a mogao je kakovom 
krupnom grdno uvrijediti. Pored svoje nestašnosti, živah- 
nosti, dosjetljivosti i jogunosti ne bijaše ipak raspojas, ali 
izmedju njegove djetinje stidljivosti i momačke smjelosti 
bilo je razmaka samo jedan pedalj, pa je trebalo samo 
žensko oko — i preokret gotov. Poznavao otac dobro 
svoga sina, za to i priveza Zlatkoviću za dušu : „Pazi 
mi ga i čuvaj, moj brate nerodjeni kao i rodjeni ! On je 
mezimac u majke, pak znadeš, kako se uzvio. Lahak je, 
lako bi udario stranputicom". 

Vera danas prviput nadzire^ u dućanu posao. Čini 
joj se, kano da se sav svijet divi njenoj ljepoti. Svaka 
se mušterija učtivo nakloni i pozdravi ju, a ona dostojan- 
»stveno vraća. Namah imenuje pomoćnika, koji će poslu- 
žiti. Za to Koruga imade čast danas da poslužuje samo 
starije gospodje i kuharice. To je ostalim pomoćnicima 
vrlo milo, ali je Koruga ljut i zlovoljan. U Koruge bijaše 
običaj, kada bi došla koja ljepotica u dućan, da odgurne 
svoga druga, samo da ju posluži i udvori se ; a nije to bilo 
ni ljepotici nemilo, jerbo je svakoj godilo ono laskavo 
ponašanje i birane Korugine riječi. No, danas je kano 
sapet. Ne može da pita svoje znanke : kako su spavale ? 
šta su sanjale? da li su na njega mislile? On je na svaku 
mislio i o svakoj sanjao. 

U dućan unidje neka plavka, uzor djevojačke ljepote, 
pristalo, ako i ne baš elegantno obučena. Vera ju danas 
prviput vidje, i sada joj stane zavidjeti ljepoti, te je držala 
zacijelo, da je gospodjica iz koje otmjene kuće. 

— Kreško, posluži gospodjicu ! •— vikne Vera svomu 
mladomu rodjaku. Ali se Kreško nije rodio, da preteče 

Korugu. Premda je Koruga imao pred sobom neku staru 
gospodju, ali već je na kraju dućana. 

— Moj naklon ! Izvolite, gospodjice? . . . Izvolite ! — 
pak je odvede do prijašnjega svoga mjesta. 

— Namah, za jedan časak, milostiva gospodjo ! — 
umiri staru i potkuči joj mnogo limunova, da si bira. 

— Gospodjice, što vi izvolite? . . . 

— Ali, Kreško, rekoh ti, da poslužiš gospodjicu, jer 
gospodin Koruga poslužuje gospodju ! — opomene ga 
Vera. 

U to unidju na novo dvije mušterije, a Kreško i onaj 
besposleni momak priskoče, da ih posluže. A gospodjica 
se kano pijavica prilijepila za ono mjesto, gdje je Koruga. 
Verino oko nepomično škilji onamo. Zar zavist.? ... Ne, 
još nešto silnije ju uznemiruje. A Koruga kivan, kano da je 
svezan, jer ne može mlade mušterije po volji da porazgovori. 
No gospodjici je zagonetna danas Korugina mučaljivost. 

— Danas je gospodin Koruga neobično sjetan, za- 
mišljen, pače dosadan, — primijeti djevojka šaptom i 
do mala otidje. 

-- Čija je ta gospodjica ? — upita Vera gospodju, 
s kojom se je dotle razgovarala. 

— Staroga kočevera. 

— Kočevera? 

— Da, onoga staroga, duge, žute brade, što nosi galan- 
teriju i one druge poslastice po kavanama i gostionama. 
Znade ga sav grad. Obično oko deset, jedanaest u večer 
već je gotov i vraća se pjevajući kući. 

— Pak je tako elegantno obučena ! 

— Nije baš elegantno ; priprosto, ali je lijep kroj, a 
djevojka lijepa, pristala. 

— Krasna djevojka ! — ozbiljno potvrdi knjigovodja, 
— zamamila bi na nebu oblake, kamo li ne bi na zemlji 
junake . . . 

— Doista krasna ! Svakoga Bog nečim nadari. Ako 
je sirota, dao joj Bog ljepotu ... Ali ipak, gospodjo, čim 
se ona bavi? — upita Vera. 

— Iglicom. Njena iglica hrani i odijeva nju, mater i 
troje nedorasle braće ; a stari, što zasluži, ono i profućka. 

Vera uživa, što je knjigovodja istakao onako zanosno 
Anetinu ljepotu ; a da to reče Koruga, ujeo bi ju za srce. 
Možda je to hotimice prikrio za to, što sam ja ovdje'.— 
mišljaše Vera — i što sam ih fiksirala . . . Nijesam dobro 
učinila! Da sam ih nehajno pustila, pak iz zasjede motrila. . . 
Djevojka je izašla sva zarumenjena ... oči joj se krijesile, 
a njezin naklon prama meni bijaše u istinu čudan . . . 
Vidi se, da joj nije bilo milo, što sam ja ovdje . . . 

Ni Koruga nije zadovoljan. — „Vražja ona baba ! 
Baš kano da se okamenila preda mnom ! Čekaj, krezubo ! 
Za svoje uhodarstvo pržit ćeš deset lota manje kave !...*' 

IV. 
U poslovnici Stjepanovićevoj živahno se danas raz- 
govaraju. 

— Ona je u dućanu, i još se mogu dogoditi takovi 
skandali, — reče začudjeno Stjepanovićka, držeći u ruci 
mali zamot. — Eto, gospodjo, 10 lota je manje ... i loša 
vrst kave . . . Takova je kod nas 70, a tamo 90 novčića 
funta. Ali moja kći namah primijeti, da je loša kava i da 
je malo, za Boga malo ! 

— Čekaj, rekoh, ja ću gospodinu Stjepanoviću, tamo 
smo kupovali tri godine i nikada se nijesmo mogli potužiti. 
Uvijek je bilo tačno — javi se stara gospodja, kojoj je 
Stjepanovićka govorila. 

— Akoratno. 

— Ja sam pripravna to odnijeti na gradsku vagu . . . 

— Bez uspjeha, — reče Stjepanovićka. 

— Zašto ? — preteče Stjepanović. 

— Za to. Koruga će reći, da je računao kavu po 70 
novčića, a vagao je dobro. A protekla su već puna dva 
sata od onda. Već znadete, gospodjo, što ? Vi podjite 
sa sluškinjom svojom danas poslije podne, ili kada vas 
volja, u Zlatkovićev dućan, pak uzmite — recimo -— še- 
ćera nješto više, a kada izadjete iz dućana, stražar stoji 
na uglu, zovnite ga ovamo sa sobom. 

— Baš pametno. Ne mogu mirovati . . . Bože moj, 
ne berem ja novaca po cesti ... 

— Tako je : htjeli ste, da promijenite dućan, pak 
vidite, da ste nasjeli. To je glas po cijelom gradu, da tamo 
momci rade, što hoće. 

— Čula sam, da ih je već gospodin Zlatković firmao . . . 

— On se je dao na takovo poduzeće, da će morati 
mnogo vremena izbivati napolju, tužbe će na momke sve 
više učestavati. 

-- A gospodja doista nije za taj posao. Gdje će ona- 
kova dama iz otmjene kuće i nevjesta tomu da nadzire 
trgovinu I 

— Posve naravno. Trgovkinja mora da se odlikuje 
svojim otmjenim ponašanjem i time će ući u volju mušte- 
rijama svojim ; ali drugo je držati na uzdi momke i slu- 
žinčad ... i razumjeti posao . . . Molim vas ... a što ona 
razumije ? Napokon je i sam Zlatković mislio, da je postao 
već kakav veletržac. Zenit ću se, odluči ; a nije se ogledao 
za ženom u drugom staležu. Zar je pukovnikova kći za 
njega .^^ ... 0, da ! Nije on trebao da mnogo pita ni kuca 
na njihova vrata, lako je on njenu ruku isprosio. Oficirske 
kćeri, čim lutku zabace, ogledavaju se u prvom redu za 
oficirima. Nadju li sreću, dobro je. A dugo iščekuju, ni 
ne misleći, da godine prolaze, pa čega ne dočekaše u osam- 
naestoj, dvadesetoj godini, boga mi ne će u dvadeset petoj . 
Pa takove usidjelice traže sreću u civilnim krugovima. 

gdje će moći bezbrižno dane provoditi. A takove udobnosti 
ne nadju, podju li za nižega činovnika, ma da on i ima 
sjajnu budućnost, jer one trebaju namah mnogo. Vi ste 
činovnička gospodja, imadete kćerku, imadem i ja sestru 
za udaju, imade i drugih djevojaka i te djevojke pristaju 
jednomu Zlatkoviću, a ne onakova paunica, koja samo 
čeka rukom muški poljubac i naklone do crne zemlje, 
traži svoj uzor u romanima ; gospodinu Feliksu drži otvo- 
rena vrata prijateljske kuće, časti ga, laska mu, odredjuje 
mjesto, koje bi rada zapremati u kojem ljubavnom ro- 
manu kano junakinja, da joj se pronese ime do stotoga ko- 
ljena po svemu širokom svijetu. Vidjet ćete, kamo će 
sve ono proći, što si je Zlatković ovdje stekao. Trgovina 
je siguran posao, kad ima kapitala i pameti, ali su razni 
poslovi rizični i onda, ako poduzetnik i razumije posao. 
U nesrećnom podhvatu može i glavni posao preko noći 
planuti. Bez dovoljna nadzora momčad uništuje trgovinu. 
A neka još kuća mnogo i bezrazložno troši . . . 

— Zar ne uništuje gospodara i prevelika revnost 
družine, ako precjenjuju stvari, prikraćuje mušterije na 
vagi ? 

— Dakako. To je neznatna i časovita dobit. Mušterije 
hitro naidju na netačnu i nesolidnu poslugu, pak jednostavno 
okrenu ledja. 

— A molim vas, gospodjo! U novinama je oglasio svoju 
novu trgovinu, najsolidniju poslugu, umjerene, stalne cijene 
i tako dalje. 

— Samo što još ne objavi točnu vagu ! 

— Ali neka se n jetko uvjeri o protivnom, pak ljut i 
Uvrijedjen javno oglasi u novinama, kakav će smisao imati 
onaj njegov oglas } 

— To bi bilo nečovječno, — odgovori Stjcpanović. 
— Nije gospodar svakiput kriv, što imade nevaljanu ili 
čak prerevnu družinu, koja mu samo tim štetu čini, što 

nastoji da poveća utržak preko cijene. Takova šta može 
se i kod mene dogoditi, dodje li u moju trgovinu momak 
tako rdjave navike. Daklem : danas tebi, sjutra meni, pa bi 
najednom mogli trgovci redom radi nesolidnosti u novi- 
nama paradirati. Takovim neurednostima valja u trag 
ući i gospodara upozoriti, ma i globa pala. Gospodar ne 
smije da prezre prijavitelja, pače mora da mu je zahvalan. 
Takav postupak bit će gospodaru u onaj čas neugodan, ali 
imade povoljne posljedice, a moćna je opomena momku, 
da se toga za uvijek okani. Mi daklem gospodari trebalo 
bi da zajednički uzgajamo naš personal, ako hoćemo da 
osiguramo čast svoga posla. 

— Kod nas je tako, — pohvali se Stjepanovićka. — 
Moje oko uvijek je budno. Zato baš nijesu ni Zlatković ni 
moj muž imali nikada povoda, da ćuškaju momčad, pače ni 
onoga vrlo jogunastoga Korugu. Ali pukovnikova maza ne 
će se tako žrtvovati, kano ja, gradjansko dijete . . . 



Zlatkovićevi pomoćnici imadjahu hranu u bližnjoj 
gostionici, samo je Kreško kano rodjak imao hranu i 
stan u kući. Kako je Vera danas osobitoga gosta po- 
zvala na užinu, htjede nagovoriti Kreška, da se odveze 
na Plemenkovac. No Kreško se ne dade nagovoriti. Bio 
je baš četvrtak, te Kreško ipak izjavi želju, da bi danas 
pošao na šetnju ; znade, da će se sastati sa prijašnjim 
drugovima -— i tako obnoviti slatke uspomene iz djačkoga 
života. 

čim otvoriše poslije podne dućan, već je Vera unišla. 
Istom oko tri sata počeše mušterije u većem broju pri- 
dolaziti. Med ju ostalima dodje i ona gospodja sa sluš- 
kinjom svojom — i ravno će onamo, gdje je taj čas Ko- 
ruga besposlen stajao. 

— Izvolite, milostiva? — upita Koruga, a pod jedno 
zamisli, kako će joj se ponovno osvetiti. 

— Pošto je šećer u glavi? 

— Funta 25 novčića. 

— Zar nije 23? 

— Imademo i po 23 novčića, evo, izvolite ! — po- 
kaže jednu i drugu vrst. — Milostiva, ovo je krasan šećer . . , 
zacijelo jedna grudica kano orahova ljuska više zasladi, 
nego li ko šaka ove mekane kvalitete. 

— Molim jedan klobuk. 

— Mali, srednji ili najveći? 

— Srednji, ili makar najveći. 
Koruga izabere klobuk i stavi na tezgu. 

— 18 funta. 

— Dobre vage? 

— Molim, molim ... evo i njekoliko lota više, kano 
da sam mislio na papir i špagu, — reče, pa još jednom 
stavi na tezgu. 

Gospodja plati šećer, a sluškinja uze, pak odu iz du- 
ćana. Gospodja skrene na zavoj ulici, gdje je stražar stajao, 
i pozove ga, da podje za njom njekoliko koračaja. Unidje 
u dućan Stjepanovićev, a stražar za njom. 

— Molim vas, gospodine Stjepanoviću, izvolite mi 
vagnuti taj klobuk šećera . . 

Stjepanović vagne. 

— 17 funta. 

— Je li moguće? 

— Evo, tako je ... 17 funta, — reče i ponovno ga vagne. 

— Gospodine stražaru, vaš je broj 8, je li? Vi ste vi- 
djeli, odakle sam ja izišla? Vi ste se osvjedočili, da sam 
baš ovaj klobuk šećera ponijela iz Zlatkovićevog dućana. 

— Jesam. 

— Ovaj klobuk šećera odnijet će moja služavka na 
magistrat s vama, i vi ste svjedok, koliko važe. Prijavite, 

da je šećer Andrine Jugove . . . Molim vas, gospodine Stje- 
panoviću, promislite ! Cijeli funt manje, a on reče, da 
imade još njekoliko lota više. Daklem tu gubim 25 nov- 
čića, na kavi ll novčića . . . 

— 36 novčića vidljive prijevare. To je nečuveno, to 
je nečovječno ! Doista, kada bi to bila krivnja gospodina 
Zlatkovića, to ga ne bi smio čovjek žaliti, već progoniti, 
u svim novinama njegovo ime pronijeti. To nije puki 
slučaj zabune, već namjerno učinjeno . . . 

— Kakav slučaj, gdjeno sam ja još upozorila momka, 
i dva puta je vagnuo ! 

— No vjerujte mi, za to Zlatković ni ne zna ... to ugur- 
suzi momci samovoljno čine. Ja znadem Zlatkovića deset 
godina i tačnost je bila u njega suho zlato. On stavlja u 
pomoćnike veliko povjerenje ... A to su momci njemu 
vrlo dobro poznati, što su iz našega zajedničkoga du- 
ćana otišli onamo. Kod nas nije bilo tako, ali za to je moja 
gospodja svagdje imala svoje oko. 

— Mene više ne će biti u njegovom dućanu ! — reče 
Jugovka. 

— To ne, gospodjo ! Vi opet tamo kupujte, pak 
ćete vidjeti, da vam se šta takova više ne će dogoditi. 

— Ne, ja ću opet ovdje kupovati. 

— Molim vas, nemojte ! Zlatković bi svašta mislio. 
Jedna mušterija ne može uzdržati trgovine, ali i jedna 
mušterija može mnogo naškoditi. Mi moramo tačno i so- 
lidno poslužiti stranca, koji dodje jednom u dućan i možda 
ga više ni godinu dana vidjeti ne ćemo. Daklem vidite, 
da nam je od velike cijene stalna mušterija, i vaš novac 
nam je drag ; svaki ide sa svojom kesom, kamo hoće, no u 
tim prilikama bit će mi najdraže, ako ostanete i nadalje 
stalnom mušterijom g. Zlatkovića. 

— Vidjet ću, — odgovori Jugovka. 

Kada je gospodja izašla, Stjepanovićka ukori muža : 

— Stjepanoviću, ne valja ti posao ! 

— Zašto? 

— Za to, jer voliš drugomu, nego li sebi . . . 

— Jer hoću, da se uklonim prigovorima. Neka se 
svuda kaže, da ja ne radim iz zavisti i osvete, što se raz- 
družismo, na zator svomu drugu. Volim, da nezadovoljne 
stranke makar gdje kupuju, samo da iz njegova dućana 
ne prelaze k meni. 

— Pak zašto si ovu gospodju primio u zaštitu? 

— Za to : da vidi Zlatković, da nije bila njegova za- 
sluga, već naša, što je Koruga bio tačan u zajedničkoj 
trgovini ; a drugo, da općenito ispravljamo mane mom- 
čadi i tim uzgajamo vjernu družinu i pouzdane ljude u 
trgovačkom staležu. 

Stjepanovićka se zadovolji odgovorom, premda te 
riječi nimalo ne ublažiše Ijutosti prama Zlatkoviću. 

VI. 
Oko četiri sata ode Vera u stan, te pošalje služavku 
u dućan, da izruči Korugi neko pismo, što će ga odnijeti 
na kolodvor. Medjutim je bilo pismo adresovano na Korugu 
i u njemu poziv na užinu. 

— Milostiva naložila gospodinu Korugi, da odnese 
ovo pismo na kolodvor i tamo pričeka, dok bude posao 
riešen, — reče služavka. 

Koruga pročita naslov i namah je razumio, što mu je 
načiniti- 

Vera dočeka u sobi Korugu, pruži mu ruku, a on ju 
poljubi. 

— Znadete, Koruga, ja sam naročito spomenula, 
da ćete ići na kolodvor . . . 

— Ja sam namah razumio . . . 

— Moja je želja, da ste danas kod mene na užini. 

— Dok obave na kolodvoru posao . . . 

-— Vi ste vragoljan — ukori ga Vera, a Koniga poprati 
taj ukor milim osmjehom, kano slobodna maza. 

Vera izadje u kuhinju. 

— Sofija, vi možete ići u pohode toj nekoj vašoj 
zemljakinji. Večera je i onako danas hladna ... Ali da se 
pošteno ponašate, jer bi se gospodin Feliks ljutio . . . 

Sofija se osmjehnu, pa kao vijoglavka zakrene glavom, 
tobože kao da joj gospodja nešto nepovoljna reče. 

Vera sve zgodno uredi i Sofija ode zemljakinji u pohode, 
pjestinja odvezla Vlatka na šetnju, Kreško ode sa svojim 
družtvancem, a dućan je u pouzdanim rukama njezine 
vjerne momčadi. 

Otkada je Kreško u trgovini, uvijek je zamišljen. 
Bilo mu je sve dosadno, prisilno prikrivaše neku zlovolju 
u zvanju, što mu ga odabralo. Nije on zaposlen prostim 
poslovima.kano drugi naučnici ; ali sva osobna prava i mi- 
losti ne mogu da mu probude volje za taj stalež. A kako je 
bila izrična želja imućnog otca, on se kano poslušno dijete 
nije protivio, da bude trgovac, već odluči, da će preturiti 
to vrijeme, dok postane trgovačkim pomoćnikom, a onda 
slobodan poći u svijet. 

Danas je upravo zaželio, da podje na šetnju. Gimna- 
zijalci imadu slobodan dan, majalis. Znade on, da odoše 
njegovi drugovi u perivoj, gdje se veselo zabavljaju, igraju, 
pjevaju, u zeleni jedu i piju. Nije on željan, česa mnogi 
ne imadu ; ali je željan svoje stare družbe, njihova raz- 
govora i igranke, — tamo će mu biti kora krušca sladja, 
nego li one kućne delikatese. A sve se boji, ne će li ga dru- 
govi prezreti i ogledati se na nj kano na bijelu vranu. 
Oni su već djaci četvrtoga gimnazijalnoga razreda, a on 
istom šegrt. U tim mislima nepouzdano koracaše drvo- 
redom onamo, kamo oni odoše jutros. Već iz daleka čuje 
žamor, vesele poklike i pjesme, što se razliježu ubavom 
šumom. Udari preko zelene livade, debelim hladom, pa 

ga eno već kod ledenice na domaku puta, gdjeno se širi 
prostrana čistina, utrta i sitnim prud jem posuta. Naišao 
je upravo na svoju staru družbu, gdje se nadmeću loptama, 
bježe, pretiču, preskakuju 

Sustavi se kod neke platane. Pred očima mu oživi 
sav djački život, neodoljiva želja sili ga naprijed, a ipak 
se boji. 

U tili čas opazi ga jedan od drugova, te Šapne drugu 
bližemu, ovaj trećemu — i tako najednom više grla po- 
kliknu : „Eno Kreška, eno našega Kreška !" 

Kreško se sav potrese od radosti. Drugovi ga za- 
okupe. 

— Kreško, naš Kreško ... i ti dodje ! Hajde, u naše 
društvo ! Ovdje je i gospodin razrednik Macun ... eno 
gledaj, kako komandira rukom, veseli smo, slobodni smo . . . 

Okupe Kreška. Najmiliji drug uhvati ga ispod ruke, 
pak zapjevaju: 

Prosto zrakom ptica leti . . . 

Svi ga pozdravljaju i rukuju se s njim. 

Profesor Macun, u dugačkom tamnom kaputu do ko- 
ljena, dugačke kose, usiljene progrušane bradice, ostane 
najednom osamljen ; stane naočare ravnati i zabrinuto 
se (^ledje desno i lijevo, što se djeca užurbala. 

— Krešimir, gospodine profesore ! — vikne jedan. 
A profesor stane griskati brkove, sve u misli : da taj dječak 
za Boga nije pobjegao, ili kakovo zlo djelo počinio, danas 
je radni dan... 

Kreško stupi pred profesora, nakloni se, poljubi ga 
u ruku. (Profesor bijaše znanac i dobar prijatelj njegovih 
roditelja.) 

— Za dragoga Boga, sinko, a šta ti ovdje radiš ? 

— Dobio sam dozvolu, da mogu na šetnju. 

— A tko ti dade? 

— Vera. 

— A gospodin Zlatković ? 

— Otputovao je u Gromilje. 

— Da, da, ti imadeš druga privilegija, nego li ostali 
naučnici. Pak da li te želja povukla danas ovamo ? 

— Jest. Znao sam, da je majalis i da će gospodin raz- 
rednik biti ovdje ... 

Profesoru se odvali suza od oka, privine Kreška na 
svoju grud, pak mu mili čelo. 

— Samo dobar budi, poslušan ! — reče stari sav 
dirnut. — Hajde poigraj se . . . 

Dječaci odvedu Kreška na čistinu. 

Stari profesor stane se šetati, uhvativ rukom svu 
onu bradicu, pak promišljava nenadan Krešimirov do- 
lazak. — „Do smrti bi me boljela duša, ako je nužna po- 
moć, a da ne pomognem dječaku I Hm, Krešimir ! On se 
nije otimao želji svoga oca, kada mu reče, da ostavi daljnje 
nauke u gimnaziji i podje u trgovinu . . . Dijete je dobro 
uzgojeno, pak. ne htjede možda ni da pisne proti volji 
roditelja svoga ... a nije ni imao volje ; a možda ju 

imao onda, a poslije opet izgubio volju Gotovo, da 

on nema volje za trgovinu, — čim dodje danas ovamo . . . 
Mogao je napredovati u školi. Nije pokazivao mnogo 
marljivosti, — ali je vrlo darovit. A to znade da ostane 
za dugo prikriveno, no ipak se duševne sposobnosti raz- 
vijaju te polako izlazi umna snaga na vidjelo, šteta, 
da takav talenat ostane zakopan ! Možda za to zvanje 
nema sposobnosti ... bio bi nesretan ... a u drugom 
staležu bio bi sretan ... No, prije svega — neka se pro- 
veseli — oživi, za to i dodje ovamo. A tada ću namah 
razabrati, da li je bila njegova čežnja samo za igrankom 
sa svojim drugovima, ili probudjena volja za nauku . . . 
Da mu se nije kakova nezgodica dogodila ^ Stariji momci 
u dućanu znadu biti surovi, ili je opazio šta sramotna, 
a ne će da rodjacima kaže, a ni meni, već dodje medju 

Ivan Lepušić : Pustolovka. 4 

vrsnike ... A možda bi rekao Bošku, s njime se je naj- 
volio družiti ... i sada uza nj ide, eno kao blizanci . . . 
Ne, ne, toga ne smijem propustiti ! 

Kreška okupiše djaci, pak veselo i šaljivo : 

— „A kako to, Kreško, da ti nikada ne čistiš stakla 
na izlogu i ne meteš dućana ?" 

— „Kako to, da ti ne raznosiš paketa ?" 

— „Kada ja dodjem u dućan, je Y de, Kreško, dat 
ćeš mi 10 smokava za novčić ?" 

— „Blago tebi, ti ćeš biti trgovac, bogat čovjek !" 

— „A mi ćemo još učiti škole**. 

Kreško miran, šutaljiv, sve prima za dobro i njeSto 
misli ... Sa Boškom i još jednim drugom posve se od- 
strani za krupna hrastova debla i već izmakoše profesoru 
s vidika. 

— Imaš li, Kreško, cigaretu ? — upita Boško. — 
Ja imadem cigareta. Hoćemo li ? . . . Ne vidi nas go- 
spodin profesor, nema ni izdajica ovdje . . . 

— Hoćemo — privoli Kreško. 

Sva trojica stanu se natjecati, koji će duže pridržati 
dim u sebi i kroz nos ga otisnuti. 
Boško kihne. 

— Pfui ! — reče Kreško i baci cigaretu, a onaj treći 
stane kašljati. 

— Nije fin, — reče BoSko. 

— Svejedno. Hajdemo na čašu piva ! — reče Hugo 
i odoše preko široke ceste u gostionicu i uzvaše tri čaše 
i dvadeset puta kucnuše, dok ispiše. 

— Više ne ću, — reče Kreško. 

— Ni ja, — odgovori Hugo. 

— Ja ću još jednu, — reče Boško. 

— Bit ćeš pijan, — primijeti Hugo. 

— Ni da četiri ispijem, ah ! 

— Oči ti se krijese ... 

— Od duhana . . . pfui ! Volim pivo, nego duhan. 

— Ti si slobodan, Kreško ! ,— primijeti Boško. 

— I ti ćeš biti. 

— Sada idemo u biblioteku. Ja čitam „Otkriće Ame- 
rike... " 

— Ja baš čitam njemački „Panoramu". Divne slike ! 
Dakako ne razumijem ni dvadesetu riječ, a bibliotekar 
se ljuti : „Šta šuštiš — listaš, kano gusjenica !" — reče 
Hugo. 

— Drugi tjedan imademo paradu, dolazi carev stric 
— pravit ćemo špalir, — progovori Boško. 

— Još mjesec dana, pak ćemo u plivaću školu, — 
primijeti Hugo. 

— Peto i šestoškolci počeli su izdavati list . . . lijepe 
pjesme, pripovijetke, rebusi, zagonetke . . . 

— Ja sam odgonenuo dvije, — reče Boško. — Evo 
mi ime otraga. 

— Ja sam riješio rebus, evo i moje ime, — reče Hugo. 

— Kreško, kada ćemo se opet sastati ? — upita Boško. 

— Ne znam. Možda ćemo biti još zajedno. 

— Tko će platiti ? — upita Boško. 

— Ja, — odgovori Kreško. — Gospodjo ! 

Kreško plati. Krčmarica im se nakloni : „Službenica, 
gospodo, i drugi put !" 

Odu, pak se svomu „gospodstvu" nasmiju. 

— Kreško! Tako se i ti u dućanu klanjaš: sluga 
ponizan — moj naklon — ljubim ruke — primijeti Boško. 

— Ne ću dugo ! — ddsiječe Kreško. 

Stari je profesor gledao, kada izadjoše iz krčme 
i odoše, pak otidje u gostionicu i uzove i on čašu piva. 

— Danas je ovdje veselo, gospodine profesore ! — 
primijeti krčmarica. 

— Da, veselo. Neka se djeca malo provesele u pri- 
rodi, u slobodi ! . . . Jesu li ona trojica što pili ? 

— Po jednu čašu. 

— Ne više ? 

— Samo jedan ispi dvije. 

— Koji ? 

— Onaj, Boško. 

— Za Boga, Boško . . . dvije ! — pomisli profesor. 
Treba na njega pripaziti ! Oho ! 

Toliko je samo mogao profesor da sazna, a niti Boško 
mu ne mogaše ništa više reći. 

Pred večer se djaci sakupiše, da utrtom cestom po 
ugodnoj hladovini krenu kući. 

Kreško je išao iza svojih drugova tužan i jadan, jer 
mu se čini, kano da on niti prava nema, da dijeli radost 
sa svojim vrsnicima. Tako ga se dojmio prizor, što ga je 
vidio, kad je jedan djak na polazku pozdravio profesora, 
a stari profesor proplakao ... U jedan tren odluči se : 
Učit ću marljivo i nq)rekidno, da vas stignem, koliko 
sam zaostao. 

VII. 

Sjutradan u večer imao se Zlatković vratiti kući. 
Medjutim je Vera čula, što se je dogodilo, a po gotovo, 
kada dodje poziv, da imade Zlatković odmah doći u ma- 
gistrat. Znade ona, da će Zlatković stvar izravnati; al 
jao Korugi, ako na nj svale krivnju. Ona je i sama vidjela, 
da je Koruga posluživao onu gospodju. 

— Kreško, — reče spremajući se u večer na kolodvor, 
— sjećaš li se, tko je posluživao jučer gospodju Jugovku.^ 

— Ja mislim, Koruga. 

— I ja mislim, da je Koruga. Ali tko je šećer vagao? 

— Koruga. 

— Ne, ne, dragi Kreško I Meni se čini, da si ti vagao . • • 

— Ja nijesam, to dobro znadem. 

— Ali ti si jučer mnogo vagao, ja sam vidjela, pak 
si valjda i onaj klobuk Šećera — 

— Koruga je. 

— Baš ti si vagao ... ja sam nedaleko stajala. 

— Ako si vidjela, onda sam ja vagao. A, šta me 
to pitaS.? 

— Vrlo me zanima. 

— Možda sam previše vagnuo.^ 

— Dakako, cijeli funt, a gospodja se ljuti ! 

— Ako joj nije pravo, pa neka višak vrati. 

— Nije to tako . . . Ona tvrdi, da si joj za cijelu 
funtu manje dao, to jest više računao. 

— E, pa neka dodje, a ja ću joj dati još jednu funtu. 

— Ne znaš ti nje ; ona je grdna, zlobna žena ! Ne 
htjede ona da to meni reče, već ode na gradsku vagu. 

— Zar će joj tamo manjak naknaditi? 

— Ne će oni, već mi ; ali će za to morati Cedomil 
da na magistratu odgovara. 

— To su trice. 

— Već što, nego trice ! No oni će Cedomila globiti . . . 

— Ali, Vera, meni se ipak čini, da je Koruga vagao . . . 

— Baš si ti, no varaju te misli. Znadeš, poslije si otišao 
na majalis, tamo si se rastresao ... Ni ja se ne bih pravo 
sjećala kakvih trica i malenkosti poslije ugodne zabave. 

— To su doista trice. Zašto nije ona vratila klobuk.^ 

— Trice, da . . . Ali znadeš, Koruga nije baš toliko 
naš, da bi mu Čedomil — kada plane — pregledao kroz 
prste. A opet je čestit momak, pak zašto da strada. Morali 
bismo ga i onda zakriliti, da je to upravo njegova krivnja, 
a kamo li ne nevina ! 

— Bit ću daklem ja osramoćen. 

-- A nu, straha ! Tebi će se Čedomil smijati, i ja i 
svi, kano da si škrtac, pak si funtu manje vagnuo . . . 
ta, ti si naš ! 

Kreško zažme ramenima. Vera je posve zadovoljna, 
što se Kreško izjavio, da on preuzima krivnju. Kreško 
ode u kabinet. 

— Sofija ! — uzove ju Vera u sobu, gdje se kitila. 
— Onu malu svijetiljku zapalite j stavite na mali stol. Do- 
nesite i fini bijeli tanjur. 

Dotle Vera odriješi niz koralja, prospe na papir, te 
pripravi novu svilenu nit. 

— Donijela sam. 

— Sjednite tamo i ponesite ovo, — reče i saspe joj 
koralje na tanjur. Ova ćete koralj-zmašca nanizati na 
ovu nit . . . 

— Samo da se radi, — primijeti Sofija. Sjeća se živo, 
da je prije jedan sat taj niz koralja bio cijel. 

— Sofija, kako vam se mile ovi koralji .? 

— Krasni su. 

— Ali vama ne bi pristajali ... 

— Vidjela sam na šetnji kuharicu, pak joj pristaju. 

— A gospodje mogu ići bez koralja . . . 

— Za to ipak ostanu gospodje. 

— A zašto ne bi kuharice bez koralja išle i jedno- 
stavno obučene ? 

— Za to, jer i one imadu neko veselje. 

— Zar ne bi pametnije učinile, da si prištedjene novce 
ulože u štedionu za stare dane ? 

— Za to bi samo one znale. 

— Zar mora da sav svijet znade ? 

— Svijet vjeruje u ono, što vidi ... A i kuharica imade 
želju, da se uda, 

— Pa ako nema čim da si kupi, zar se ona nikada 
ne će udati ? 

— Onakovoj njena gospodja pokloni . . . 

— Da joj čeljade bude lijepo, je V de? 

— Svijetu je danas jednako, ili si ona kupila, ili na 
poklon dobila ; pa ako je poklon, znak je, da je to zavri- 
jedila .. . . 

— Da je vjerna svojoj gospodji, to je prava krepost ! 
A ne da je pokućarka, da raznosi od kuće do kuće svako- 
jake glasove. Što se u kući govori i radi, ono mora da u 
kući i ostane. Imade gospodja kadšto kakove razmirice sa 
svojim gospodinom ; i to mora da ostane kod kuće. Imade 
gospodja i svoju kakovu tajnu, a ne može sakriti pred naj- 
bližim družinčetom 

— Za to takovo družinče više mora da zasluži, nego 
li ostala družina, — primijeti lukavo Sofija. 

— Naravno, da družinče, koje znade tajnu čuvati, 
zasluži i poklon. 

— 1 ja sam već zaslužila, — reče Sofija i napeto čeka 
odgovor. 

— Zar mislite, da ste doista zaslužili ? 

— Milostiva, budite pravedni ... 

— No, no . . . nijesam ja na vas zaboravila, poklonit 
ću Vam niz koralja ... Ali pamtite, da i to morate tajnom 
čuvati ! 

— Znadem, milostiva . . - Tko ne zna niz koralja 
tajnom čuvati, taj se ne može nadati zlatnim naušnicama . . . 

— Zar nemaju i kuharice svojih tajna ? 

— Imadu. .. ni jesu ni one svetice, ali baš ni jesu ni 
odgovorne 

— Zar to nije- dragocjeni poklon, ako gospodja sla- 
bosti svoga služinčeta ne otkrije gospodinu ; jer da on sazna, 
jednostavno bi ju otpravio. I da ne sazna ostali svijet, već 
ljudi sveudilj misle i govore : Gle, Zlatkovićeva je Sofija 
čedna i nevina djevojka . . . 

— Ha-ha-ha ! — nasmije se Sofija. 

— Zar se u tolikoj naklonosti gospodje ne nalazi još 
vredniji dar od zlatnih naušnica } 

— Milostiva ! Ja jednako oboje volim i štujem. 

— Tako i ja mislim, da valjanoj i vjernoj služavci 
ne ću uskratiti ni poklona ni naklonosti • . . No kažite mi, 
Sofija, kako se vlada naša pjestinja Klanca ? 

„Hvala Bogu, — pomisli Sofija, — da me ipak 
jednom za nju pita I A volim da me ona pita, nego li da 
ja sama započnem." 

— Vrlo pristojno. Samo uvijek drijema . . . kano mače. 

— To nije loše. To je znak, da se curče ničim ne za- 
nima, već svojim poslom. Takovo drijemalo imali smo 
jednom kod kuće, pak nije marilo ni za što. Kada smo ju 
kamo poslali i pitali : tko je tamo, šta rade, šta je vidjela . . . 
ona šuti, kano da nigdje ni bila nije. 

— E, da, i mace drijema, ali za to čuje miša. Pak i 
takovo drijemalo velik je štetočinja . . . Drži u ruci tanjur, 
čašu — ili šta drugo, pak najednom samo trene, a tanjur 
ili čaša zvekne ... Eto kvara ! A Sofija odgovara za sve! 

— No, to su malenkosti, što bih ja drage volje vama 
oprostila. 

— Jest, ali imade još nješto . . . Može ona trenuti, 
kada drži Vlatka u naramku ; pa kano ona čaša, tako će 
i dijete lupiti o zemlju, pa eto nakaze ! 

— Uh, oslobodi Bože ! Što ste to kazali ! — ciknu 
Vera preplašeno. 

— Može još i gore proći. Cesto drži dijete na prozoru, 
pa lako u onaj tren zadri jema . , . 

— Uh, Sofija ! Što to govorite ! — jaukne Vera i 
uhvati se rukama za čelo. 

— Ja se uvijek bojim nesreće, stotinu puta na to po- 
mišljam, kada već legnem . . . 

— Zašto mi ne rekoste već prije ? Toliko puta sam 
motrila Klaricu s djetetom : ona uvijek vesela, smiješi se, 
guče djetetu, samo što dijete ne progovori. A nijesam ni- 
kada opazila, da ona drijema . . . 

— U trista, da će onda drijemati, kada oko milostive 
na njoj počiva ! Medjutim, meni nije Klarica na putu. Ako 
nije nje, bit će druga ; meni ne će nijedna u kuhinji po- 
magati. Ali mi je za dijete . . . 

— Ako je vama, meni je još više. Pak što ćemo ? 

— Ja barem ne bi njoj povjerila ni lutke, još bi se 
bojala za onu porculanastu glavu . . . Nije zla godina za 
pjestinje. Vremešne ženske bolje su dadilje. 

— A znadete li, Sofija, za koju takovu ? 

— Znadem, samo ako htjedne doći . . . 

— Nagovorite ju . . . Opet vam u izgledu lijep poklon . . . 
-— Barem kakav lijepi broš . . . 

— Svakako . . . Sofija ! Kreško se tamo u kabinetu 
uči, zovnite ga . . . Čudan mi se čini taj dječak, kako je 
bio na majalisu ! Zamišljen je, ruje po onim knjigama . . . 
Pa kako sam ga lako nagovorila, da uzme Koruginu krivnju 
na svoju glavu ! — pomisli Vera. 

— Milostiva, kočija već čeka . . . 

— Daklem hajdemo ! . . . Sofija, vi pripazite na Vlatka 
i na ono drijemalo još večeras . . . 

Kada se odvezoše, Sofija zadovoljno odahne. 

— Hvala Bogu, da ću se riješiti jednom one zubate 
nevaljanke, Klarice. 

Sofija ode u kuhinju. 

U taj tren došulja se Klarica, pak si namjesti stolac 
izmedju vrata kuhinje i sobe, a kolica primakne k pragu, 
kako će moći rukom držati kolica, a očima motriti Sofiju. 

VIII. 

Zlatković je sretno obavio sve poslove u Gromilju, 
Gromiljčani žitelji svagdje mu na susreći, pa kako i ne bi, 
kad oni izgledaju izdašnu zaradu u tom poslu. 

Zlatković je primio sjutradan ponovnu pozivnicu, 
da dodje namah u magistrat. A kako je imao neotkloniva 

posla u dućanu, umoli prijatelja Feliksa, da ga zastupa 
kod preslušanja u nepoznatoj stvari, po svoj prilici neznatne 
vrijednosti. 

Čim je Feliks saznao, što je u stvari, bude mu jasno, 
da to nije puki slučaj, već njetko namjerno muti, kako 
bi mladu radnju u očima općinstva osumnjičio. Stoga ne 
počasi ni časa, već sam korakne k nekim redakcijama 
novina, da zapriječi iznašanje toga dogadjaja u kronici 
dnevnih vijesti. Ujedno pošalje kartu Zlatkoviću, da imade 
na svaki način sam poći u magistrat i urediti. 

Vera je danas opet u dućanu, a nije ni trebala da dodje, 
jer se je Zlatković vratio. 

Vraćajući se Zlatković iz magistrata jedva prikri- 
vaše na susretu pred znancima i prijateljima gnjev svoj^ 
a činilo mu se je, da sav grad već za to znade. 

Pun Ijutavi unidje u dućan. 

— Vera, zar nijesi ti bila jučer u dućanu ? 

— Kako ne bi, Čedomile ! Pače sam sve svoje kućne 
poslove ostavila, samo da mogu ovdje biti 

A kada joj Zlatković ispovijedi nezgodu, ona mu 
posve mirno odgovori : 

— Moj Zlatkoviću, pak ti se možda za to ljutiš ? 
Zašto nije gospodja Jugovka ovamo došla i tu se žalila ? 
Valjda sam ja u dućanu, ako tebe nema, i doista te zastu- 
pam ... Pa koliko imade puta odavlen do gradske vage 
i do magistrata, možemo li mi vjerovati, da je taj isti 
klobuk ona kupila za one novce .? 

— Ovaj isti. Svaka je nemogućnost isključena ! — 
Zlatković osi ječe i stupi do tezge. 

— Koruga ! Ti si jučer posluživao gospodju Jugovku, 
ti si vagnuo klobuk šećera i kavu, ti si računao i novce 
primio. 

— Jesam, gospodine Zlatkoviću, više mušterija po- 
služio .... 

— Koruga, govori istinu ! Ti si jučer posluživao go- 
spodju Jugovu, je V de ? — Zlatković ga britko upita i 
zažagri očima, što Koruga shvati, pa se pomakne u kut. 

— Jugovke ja nijesam posluživao. 

— Pa nego da nije, vidjela sam to i ja -— progovori 
Vera u najkritičniji čas. 

— Već tko ? — okrene se prama Veri. 

— Ja sam gledala, da je Kreško vagao. 

— Da, KreSko je vagao, — potvrdi Koruga. 
Zlatković se ogleda na Kreška. 

— Kreško, ti si vagao ? 

— Jesam. 

— Koruga! A zašto je Kreško vagao, a ne koji od va^? 

— Zar ne bi bilo poniženje, da sam pred stranom go- 
spodjom trgao klobuk iz Kreškovih ruku ? On nije došao 
ovamo iz normalne škole, već je svršio tri gimnazijalna 
razreda, više je mjeseci u dućanu, pa znade valjda vagnuti 
klobuk šećera. 

— Kreško, jesi li ti doista vagao ? 

— Ma jest, Kreško je vagao — potakne ga Vera. 

— Pak što onda, ako sam vagao ? 

— To je, da si manje vagnuo. 

'*— Zašto ne reče ? Pak da sam manje vagnuo, drage 
volje bih primetnuo. 

— Ako si ti vagao, ali je Koruga računao, te je kavu 
i šećer loše vrsti računao kano prvu vrst. 

— Molim, gospodine Zlatkoviću, to može samo go- 
spodja Jugovka ustvrditi ... Još nitko nije naišao na 
nered do nje . . . To je upravo čudnovato ! 

— Zar nijesam i ja naišao ^ Zar je i to red, da takav 
momak do pola noći ni za svoj krevet ne pita ? — pri- 
korno ga upita Zlatković, na što nije ni iščekivao odgovora. 

Ovo potonje pitanje ponješto uznemiri Veru. Bila je 
posve zadovoljna, što je kritična stvar dobro prošla, samo 

ono pitanje vrlo ju smete. Koruga je neprestano još osjećao, 
na svom čelu onaj okositi pogled Zlatkovićev, koji mu se 
ne mače ni na pragu, kada htjede već iz dućana izaći. 

— „Preksinoć je udaralo jedanaest sati, kada sam 

tabao niz ove stube ... Ali za to nitko ne zna 

Da, samo ona jedina znade, ali i njena je usta začepio niz 
koralja*' ... — miSljaše Koruga izlazeći iz dućana. 

IX. 

Krasan je svibanjski dan. Ni one domaćice, koje ne- 
maju zamjene u kući, ne mogu da odole i da se ne prošeću 
barem dva tri puta šetalištem, pa tako i ne ćute težine 
krcatih kotarica svakakva živeža i zaboravljaju, da će 
objed nješto kasnije zgotoviti. A one, kojima je sreća na- 
klona, danas već izadjoše u novim proljetnim haljinama. 
I Vera bi se zacijelo danas išetala u svojoj ružičastoj 
haljini, u novom šeširu, na kojem se sjaji i svjetluca perje 
nevina kolibrića, ali si od rana natovari brigu : nadziranje 
u dućanu — kano da ni Zlatkovića kod kuće nema. Po- 
slije treba da dočeka goste, Feliksa i pukovnika. 

Već zasjedoše za st6 u salonu. 

Feliks slikovito pripovijeda budućnost poduzeća u 
Gromilju. 

—- Nema sumnje, posao će napredovati i lijepu ko- 
rist donositi, samo traži novčanih žrtava i osobite pažnje. 

— Nadziranja i neprestana nadziranja, dok se ljudi 
priviknu tomu poslu, i dok ti, Cedomile, sam proučiš 
ljude, koliko se smiješ osloniti na njih, — pridoda pu- 
kovnik, crtajući kažiprstom po stolu. 

U to unidje Vera. 

~ Opet je razgovor o poduzeću, — do sudnjega dana 
ne će prestati. 

— Bože moj, milostiva ! Ta o čemu da govorimo, 
već tom, što vidljivu korist pokazuje ! 

— Ali kako vi to opisujete, čovjek bi rekao, da ste 
stručnjak ! 

— Taj posao nije ni izum ni novost. U drugim zem- 
ljama, gdje odavna takav jeftiniji prirodni materijal is- 
crpiše iz utrobe zemlje, danas već produciraju u tu svrhu 
fabrikat, koji nema trajnosti ; a ovaj kamen toliko je 
prirodno uobličen, da iziskuje malo klesarske radnje, a 
isto je trajan kano skupocjeni mramor, bolji i jeftiniji 
nego li umjetni pločnik ! 

— Mi se razgovaramo, koliko pažnje i nadziranja 
treba u prvom početku, a meni će biti sada lako, kad si 
ti, Vero, zavoljela dućan, — laskavo će Zlatković. 

—- I danas sam duže boravila u dućanu, premda si 
i ti kod kuće, a imadem i kućnih posala. 

— Kada se može čovjek ukloniti nekomu poslu, pak 
si ipak priveže svojom voljom dužnost, onda je takova 
dužnost jednako dična i ugodna. Samo ne znam, koje 
važne poslove imade milostiva baš danas, — primijeti 
Feliks. 

— Kućni red, promjena družine . . Pjestinju sam 
otpravila. 

— Zar Klaricu f 

— Da, onog zubatog gada ! Kud je hodala, uvijek je 
drijemala. Neki je dan držala Vlatka do prozora i zadri- 
jemala . . . 

— - Za Boga, što pripovijedaš ! Zašto ju već davna 
ni jesi otpustila? — primijeti Zlatković. 

— Ja sam i sama opažala, ali kada me i Sofija upo- 
zorila, namah sam ju otpustila. A Sofijinomu oku ništa 
ne izmakne, — pohvali ju Vera i baci oko na Feliksa. 

— Daklem, milostiva imade novu pjestinju, — za- 
čudi se Feliks, jerbo je dosele uvijek hvalila Klaricu. 

— Monika ! — zovne Vera. 

— Izvolite ? — oglasi se zvučan glas, a u sobu unidje 
sasvim druga ženska prilika, nego li je onaj zvučan glas 
naviještao. 

Monika pogleda pukovnika i obori oči. 

— Monika, da li Vlatko spava ? 

— Ne spava. 

— Uspavajte ga, molim Vas . . . 

Feliks se zagleda u pjestinju gojnih okruglih lica, 
crnih očiju, stasa oniska, vita. U prvi mah pričini mu se 
njeno obličje vrlo fantastično. Jedan jedini pogled mogaše 
uhvatiti, a i taj bijaše nekako tajinstven, jerbo namah 
poniče nikom. 

— No, no, Monika, nemojte tako uvijek u grob gle- 
dati ... Za to je Bog dao čovjeku lijepe, zdrave oči, da 
njima širom gleda, — opomene ju pukovnik. No ona se 
nakloni i ode. 

.— Fantastično čeljade ! — reče Feliks. 

— Tako su fantastične sve samostanke, — pridoda 
pukovnik. 

— Oho, već tata znade njezinu prošlost, — primijeti 
Vera začudjeno. 

— Kako ne bi ! Došla je danas prije k nama, nego li 
ovamo. Dakako, krivo upućena. A ja sam iscijedio iz 
njenoga srca, što sam mogao, jer prije ćeš iz kamena istis- 
nuti kaplju vode, nego li iz srca takovog čeljadeta pravu 
istinu. No bila bi ipak njena prošlost kakva — takva 
okosnica za književnika 

— Gospodine Felikse ! ■— upozori ga Vera. 

— Gospodine pukovniče, molim, izvolite samo na- 
staviti ! — umoli ga Feliks. 

— Dvadeset je godina bila opatica. Bože moj ! Za- 
čudim se, kad mi je to rekla, i pomislim : ta je vrlo mlada 
došla u samostan. To je lijepi niz godina ; a kladio bih se, 
da bi sve na dva lista papira napisao, što je ona počinila. 

Pitah ju, kojim je povodom došla tako mlada u samostan, 
tko su joj bili roditelji i gdje, a ona ni crne ni bijele, već 
šuti. Saznao sam samo još to, da je njegovala djecu u 
nahodištu i dvije godine bolesnike, kada je kolera morila. 

— Uh, tato ! Šta mi Sofija takovu dovede ? . . . 

— Nemoj, kćeri moja ! Ako je kužne njegovala, ne 
bijaše za to ona kužna. I ja sam još kadetom imao ko- 
leru, pak od 120 momaka istom smo sedmorica prekužila, 
pak evo mene i danas . . . Još mjesec dana, pak se piše 
sedamdeset — ha ! Da, i ona je imala neku epidemičku 

bolest bolest poznate vrsti, što služi njekomu na 

zdravlje, a nekoga gore muči od azijske kolere. 

— A kakova je to bolest ? — upita Vera. 

; -— Ljubav . . . Dok je ljubav sretna, ona je zdravlje 
ljudske duše i srca ; ako je nesretna, ona muči i ubija. 
A ta je bolest danas vrlo rasprostranjena, više, nego li 
ikada. Monika se je u svojoj petnaestoj godini zaljubila 
u mladića istih godina, koji si još ne odabra ni zvanja. 
Takova je ljubav bez izlaska, prava bolest. Naišla je na 
progon svojih roditelja ; bez cilja i svjetlosti razuma lu- 
tahu joj misli, pa napokon nadje utočište u samostanu. 
No ni tamo joj se misli ne smiriše, pa joj ne preosta drugo, 
vpć da potraži lijeka u bučnom svjetskom životu, gdje ga, 
mislim, ipak ne će naći, jer sada već kaže, da bi istom 
sada znala cijeniti slasti samostanskoga mira. A što će 
istom poslije reći ! 

— Ja bih želio, gospodine pukovniče, da baš njene 
ljubavne odnošaje nješto jasnije ocrtate, jerbo kako ocr- 
taste njezinu prošlost, u tom nalazim priličnu okosnicu, 
ali trebam srce njeno. 

— Žalim, gospodine Felikse, da ni vi ne ćete ništa 
više saznati. Ona mi na svako pitanje šutnjom odgova- 
raše . . . Još sam i to saznao, da je u nuždi zastupala uči- 
teljice u školi i pokazavši za to volju i sposobnost. 

što vlastitom svojom pobudom, što ponutkana od strane 
svojih starijih sestara stade se pomno zanimati pitanjem 
uzgoja i obučavanja. 

— Izvrstan izbor ! — primijeti Vera. — To ona može 
dugo u našoj kući ostati. 

— Valjat će ti doista ! Običajno je danas, da ljudi svu 
brigu ulažu u to, kako će udesiti veći izbor bolje hrane 
i ugodnih poslastica, ukusnih haljina i zanimivih zabava, 
a na izbor kućne družine i ljudi u poslu pravo i ne misle . . . 

— Doista, čedomile, u tebe se našla zanimiva čeljad 
i gore i dolje, — reče Feliks, kano da htjede tim pukov- 
nika upozoriti na onu čeljad u dućanu. 

— Onaki bi bez sumnje zlatnu kuću razorili, — od- 
govori Čedomil. 

— Treba uhoditi njihove stope. Pa ako nije moguće 
ništa ispraviti, a ti gadove odstrani. Svakako bez nadzi- 
ranja ne smiju nikada da ostanu. Oni se momci čine meni 
sumnjivi, pak i ne marim više da ih proučavam, čim opa- 
zih, da nakrivljuju obrazine . . . Koruga bijaše u zajed- 
ničkoj radnji valjan momak, a gledaj ti njega danas! 
To mi je za čudo, — reče Čedomil. 

— Odviše je slobodan. Znadeš, tako je tamo bilo : 
Stjepanovićka je svakamo onim svojim šarenim očima 
zavirivala, a oni u strahu kano miševi pred mačkom. I tu 
se može uvesti stroga disciplina. Šteta za momka iz 
onakove kuće, a tebi još povjerena ođ srca dobra prija- 
telja. 

Vera se odmakla u drugu sobu kano da joj je ne- 
ugodno, što stadoše o tom govoriti. 

Još oni u razgovoru, a nenadano im prekine riječ 
profesor Macun. 

Sva trojica ustanu i pozdrave se sa starcem. Čedomil 
mu ponudi stolicu, a on reče : „Odmjereni su mi zlatni 
časovi**, ali ipak sjedne. 

— Vrlo mi je miloj gospodine pukovniče, Sto ste i 
vi nazočni, inače bih morao napose, da vam saopćim 
ovo vrlo zanimivo pismo . . . Molim, ja ću vam na glas 
pročitati : 

„Veleučeni gospodine profesore ! 

Znadem, da je bila izrična želja moga dobroga oca, 
da se ja posvetim trgovini, i da si — kako reče ■— u tom 
znanju osnujem stalnu budućnost. 

Ja se nijednoj želji moga dobrog oca nikada ne pro- 
tivili, a ni toj, da podjem u trgovinu. 

Ja se nalazim u svojih rodjaka kano njihov, meni ie 
dobro, ali sam vrlo nezadovoljan, jerbo ne osjećam pra- 
voga nagnuća za to zvanje. A neodoljiva je moja želja za 
knjigom. To i bijaše uzrok, što se onolikim veseljem pri- 
bližih mojim bivšim drugovima na majalisu. 

Danas imade već blizu devet mjeseci, kako sam za- 
mijenio knjigu dućanskom tezgom, a za to vrijeme moji 
me drugovi daleko pretekoše u nauci. No i ja učim za do- 
kolice, a duša mi je uvijek u školi. Mogu se obvezati, da 
ću ih nakon ferija do početka školske godine dostići. 

Ove želje ne mogu da ravno izjavim dragomu ocu, 
jer bi mislio, da radim proti njegovoj volji, pa bi ga oža- 
lostio. 

Obraćam se na vas, vele učeni gospodine, da se blago- 
izvolite toj stvari porazgovoriti sa gospodinom pukov- 
nikom, sa gospodinom Zlatkovićem i gospodjom Verom, 
da oni ovu moju želju jave momu ocu, e da bi se možda 
meni smilovao, a ja ću biti svima uvijek zahvalan. 

Ljubi Vam Vašu dobrotvornu ruku 
Vaš zahvalni učenik 

Kreško." 

— Ah ! — začude se svi Kreškovom slobodnom pismu 
i odrešitoj nakani. Vera stane namah sumnjati, da nije 
možda uzrokom tomu ona neprilika Korugina. 

Ivan LepuSić : Pustolovka. S 

— Gospodine profesore, — progovori Čedomil — ja dr- 
žim, da Kreško u svojim godinama nije još dorasao, da se 
odluči za ovo, ili ono zvanje. No ovo pismo moralo bi razve- 
seliti njegovog oca, a nipošto, kako se sam boji, ožalostiti. 

— Naravno, — potvrdi Feliks, — njegove su imućtvene 
prilike tako sretne, da ne će ni osjetiti novčanih žrtava. 

— Da li je Kreško ovdje .? — upita profesor. 

— Nije, — odgovori Zlatković, — odvezao se na Ple- 
menkovac. Danas je rodjendan njegove majke. 

— Oho ! A ja nijesam ni čestitao ... gle rastresene 
stare glave ! — ukori se pukovnik. 

— Gospodin pukovnik može to osobno učiniti i ujedno 
ponijeti ovo pismo ! 

— Vrlo zgodno, gospodine profesore ! — reče pukov- 
nik. — Zrinić je razborit čovjek, on će se sklonuti, čim 
mu vaše dobre savjete saopćim. Moguće, da se on nikada 
ne bi bio odlučio, da dade Kreška u trgovinu, da se nije 
pružila prilika, što je Zlatković stupio s našom kućom u 
rodbinsku svezu, pak je mislio : bit će mi dijete u okrilju 
mojih paženo isto kano na očinskom domu. 

Domala se profesor oprosti i ode. 

— Taj je profesor pravi pedagog, — reče Feliks. — 
On zavirkuje u duše i srca svojih učenika, zanima se pod- 
jedno i za prilike, u kojima koje djače živi. On naobra- 
žava i uzgaja ; brini se za uzgojna sredstva, a traži spo- 
sobnosti, za koje znade, da mogu biti različne. Njegovo je 
načelo, da svako dijete mora napredovati, makar i manje, 
on ne vjeruje, da je ma koje bez kakve takve sposob- 
nosti. Po njegovom sudu treba svako dijete duševno pro- 
učiti i odrediti njegove sposobnosti, da sdmo upozna, 
kakove sposobnosti imade, a tim časom radja se sama 
po sebi volja za stanovitu cijelj. 

Dok je Feliks govorio, Zlatkovićeve su se misli rojile 
oko zipke maloga Vlatka. Zabrinuo se za dijete : hoće li 

tko njegove sposobnosti proučiti, upraviti mu stazu do 
pravoga zvanja. Zlatković misli i na sebe, kako je bio 
dječarcem od 12 godina, pa ga roditelji — imućni seljaci 
-— dovedoše u gimnaziju, a nakon pola godine udari 
ga jedan profesor knjigom po glavi (nikada mu ne će ona 
mrka obrazina iščeznuti iz pameti), pak mu proreče : 
„Ti, seljače, nemaš nikakovih sposobnosti, već hajde 
kući za purama !" — - Dakako, jerbo nije razumio ono, 
čega im učitelj nije protumačio. Pa tako i bude . . . Ode 
ne samo za purama, već za svačim na seljačkom dobrom 
posjedu. Ali najednom reče domaći župnik : „Ovaj Če- 
domil bio bi dobar trgovac, dobar je račundžija i oštro- 
uman." Cedomila već prije zanimaše ona sitničarija, 
kojom se prometao seoski trgovčić. Sada ga župnik oso- 
koli. Roditelji udovoljiše želji svoga sinčića, premda mo- 
rahu i za to mnogo doprinositi, jerbo se jedva našao tr- 
govac, koji uze seljačko dijete u trgovinu, 

Zlatkoviću se povraća u pameti sva ta njegova pro- 
šlost, te misli neprestano na svoga Vlatka. 

No pukovnik razbije misli Zlatkovićeve, pa okrene 
razgovor na posao u Gromilju. 

— Mnogo iziskuje novaca ovo prvo uredjenje, a ujedno 
započima i glavna radnja. 

— r^^"-KO. Radnici i u opće sav posao ne smije da 
ostane be^ nadzora, a ne znam nikako, na koga bi se od 
pomoćnika mogao osloniti . . . Koruga je vjetrogonja i 
vragoljan, no skoro bi bio ponajbolji . . . 

— Nefaljeno, Čedomile, ■— povladi Vera. — Koruga 
je vragoljan, ali je vrijedan . . . Pored njega nikako ne bi 
trebao da tražiš poslovodju, koga bi morao napose tomu 
poslu učiti. Koruga namah sve shvati, te je bolje, da on 
imade nješto viši položaj i platu. 

— Kaži Sofiji, neka ga uzove, molim te. 

Vera se neobično obveseli, što će Koruga biti poslo- 
vodja, pak se uzvisiti nad ostalim pomoćnicima i izbjeći 
surovu postupanju. 

Koruga unidje vrlo ponizno, jer se boji ponovna 
napadaja radi onoga prikora, da do pola noći ne pita za 
svoj krevet. 

— Čuj, Koruga ! U Gromilju imadem raznih rad- 
nika, tesara, klesara, težaka itd. Svi ovi rade za nadnicu. 
Domaćim ljudima je lako, jerbo imadu kod kuće, što im 
treba, dok strani kupuju, a u mjestu nemaju ni gdje. 
Odlučio sam, da uredim tamo magazin, gdje će primati 
na račun svoje zaslužbe sve, što im treba. To bi bilo jedno, 
a drugo treba da se vodi račun o njihovom poslovanju, 
svaki sat mora da se zabilježi, ako koji prekine posao 
bud s kojega razloga. Treba tačno bilježiti izvoznice, a na 
kolodvoru urediti materijal, što se imade otpremiti. Taj 
ću posao povjeriti tebi, pa ćeš sjutra onamo otputovati. 
Ti ćeš imati mjesečno 50 forinta, to je gospodska plaća. 
Dok zgotove i urede barake, stanovat ćeš u seoskoga kneza. 
Za živež dat ću ti naručbu na gospodina Polica, pak po- 
šalji iz Gromilja petera kola, koja će stvari dopremiti. 

— Hvala, gospodine Zlatkoviću ! No ja ne bih mogao 
da sjutra već podjem, jer mi rublje još nije priredjeno . . . 

— - Tamo se živi bez uglačanih košulja, bez cilindra 
i rukavica. 

— Znadem gospodine Zlatkoviću ; ali prekos jutra 
bit ću posve spreman. 

— Daklem prekosjutra. 

Vera slušaše u drugoj sobi odrešite naloge, pak se 
sva zarumeni od Ijutavi, što Koruga mora da ide na ne- 
izvjesno vrijeme na selo, a ona je mislila, da će on kod 
kuće kano poslovodja voditi račune i dopisivanje. 

— Moj mužu, što ti na um pade ? Zar onaki nestaško 
da bez našega nadzora na selu gospodari ? 

— Draga Vero, ta nije davno, što si sama moj predlog 
odobrila, da je Koruga najsposobniji . . . 

— Ja sam mislila, da će on ovdje kano poslovodja 
raditi, a ne na selu ; pak mu još povjeravaš magazin . . ♦ 
onako prostu trgovinu ... Sto bi njegov otac rekao, da 
to sazna ! 

— On da bude ovdje ! Zar nijesu njegove lakrdije i 
nestašluk dodijale već mušterijama.? 

— No on bi se u boljem položaju muževno ponio i 
postao ozbiljan. Najposlije i mušterije vole šalu, nego li 
ukočenu ozbiljnost. 

— Da ne bi još i u dućanima držali plaćene budale, 
da nam zabavljaju mušterije ! Za to baš i hoću da toga 
jogunicu otpravim na selo, neka vidi, kako se krvavim 
žuljevima zaradjuje korica hljeba, neka gleda svojim 
očima ona ozbiljna seljačka lica. On će vidjeti, da ni mala 
ni velika dobit nekog poduzeća nije lako i šale stečena^ 
Neka se uči cijeniti svačiju radnju, a ne samo svoju. 

— Bože moj, u jedan dan tolike promjene u kući ! . . . 
Što će ljudi reći ? 

— Koje tolike promjene ? 

— Pjestinju promijenih, Kreško odlazi, a sada i Ko- 
ruga polazi na selo 

— Neka, hvala Bogu ! A mi ćemo sve udesiti i rav- 
nati, samo da očuvamo u poštenju onu firmu nad vra- 
tima. Vidim ja, da momak imade volju, on će postati 
na selu posve ozbiljan. 

— Bez nadzora ? 

— I ja ću često tamo prigledati, a i ti možeš tamo na 
njekoliko dana otići sa pjestinjom i djetetom . . . Tamo 
je romantičan kraj . . . 

— Zar da ja u kolibi stanujem ? 

— Koliba za stanovanje bit će sagradjena poput vile. 
-— Ako bude stan lijep, onda već . . . 

— No eto, već se je udobrovoljila, — primijeti veselo 
pukovnik. 

— Tatice ! Ti se spremaš danas poslije podne u Ple- 
menkovac. Danas je rodjendan tete Zrinićke, a vas tro- 
jica primiste zajedno danas onu izjavu g. profesora glede 
Kreška, pak se zajednički o tom porazgovorite sa Zri- 
nićem. 

— - Bravo ! ■— povladi pukovnik, a ona dvojica 
dragovoljno prihvatiše. 

U tom razgovoru prodje vrijeme i eto ti ručka na 
stolu. Još ne počeše ni objedovati, a Koruga unidje. 

— Gospodine Zlatkoviću ! Molim vas lijepo za do- 
pust danas poslije podne . '. . 

— Što će ti dopust ? 

— Valja da se pobrinim za rublje, spremim stvari i 
štošta . . . 

— Dakako, treba da se pripravite za put, a ne da 
poslije piskarate sada za ovu, sad opet za onu stvar, čega 
ne možete na selu dobiti. Ljudski se pripravite za put, 
pak promislite, kamo polazite, i da ćete tamo mene za- 
stupati ! 

— Vidi se, da je momak svjestan zadaće, što mu ju 
povjeravaš, — pohvali ga Vera, kada je izašao. 

X. 

Čim se poslije objeda pukovnik, Feliks i Zlatković od- 
vezoše u Plemenkovac, Koruga unidje u sobu, gdje ga 
Vera radosno dočeka. 

— Gospodin upravitelj u Gromilju . . . 

•— Hvaia, srdačna hvala ! To imadem samo da milo- 
stivoj zahvalim . . . 

—■ Govorite li iskreno ? 

— Iz srca. 

— To ipak mora, da vam je milo . . . 

— Dakako. 

— Vjerujte mi, da sam se u prvi mah toj odluci pro- 
tivila. 

— Samo u prvi mah ? 

— Dalje nijesam mogla ići i bilo bi uzalud. No ipak 
mi je Zlatković ponudio, da mogu po volji poći u Gro- 
milje. Dakako, tamo ću ostati više dana, a možda i tjedana. 

— Radi mene ? 

— Dakako. Vi ste mali nestaško, pak treba da vas 
nadzirem da vas čuvam, kano angjeo čuvar . . . 

— Ah slatki moj angjele ! — uzdahne Koruga. 

— Ah, koliko ću se dugočasiti ! Samo da skoro tamo 
stan urede ! 

— Zar ja ne ću, milostiva 1 Venut ću u onoj pustoši 
ne čujući vaše miloglasne riječi, ne gledajući svaki dan 
angjeoskoga lica ! . . . 

— Tješite se, 'ja ću vam svaki dan pisati ... ^ 

— I ja milostivoj odgovarati ... Ali kamo i kako ? 

— Poste restante broj 2550. Taj broj nije promišljen, 
ali nije ni bez smisla za nas dvoje. 

— Dužnost mi je, da vam se osobito zahvalim . . . 
za onu odvjetničku obranu . . . 

— Siromašak, bili ste u procjepu ... To je kriva vaša 
nesmotrenost. 

— Ni najmanje, već vječita misao na vas . . . Za- 
klinjem se ! 

— Zgodno se sjetih, pa okrivih Kreška. Znajte, Kre- 
ško se više ne vraća ... On će opet u školu. 

— Pravo imade. Jedinac je u bogatih roditelja. On 
može po kavalirski življeti ... A ja trgovački pomoćnik . . . 

— Ali danas upravitelj — 

— U Gromilju ću po kavalirski življeti. Polenta 
slanina i grah... podno nekog brda, gdje nema valjda 
sunca ni mjeseca, dvorac od dasaka ... 



72 

— Zlatković reče, da će biti sagradjena kuća poput 
vile. Pak i onaj idiličan život imade svojih cara ... A 
poslastice ! Uvijek ću vam slati delikatese . . . 

— Suhe butine, salame, sira, liqueura, butelja, čaja, 
ruma, peciva i ribica. 

— Volite ribice ? Kažite, a ja ću naručiti makar baš 
iza mora. 

— Milostiva, to ću barem sebi uobražavati, ako već 
ne može biti u Gromilju. 

Koruga naslonio svoju glavu na Verine grudi, a ona 
mu gladila rukom kovrčatu kosu. Monika je čula svaku 
riječ u drugoj sobi, makar su bila vrata zatvorena. Sama 
sebi nije vjerovala, pak zaviri kroz ključanicu i vidje, 
na što nikada ne bi pomislila. Sklapa ruke i Bogu se moli. 
Iskrenim sažaljenjem pogladi čelo malomu Vlatku, koji 
se zanjihao slatkim sankom . . . Ubogo dijete ! Tvoju 
nevinu dušicu nose angjeli u rajske vedrine, dok ti majka 
pripravlja pakao na zemlji ... Ah, i tvoju će glavicu ona 
gladiti, milovati i cjelivati na onim pustolovnim grudima, 
na kojima miluje onoga razuzdana mladića na prijelomu 
bračne vjere . . . Ona opsjenjuje tvoga babajka, a on — 
sretan, blagosiva ju . . . no proklinjat će Ju ... do groba. . . 
Ah, Bože ! Ti si mi dosudio, da do vijeka tetošim samo 
takovu nesretnu djecu! Koliko ih uzgojih u nahodištu! . . . 
Ali tebe, malo siroče, tebe, Vlatko, ne ću ja nikada gubiti 
s oka i s misli, i ja ću ti nadoknadjivati majku . . . 

U taj tren se Vlatko preni« i zalomi ručicama. A Mo- 
nika ga ostane blagosivati. 

— Isuse i Marijo, zakrilite ga ! . . . 

Vlatko otvori plave očice, pogleda i nasmjehnu se. 
A njoj se strmiše iz očiju dvije suze na ono nevino čeoce. 

U onim očicama Monika zamijeti odraz lica svoga, 
pak osjeti sućut, kano da ju dijete moli : Ne ostavi me, 
budi sa mnom. 

U to Sofija otvori lagano od kuhinje vrata i zatečc Mo- 
niku, kako si otire suze. 

— Monika ! — šapne, — Sto su vam suzne oči ? 

— Šutite, probudit ćete dijete ! 

— Probudit ću dijete, a gleda kano riba — 

— Gospod ja se ljuti, kada čuje razgovor. 

— Otišla je u kabinet. 

— Ah, ovo dijete, — šapne i baci oči na vrata, kano 
da ovim jedinim pogledom hoće da kaže, što je vidjela. 

— Monika ! Vi ste nješto (gazili . . . 

Monika sklopi ruke i stane sazivati sveto ime. 

— Monika, vi ste me razumjeli ? 

— Na žalost ! . . . Ah, da sam znala, nikada me ovamo 
ne namamiste ! . . . Zavodnica ! . . . Ubogi mladić ! . . . 

— Zar je on jedini? . . . Gospodin je slijep kod očiju. 
Da on vidi u tajnom albumu fotografije mladih oficira, 
pak da čita one spomenice i uzdisaje, — nikada je pred 
žrtvenik vodio ne bi ! . . . Pak i onaj gospodin, Feliks . . . 
On je najbliži prijatelj gospodinov, on dolazi ovamo kano 
u svoju rodjenu kuću ... On je prava ptičica ! 

Sofija to iskreše puna Ijutine, jerbo Feliks kano da 
se od neko doba uklanja. 

— Onaj gospodin je i meni svoju ljubav obećao, pače 
me ljubio. I ja se u nj zaljubih . . . Bože, mogla bi go- 
spodjom postati ! Doista; ja bih mu bila vjerna . . . 
Ali pustolov ! Sada me ni gledati ne će , . . 

— A je li vam obećao, da će vas uzeti ? 

-— Nije. Ali ja sam na to mislila ... On je obećao, 
da će moje ime ovjekovječiti, jer on piše knjige. On će i 
vas opisati, on zna vašu prošlost . . . 

— Da, slušao je, kad me je pitao stari gospodin ono, 
što sam i vama kazivala. 

— Da ste bili u samostanu . . . A gdje ste bili prije, 
nego li dodjoste u samostan? 

— Bilo mi istom petnaest godina. Pak da se mogu 
osvrnuti i u sijedoj starosti na svoju prošlost i djevojačko 
poštenje, otišla sam u samostan . . . 

U kuhinji se počuje glas Verin. Koruga otvori vrata 
druge sobe, kano da je sada istom došao, pa korakne do 
kolijevke. 

— No, Monika, a vi ništa Vlatku ne pjevate. U nas, 
u Bačkoj, pjesmom djecu uspavljuju i bude. 

Monika sjedi i šuti sklopljenih ruku. 

— S Bogom,. Vlatko, s Bogom ! Dobro mi se ponašaj, 
dok se vratim ! Donijeti ću ti lijepu ptičicu i šarene^ lep- 
tira . . . 

Vlatko se zagledao u nj. . . • 

— Gle, pak se ni nasmijati ne će obećanim darovima. 
Koruga ode, a Monika ga poprati prijezirmm i sa- 

žalnim pogledom. 

— Baš mi je žao toga mladića 1 — stane Vera pri- 
povijedati. — On nam je isto, što i. rod jak, jerbo gospodin 
i njegov otac davni su pobratimi. On je nama povjeren 
baš kano roditeljima. N^tašan. je, vragoljan, moramo 
ga uvijek opominjati i učiti. Sjutra odlazi u Gromilje. 
To je za nj odlikovanje, ali i važna služba. Sada je upra- 
vitelj onoga posla. Došao mi je reći „s Bogom !" Neka 
putuje s Bogom ! Sanio se neka pošteno vlada, jer imade 
na selu lakoumnih ženskinja . . . Dosta sam ga svjeto- 
vala . . . Neka se Bogu moli, Bog će ga čuvati ... je li, 
Monika? 

— Tko se Boga boji, neka se nikoga ne boji ! 

— No, ja se nadam, da se on ne će izgubiti. I u našu 
trgovinu dolazi mnogo , djevojaka, ali on se prama 
svakoj uljudno i pristojno ponaša ... Što radi Vlatko? . . . 
Vlatko, moje zlato ! Moj život,, moja jedina sreća ! — 
reče, pa se nagne nad njegovu glavicu. — Da tebe nemam, 
ne bih marila namah umrijeti ! . . . Ah, kako se slatko 

smije, zlatna moja grančica . . . Donijet će ti onaj mladi 
gospodin ptičicu i šarenog leptira ! — pa ga cjelune i ode. 

A Monika ono mjesto, gdje mu mati utisnula cijelov, 
rukom otare i prekrsti ga, pak šapne: 

— Čuvao te Bog daha grlješne majke ! 

XL 

Tamo u predgradju u razvučenoj ulici kano da više 
nema kuća, ali opet naidjeS na neke tri, četiri li kuće s lijeve 
strane, podaleko jedna od druge ; a s desne strane već 
se pružaju prostrana gradska polja. Ona četvrta kuća 
s lijeve strane zadnja je kuća — ili prva, kada dolaziš u 
grad. — Pred njom je poduboka graba, travom obraštena. 
Preko grabe vodi most. Kućica je raži zemlje, omalenih 
niskih prozora, neprozirnih od dima, pare i praha, — znak, 
da ipak njetko u njoj stanuje. Kroz vrata stupiš namah 
u sobu. Zidovi neobijeljeni, a krov od trošnih dasaka. 
Na strehi visi „Petrova brada". U prozoru običajno vise 
na drvenoj prečanici kobasice, a odozdo na dasci koji ta- 
njurić mrzletine — ozarene paprikom i po koja žemljička 
i prelomljen hljebac. Prva — velika ■— soba, to je gostio- 
nica. U njoj imade neobojen bijeli dugački st6 i klupe, 
a do njega okrugli st6, pokriven crvenim stonjakom, kano 
da je prosta soba i salon ujedno. Nad velikim stolom visi 
o začadjenoj žici zadimljena lampa, a na okrugli std po- 
stavilo izlizani žutolik svijećnjak ; ako tko bolji dodje, 
onda zapale i svijeću. 

Iz ove sobe ulaziš u omanju sobu, a imade još treća 
i od one prve veća. U ove dvije sobe ima doduše siromašno, 
ali čisto pokućtvo. Na prozorima su spušteni crveni za- 
stori, — donekle suvišni. Do prozora stoji Hoveov pre- 
kriven šivaći stroj. 

Ovdje stanuje „kočevar" Fabijan sa svojom porodicom. 
Krčmica im doduše na prolazu, ali malo nosi. Navratit će 

se koji seljak, ako je suviše podranio u grad, ili nedjeljom 
koji vojnik. 

Stari Fabijan običajno danju spava, a čim se smrkne, 
već ode u grad sa svojom kotaricom, nakrcanom limunima, 
narandžama, smokvama i kojekakovim poslasticama. Oko 
desete, jedanaeste ure — a kadšto i poslije pola noći — vraća 
se kući redovito pjevajući. Nekad mu i sreća služi, pak 
donese koji groš kući, a ponajv'še vraća se bez prebite"* 
pare i prazne kotarice : sve zaigra i zapije. Aneta je naj- 
starije dijete u kući ; djevojka od kojih devetnaest godina, 
krasna plavka. Ona još od svoje šesnaeste godine šije 
rubine za njeku trgovačku kuću, i ta je zarada još naj- 
sigurniji groš za njihovo uzdržavanje : tako se barem pri- 
povijeda. Imadu u kući još troje djece, koja oživljuju 
cijelo predgradje, kad u školu idu i kući se vraćaju. Glava 
je kuće i ujedno reduša stara kočevarica Apolona ; oniska, 
okretna ženica, zašiljena sitna nosa, a usnicama neprestano 
prebire, kao da vječno šećer liže, suhonjava lica, a po- 
nješto i prerumenih, kano da ju vatra opekla. 

U njihovoj kući tinja vidjelica kadšto i do pola noći, 
a ne utmuše je nikada prije deset sati* U večer se sastaje 
njekolicina mladih ljudi, da se uz čašu vina razgovore 
s lijepom plavkom i još kojom od njenih drugarica. 

Večeras je vrlo bučno društvo u Fabijana. Već je 
prošlo i 11 sati i pritvoriše vanjska vrata. U krčmi ne 
gori lampa ni svijeća ; no one dvije sobe u krupno rasvijet- 
liše. Svakako je obiteljska zabava i čast. 

Pjevaju, govore zdravice, deklamuju, a medjutim 
„Ariston" svira. Stari Fabijan se izvježbao još zimi nekih 
pet odabranih komada. 

Bože, čega li sve nema na onom dugačkom stolu i 
oniskom ormaru ! Šampanjac, butelje vina i piva, boce 
liqueura, suhe butine, razne vrsti sir, a u kutu do vrata 
cijela baterija ispražnjenih već boca. 

Večera je davno prošla. 

Za stolom sjede : Koruga, do njega Stojšić i redom 
Aneta-zlatoperka, Šaša Milić, Olga Zanićeva, Pogačić i 
Adela Cigeunerova, Ivica i Ljuba Krsnikova, a Lora Jon- 
zova nješto šapuće Stojšiću za ledjima baš u uho. 

Stara Apolona kano domaćica dvori goste. 

Svi su gosti u crnom odijelu i gostinje pristojno odje- 
•vene, kano da sjede u crkvenim klupama, -— samo odložiše 
šešire, mjesto molitvenika svaka imade u ruci list ispisana 
papira i svoju ulogu. 

Koruga se diže i poče čitati neku na najprimitivniji 
način sastavljenu tobožnju pozorišnu igru, u kojoj su 
glavne uloge namijenjene trgovcu Cedomilu Zlatkoviću, 
njegovoj ženi Veri, pukovniku Rožicu, Feliksu novinaru, 
policajnom činovniku Dimiću, rodjaku Zlatkovićevu Krešku, 
prevarenoj u dućanu gospoji Jugovoj i njezinoj sluškinji. 

Uloge su imali izvadjati : Koruga, Aneta i njihovi pri- 
jatelji i prijateljice. 

U igri je imala biti prikazana komedija prevarene 
Jugovke i svršetak pred policijom. 

Predstava je izvedena uz raskalašeni smijeh pred- 
stavljača i predstavljačici, a svršetak joj bijaše ples, pje- 
vanje i svirka i dakako pijanka. 

Ni stari Fabijan nije večeras izašao na ophodnju. 
Bio je svirač. I njega je zanimala vesela predstava, a po- 
najviše njegova ženica kano Jugovka — i onaj veliki 
klobuk šećera. 

Svu večer krijepio se stari samo maraskinom. Baš je 
nedavno Zlatković naručio ravno iz Zadra nješto veću 
količinu ovih skupocjenih kapljica. 

• Poslije predstave morade staroga svirača zamijeniti 
najmladji član društva. Ivica. Fabijan je već klonuo i stao 
u polusnu fantazirati — mašući rukom, kano da daje 
takt. Stara kočevarica s Anetom primiše ga ispod ruke 

i odveaoše u gostinjsku sobu, gdje ga polegoše na pod, 
da mu se kakova neprilika ne dogodi. 

Još su pili i pjevali. Zaman ih nastojaše kočevarica 
uzdržati budnima čajem i kavom. Stara ra^ravi ona dva 
kreveta, na svakom ostavi samo slamnjaču, a ostalu po- 
steljinu namjesti u prvoj sobi za čitavo diletantsko društvo 
— na podu, samo je „fervalter" Koruga spavao na krevetu. 

Vidjelicu utrnu. Zavlada tišina. 

Još u osvit probudi Apolona Stojšića, Šašu, Poga- 
čica i Ivicu, zatim djevojke, da momci uzmognu stići na 
vrijeme u dućan, a djevojkama neka ne kažu matere, da 
su se baš do bijeloga dana negdje zabavljale. 

Koruga mogaše po volji počivati. 



Zlatković je takodjer neobično dugo spavao. I oni 
se sa Plemenkovca vratiše istom oko pola noći. Oko deset 
sati prije podne dodje Vera u dućan. Ushtjede da štogodj 
sazna od momčadi za Korugu, jer premda zavirivaše cijelo 
jutro kroz prozor, nije ga ipak mogla nigdje opaziti. 

Vera je pouzdano znala, da se je Stojšić morao sinoć 
negdje zabavljati sa Korugom. Sa Stojšićem se Koruga 
dobro pazio. 

— Gospodine Stojšiću, vi ste noćas dugo čuli, zar 
ne.^ — upita Vera. 

— Milostiva, u deset sati već sam bio u krevetu. 

— Bili ste valjda sa Korugom.'' ... A gdje ? 

— U velikoj kavani. 

— Je li bio Koruga veseo? 

— Veseo . . . veseo baš nije, bio, već vrlo nujan, pače 
žalostan . . . 

— E da, mladić sebi svašta misli, kako će biti na 
ladanju, kako će tamo življeti ... To je prvi ozbiljni korak 
njegov, gdjeno će sam sebi zapovijedati . . . 

xn. 

u Gromilju rade tesari i stolari, da što prije sagrade 
stan. 

Zlatković je već dvaputa putovao u Gromilje, a svaki 
put se vratio posve zadovoljan i ne mogaše dosta nahvaliti 
Korugu. Bilo je tamo redovito dvadeset radnika, koji 
iskapahu ploče, a desetak kamenara, koji ih izradjivahu, 
a Gromiljčani jedva stizahu odvažati robu na kolodvor. 

Pero, seoski knez, vrlo je pohvalio gospodina „fer- 
valtera**, a njegova riječ vrijedi — i Zlatković nije mario 
da dalje raspitkuje. 

Knez je mnogo valjao već u tom, da seoska rabota 
drži u redu put od kamenoloma do glavne ceste, što ne 
bijaše dotle u računu seoske rabote. A to je i bilo Zlat- 
koviću na umu prviput, kada je došao u Gromilje ; jer za 
kišljiva vremena teško bi šest volova prazna kola vuklo. 
Za to i nagovori kneza, neka sazove puk u sastanak. 
A knez ugledan, pak stane govoriti narodu : „Braćo draga ! 
Kuda godj pošli, svagdje narod ima kakvu-takvu zaradu 
bud svojom snagom, bud sa blagom, samo je kod nas ne 
nadje ni za lijek. Neka i najbolje godina ponese svakim 
dobrom i Božjim blagoslovom, nama ne dostaje hljeba od 
žetve do žetve, a kamo li da ćeš koju pregršt prodati. A 
gdje je porez, gdje su daće, gdje li dugovi? Koliko puta 
se mjesec u godini mijenja, toliko puta dolaze gospoda, 
pak nam plijene ono malo dobra ! Mi smo najnesretniji 
narod pod ovim suncem . . ." 

Tako reče knez, pa se ogleda, a ljudi sažmu rame- 
nima, kao da rekoše : „Tako je !" Pak što će i reći? Lako 
je sada, kada se gorica listom zaodjenu, a što ono zimi ! 
Nema svatko ni opanaka, a ono je već gazda, koji imade 
ma kakove hlače i surinku. 

„Sada nam se pruža prilika, — nastavi knez -— da 
zmognemo i mi nješto zaslužiti i rukama svojim i blagom. 

Sam Bog nam posla, evo -- gospodara Zlatkovića ! Za 
ovo pusto brdo dobismo novaca, čim ćemo sagraditi školu, 
jer nijesmo ni mi posljednji i najgori na carevoj zemlji. 
Ne moramo tako da plaćamo posebni namet, što bi inače 
ćutjeli stotinu godina. Tko imade jarmove ili nema, može 
kod kuće da zasluži gotov groš. Sami vidite, da od brda 
do glavne ceste nema puta. Bilo je i nješto puta nekada, 
dokle brdo pokrivala šuma ; ali nestade šume, nestade 
i puta. Ako mi ljudski uredimo put, uredismo ga sebi, 
a ne tudjini". 

Premda su ljudi s početka mrmljali, da će se graditi 
put za tudjince kirijaše, ipak ih je Zlatković nagovorio, 
da urede put, jer im je zajamčio, da će samo oni voziti 
robu. 

Ljudi načiniše do skora put, a Koruga kano „fer- 
valter" držao se je tačno ugovora. 

Dok su radnici gradili barake, stanovao je Koruga kod 
kneza. Tamo je i jeo. A imao je uvijek svake milošte, što 
mu prispijevala poštom. Što je dobio, ono je i dijelio sa 
knezom, njegovom domaćicom i jedinicom Franjicom. 
A Koruga, kano da ga pod tim krovom zipka odnjihala. 
Već je naučio sve pjesme onoga kraja, pa pjeva s Fra- 
njicom, grli ju i ljubi, i već je stotinu puta rekao : — „Fra- 
njica će biti moja žena -— " i tom nadom napunio svu 
kuću. 

Kada radnici sagradiše kolibu, Koruga se posve pre- 
selio. Franjica mu donosila prvih dana toplu hranu, no 
do skora to odbi veleći, da voli hladnu hranu, a takove 
imade uvijek na pretek u ormaru. 

Tim odbi i kneza, da zajedno ne prazne baš svih 
boca. Došao je ipak još koji put knezu i donio štogodj sa 
sobom. A Franjica je uzvratila i donijela u kolibu pečeno 
pile. No i to posve presta. A knez ga stane gledati prijekim 
okom. 

Čim je Koruga u subotu isplatio ljude, nefaljeno bi 
se odvezao u grad, vratio se istom u nedjelju u večer ili 
čak u ponedjeljak u zoru. Sve je to knez vidio i znao. No 
Koruga se pred knezom često žalio : — „Sva ta radnja 
i ljudi ne zadavaju mi toliko brige, koliko ono otpremanje 
materijala sa kolodvora. Živ bi se izjeo od Ijutavi ! Da 
imadem dva života, istom bi valjalo, jednim da sam ovdje, 
a drugim tamo." 

Momak, koji je posluživao Korugu, pripovijedaše, 
da već od neko doba ne ide na poštu, — kako je prije go- 
tovo svaka tri dana polazio, i da ne donosi svežanja, kako 
su prije prispijevali. Pa ako Sto iz grada i donese, to je 
tako malo, da lako Koruga sam potroši, a kamo li da bi 
što momka dopalo. 

Koruga stade i za radnih dana putovati u grad. U 
večer ode, a sjutra se istom vrati, kada je već sunce vi- 
soko odskočilo. Knez je sve to opazio, ali ne može nikako 
da si toliku promjenu protumači. A Koruga opet umije 
tako okrenuti, da mu knez svakoj riječi vjeruje. A stade 
i posao ovdje, ondje zapinjati. Što da reknemo — posao 
ne ide u redu, to se vidi. Po njekoliko dana nitko ne vozi 
ploča. A kada se nakupi izradjenog materijala, onda sa- 
leti kneza, da nadje i po dvadeset kola, a knez odgovara : 
Ljudi nijesu samo za vas ovdje ! 

No Koruga bi donio sa sobom po koju bocu — i malo 
se primirili u kući. A pozove ga i u kolibu, pa dodje i žena 
i Franjica. Ljudski se provesele, pa kneza udobrovolji. 
No to je istom onda, kada Koruga zapane u procjep. I to 
je knezu milo, ako i nije onako, kako prije bijaše. 

Dogodilo se opet — što se dotle još dogodilo nije — 
da čitave nedjelje niti jedna kola ne odvezoše, a složilo 
ondje za kojih 30 vozova. Koruga ode još u subotu o podne 
u grad. Radnike opskrbi hranom, a za platu reče, da ide 

Ivan Lepuiić : Pustolovka. 6 

radi novaca na poštu, pak će ih sjutra isplatiti. Bilo je to 
istom prvi put tako. 

Koruga bijaše u golemoj neprilici. Nikakva izvanredna 
svotica nije prispjela, a od redovitc^a paušala već je dobar 
dio potrošio, a nješto još i sam nužno treba. Za to ploče 
ležahu u Gromilju već nedjelju dana. 

Tko bi mogao uhoditi sva Korugina zalazišta u gradu ? 

Glavno mu svratiste bilo u nekoj mračnoj ulici iza 
crkve, gdje ne imadu ni sprijeda ni otraga vrtova, već 
nješto malo dvorišta. Ondje su još starinske kuće, drve- 
nice na jedan sprat, no više nalik čardaku ; a kućegospodari 
— bud kakvi zanatlije, a pored zanata još se nečim bave : 
ovaj imade krčmu, onaj polazi na kiriju, a u gornjem 
dijelu kuće drži stanara. 

U jednoj od tih kuća stanovala je neka stara pilja- 
rica sa djevojkom. To su stanari, koji se nedavno tamo 
naseliše. Stara je prodavala na trgu hljebac i žemljičke. 
Domaće prodavačice prigovarahu joj — zavidne dakako, 
što se doskitala medju njih — kako je luda, pak uzdržava 
onoliku kćer, koja se samo lijq)0 nosi i šeće, a mogla bi 
svojim rukama uzdržavati nju i sebe. Takovi prigovori uče- 
staše, dok nijesu saznale, da je djevojka svršila — i to 
s dobrim uspjehom — učiteljsku školu, pak čeka na mjesto. 

Pa tko će posumnjati, da Aneta „kočevarova" nije 
diplomirana učiteljica ! Kako se umije upustiti u razgo- 
vore, a ponašanje je njezino otmjeno, dostojanstveno. A 
ono, što se drži nekako odviše skromno, kano polusvetica, 
tomu će biti uzrokom njezin uzgoj u samostanu, gdje je 
dokrajčila nauke. Dakako, općenito sažaljivahu ljudi i 
staricu 1 kćer. Starica je ipak mnogo potrošila na nju, a 
sada gotova učiteljica mora da tako dugo čeka na mjesto. 
Matere govore po gradu, da je bolje naučiti dijete ku- 
ćanstvu i dati za cipelara, nego li slati u višu školu, da 
postane učiteljicom. 

Vide susjedi, da tamo zalazi neki mladić, a još nijesu 
saznali, tko je i čim se bavi. Gizdavo je obučen, kano da 
je kakav činovnik. 

No stadoše već pripovijedati : „Fervalter je u Gro- 
milju" . . . „Pomaže im. Uzdržava sin mater i sestru". — 
„E da, gdje bi stara sa ono njekoliko novčića utrška od 
peciva uzdržavala sebe i kćer, da nije sina ! A dobar je. 
Kažu, da imade lijepu platu. Sve im daje. Seljaci pripo- 
vijedaju, da tamo na selu gotovo gladuje. Sve daje za 
uzdržavanje materi i sestri od svoje zaslužbe". 

— „Dobro im je sada, od kada je sin postao „to- 
valterom'*. 

— „Bolje se hrane, nego li veliki župan". 

— „Pak za Sto stara sveudilj prodaje hljebac i žem- 
Ijičke, a nije joj nužda ?" 

— „Navikla se, pak samo da ne dugočasi". 

Svi su mislili, da je starica Anetina mati, a ona je 
njena baba. Unatoč svojoj starosti još je krepka žena, 
odebela. U istinu stara je od vajkada prodavačica — 
i toga se ne bi okanila ni za što na svijetu. 

Bilo je u subotu o podne. Stara se vratila sa tržišta. 

— No, kako si danas pazarila.'' 

— Ah, moje dijete, mi bi kukavno živjele od toga 
pazara ! Nije ovdje, kano u velikom gradu, a prodavačici 
kao gljiva, pa meni susjede kažu, da mi nije nužda, da 
im otimam groš, kao što i druge u našem gradu, kojima je 
doduše bila nekada nužda, ali danas bi mogle živjeti od 
gotovine i stanarine svojih kuća, pa gle — i danas oti- 
maju groš onima, koje samo od toga žive. Gledaj, govore, 
staru fiškalicu ; imade tri kuće i dvaputa toliko u štedioni, 
pak prodaje sir i mlijeko ; doktorica šalje na pijacu peršun 
i mrkvu, župnik imade svoju krčmu, vlastelinovi konji 
razvažaju pijesak, školnik je otvorio pekarnu i drži kalfe, 
stari aktuar peca ribe i hvata rake, pak ih razašilje po 



84 

kućama na prodaju, županijska gospoda strijeljaju ze- 
čeve, srne i patke, pak šalju na pijacu. Samo se stara gro- 
fica još nije dala ni na što ! Bogme bi i ona držala u službi 
njekoliko piljarica, kada bi taj posao danas što nosio . . . 

— Doista, tebi nije nužda, da tamo sjediš, već samo 
što si obikla. A mogla bi se lijepo šetati u šeširu i ruka- 
vicama . . . 

— Za ime Božje, Aneta ! A što bi onda ljudi kazali ! 
Rekli bi, da sin moj okrada svoga gospodara ... Za to bi 
i ti morala malo laganije, a ne tako kano kakova gro- 
finja . . . Svatko znade, da si piljaričina kći. 

— Ali sam učiteljica. 

— Pak ni učiteljice s plaćom ne čine takove galan- 
cije . . . 

— Neka vjeruju, da imam bogata strica, ili ujaka . . . 
Znadeš, što kaže moj Koruga : da novac nema posjedov- 
noga lista, pak što koga briga, odakle potječe . . . Možda 
bih tako dočekala dobru partiju . . . 

— A tvoj Koruga? 

— I on neka daje novce ... Ori bi ljubio i Olgu i Lo- 
riku, da su ljepše od mene. On ljubi Zlatkovićku, jer ona 
njemu daje novaca. 

— A da Zlatković za to sazna . . . 

— Znade Zlatkovićka tajnu čuvati ... A i ti šutiš 
kao riba . . . 

— Čudim se, da još danas nema nikakva paketa ! . . . 

— Za to se neboj ! Sigurno će doći. 

— Samo ako ne idu paketi još i na koju drugu stranu . . . 
Koruga živi na selu, a ti ne znaš, kako su gospoda po- 
mamna za seljankama . . . 

— Znam ... No zar bi nas time u velike prikratio ? 
Ta onakovoj željvi kupi iglicu ili prsten za groš, a ona 
misli, da su zlato i dragulji. 

— Evo ga ! — reče stara. 

Aneta izadje na dvorište. Plaho je jašio. Ej, da ga 
vidi njegov gazda, kapa bi mu se okrenula na glavi. 

— Živjela moja zlatoperka I 

— Moj angjele dragi i 

— Gledaj, kako se moj vranac prebacio pjenom . . . 
hoće da poleti. A brži je od ptice lastavice ... Ne znam, 
da li je trebao p6 sata od Gromilja ... Sto i pedeset fo- 
rinta dao sam za nj ... i više, računam li onaj likov. 

— Vaš je konj? — upita gazda, koji je u to izašao iz 
kuće i stane motriti redom svaku nogu sprijeda i otraga, 
vrat i glavu. 

— Dobar konj ... Je li, 120.^ 

— Da, trideset na 120 forinta. 

Gazda zakrene nosom, kano da mu se pričinja preskup. 

— Lako gospodinu fervalteru ; a znadem, da će biti 
skoro i kalesić ... 

— Ja volim jašiti ; no ipak ću nabaviti lagan kalesić, 
da se kadšto mama i sestra odvezu u Gromilje. 

— A nu, starice, kakva se dobra dočekala ! — pri- 
mijeti gazda. 

Koruga unidje u kuću i ponajprije upita Anetu, nije li 
listonoša donio kakovu avizu ? 

— Ništa, — odgovori Aneta. — A kod nas se već sve 
primiče kraju . . . Danas će biti slab objed . . . 

— Evo, — dade joj 10 forinti, — nabavi, što treba, 
a ja ću sam na poštu. Vidjet ćemo se za p6 sata. 

Koruga se snuždio i zamislio. „Nikako mi ne ide u 
pamet, da nema paketa, a danas je subota. Zlatkovićka 
nije zaboravila . . . Možda je kamo otputovala . . . Možda 
će sama doći, no i to bi mi javila. Materijala nijesam dao 
izvesti, vozarima i radnicima još nijesam platio . . . novaca 
ponestalo ... što sada? . . . Pisat ću joj. Broj 2550 poste 
restante ; neka mi doznači 200 forinta brzojavno ! A ljudi 
mogu pričekati ... I ja čekam, dok izrade . , ." 



86 

U toj namjeri Koruga ode na poštu. Dok se je vratio 
k Aneti, već je bio objed gotov. 

U blizini Anete Koruga zaboravlja na svoj posao i na 
Gromilje. Samo onako za male Stanke misli, da li će pismo 
u namišljeno vrijeme stići onamo ? A kako znade, željez- 
nica je već davno odjurila. Pogleda na sat. „Još p6 sata — 
i pismo je ondje na pošti". On znade, da Zlatkovićka šalje 
svaki dan Sofiju na poštu sa svojom kartom bez napisa, 
na kojoj je zabilježen samo broj, pak je uvjeren, da ne će 
baš ni danas promašiti. A opet sumnja i misli, da bi mogla 
promašiti, kano što ni paketa nije poslala. Možda je s pa- 
ketom bilo kakovih znatnih neprilika, što ne će ni pisma 
mimoići. Znade on, da je Zlatković svoje gUve . . . 

— Dragi Koruga, a što neprestano zavirkuješ na taj 
sat? Zar ti je dug čas uza me? 

— Danas šalu na stranu ! Moj je posao tako razgranjen, 
da mi ne preostaje gotovo ni jedan časak, da ne mislim 
na nj. Danas imadem opet dogovor s nekim stranim 
trgovcem . . . 

— Zar ne će da naruči ravno kod Zlatkovića? 

— Hoće, ali posredovanjem mojim. 

— Daklem ti si kano agent ... To nosi ... 

— Vrlo unosno . . . Brinem se samo za te. Svu sam 
prošlu noć mislio na našu budućnost . . . Nikada više 
ne ću imati takove zgode, da stečem kapital za trgovinu 
u Karlovcu . . . Svoju Anetu odvesti pred žrtvenik . . . 

— Ah, dragi moj ! — uzdahnu Aneta. 

— A kada čovjek otvori radnju svojim kapitalom, 
kada uredi sebi kućanstvo sa obožavanim bićem, angjelom 
svojim, onda može da pouzdano gleda u sretnu budućnost. 
Mi smo, moja zlatoperko, prije suviše trošili ; ali sada 
treba i da dobro živimo i da nješto prištedimo. 

— Ja sam pripravna. Ali ti si odviše galantan . . . 
Ako doista misliš, kako govoriš, a ti meni daj svake ne- 

djelje 50 forinta, a ja ću to uložiti u štedionicu. Zlatković 
ne će toga ni osjetiti. A već nakon godine dana to će na- 
rasti lijep kapital. 

— To su doista čedni zahtjevi, — reče Koruga i maši 
se rukom u džep i pruži joj stotinjarku. — Evo na, to ti 
je za prošlu i ovu nedjelju. 

Aneta stane Korugu grliti i cjelivati. 

Stara mamica je lukava. Čim stane Aneta ljubavne 
mreže plesti, ona se ukloni u kuhinju, da odanle prisluškuje. 
— On ju ljubi, neizmjerno ljubi. Ta ljubav nije tlapnja, 
kako se Aneta boji . . . Hvala Bogu ! Moje molitve su 
uslišane, moji savjeti urođiše dobrim plodom. Ona ne će 
više trošiti na raskoš, ona će štediti. On je dobar kano 
dobar u godini dan ; on će davati redovito pripomoć, a 
ona ulagati u šteđionu. 

Aneta je pred Korugom na široko razvijala svoje na- 
zore, kako će urediti gospodarstvo i kako će se vladati 
kano trgovkinja. 

— Ne ću se ja poput nekih trgovkinja do deset sati 
prije podne po krevetu valjati, a služinčad da gospodari 
po kuhinji i konobi ; a poslije podne izadje dama na šetnju, 
kano da se nje ni najmanje ne tiče onaj glavni posao u 
dućanu. Moje oko biti će uvijek budno i na oprezu. 

— Ni jedan minut ne smije dućan ostati bez nad- 
zora, — reče Koruga, da i on svoje principe razvije. 

— Čim ti, Koruga, izadješ, već je moja noga u dućanu. 

— A ti ne bi smjela ni da se makneš iz dućana, dok 
ja nijesam unišao. 

-— Ni to ne odobravam, da svaki pomoćnik, isti momak, 
prima novce. 

— Novce imade da prima samo trgovac ili trgov- 
kinja. Za to mora da je jedan uvijek nazočan. 

— Pače u oči blagdana, kad je navala, treba da su 
obadvoje u dućanu. 

— Ni ta nije red, da pomoćnici prije ulaze u dućan, 
nego li gospodar . . . 

— Kao što ni to, da je o podne za vrijeme objeda 
trgovina otvorena. 

— To je, kažu, radi trafike. 

— Trafika ne nosi toliko za mjesec dana, koliko 
može lakouman momak za ono vrijeme počiniti štete. 

— U moj magazin i podrum nikada ne bi smio ni- 
jedan pomoćnik ni momak sam ulaziti. 

— To i jest uzrokom, što se nahode gdjegodj u za- 
klonu načete boce liqueura i butelje vina. 

— A kada sluga ulazi sam u magazin i u podrum, 
nahode se i u njegovom krevetu . . . Jedan drugoga kle- 
veće, rekao bi, da će si medju sobom oči iskopati, a u tom 
su poslu sporazumni kano vrapci na prosu ... A imade 
i sumnjivih mušterija; imadu mlada gospoda rodjaka, 
rodjakinja, prijatelja i prijateljica . . . 

— Aneta, tvoji nazori vrlo mi se svidjaju, — reče 
Koruga i pogladi ju po licu. 

Tako stadoše svoje misli ozbiljno i u plemenitoj na- 
mjeri raspredati, kano lakoumni gospodari, kada koji 
od dvoga sluti skoru smrt ili inače propast, pak u dugom, 
povjerljivom razgovoru stanu stare pogrješke ispravljati 
i graditi kule bolje budućnosti. 

A da ih je gdje u zasjedi slušao gospodar Zlatković, 
on bi kapu skinuo i do crne se zemlje poklonio ; on bi 
mirne duše povjerio njima dvoma sav svoj dućan i ka- 
meno Gromilje. 

U dugom razgovoru još poslije objeda prispjelo je 
vrijeme, da Koruga otidje u kavanu, gdje ga bez sumnje 
već neustrpljivo čeka onaj trgovac. A Anetu obasja nova 
nada, kako bi moglo još danas Korugi nješto u kesi zve- 
knuti, pak bi ona mogla već danas unaprijed za treću ne- 
djelju primiti pedesetarku. 

Koruga ode odista u kavanu. No slučajno ne nadje 
trgovca. A zaželio se društva u onoj pustinji, kano da 
ne vidje čovjeka već stotinu godina. U to mu na susretu 
tri druga, svaki drugoga zanimanja, ali svi jedne misli. 
Srknu kave, pak će u gostionu, iz jedne u drugu. Gdje 
zasjednu, zdravicama začinjaju razgovor, a benefaktoru 
Korugi u čast svaki ispije i po dvije čaše. Poslije obredaju 
sve krčme, jer treba da i niži svijet upozna gromiljačkoga 
„fervaltera*', koga neki još ni po imenu ne poznavahu. 
On, dobre volje, svagdje plaća. Pa kada bilo gluho doba 
noći i svuda već lokale pozatvorilo, još se svrate u onu 
jedinu kućicu, što ju fenjer rasvijetljivao. 

U praskozorje istom vrati se Koruga k svomu obo- 
žavanomu biću. Već cvrkutahu na krovovima laste i uli- 
cama se miče niži svijet. Pekarski momci raznose u ko- 
ševima pecivo po ulicama, piljarice nose povrće, pak na- 
mještaju one stolove na malenoj pijaci, a one tamo opet 
žemljičke i hljebac. To su sve znanke i susjede Korugine 
mamice, koja još bezbrižno spava. Radnici se žure na 
svoj posao. Još nigdje vidjeti seljačeta. Samo se je eto 
Koruga prije svih ustao, kano da se šeće i željan svjež^a 
jutranjega zraka. Pred kućom razgleda svoj budželar, 
u kojem se još nalaze cijele dvije desetače. Stane, zamisli 
se, strese glavom, kano da htjede reći : Nije se Koruga 

jučer rodio lako će se snaći u sviakoj neprilici, samo 

neka za čas trene očima i odmori izmučene kosti. 

Kada Koruga lupnu u vrata, Aneta se prenu. Kako 
se je negdje sinoć natovarena pivom legla — ni okrenula 
se nije. 

— Ah, dragi moj ! Gdje si ti.? Svu noć nijesam ni oka 
sklopila misleći na tebe. 

— Zabrinuta moja zlatoperko ! 1 ja na te mišljah, 
ali se nijesam mogao otrgnuti od onoga gospodina . . . 

— Ima li nade? 

— O da, gotovo je . . . Naručio je . . . Obećao mi 
100 forinta, samo neka predložim račun na 6oo forinta, 
a on je naručio ploči za hiljadu forinta. 

— Ne taji, dragane ! Znadem ja, da ti je nješto zve- 
knulo ... Ti znadeš, mili moj, što rekosmo ! I malena štednja 
gradi veliki kapital ... A i tvoja će zlatoperka nješto 
primiti . . . 

Koruga joj dade posljednje dvije desetače. A san ga 
stao obarati. 

— Ti ćeš, dragane, leći . . . 

— Samo do osam sati, onda moram na poštu. 
Aneta mu namjesti krevet. Dobre djevojke ! Da mu 

je vjenčana žena, ne bi mogla bolja biti . . . Koruga turi 
onu novčarku u nutranji džep. Ne boji se on, da bi mu 
Aneta izvukla po običaju koju desetaču, ali ne će, da ona 
sazna, koliko još imade. 

Legne obučen i zaspi. Aneta mu pretraži sve vanjske 
džepove i pokupi ono sitniša. 

Odbilo osam sati, ali Aneta ne će da ga budi. Od- 
bilo i devet. Ona sjedne kraj njega i stane mu gladiti rukom 
čelo i kosu, cjeliva mu lice, igra mu se rukom, — a on 
kano da je zamro. Uze slamku, pa ga stane lagano goli- 
cati po jabučicama lica. On tek mahnu rukom, kano 
da tjera muhu, pa promrmlja : 

— Pusti, Vera ! 

— Ha ! — reče ona, — tako li te budi Zlatkovićka, 
ti obješenjače ! . . . Na moju dušu, on o njoj sanja ! — 
reče i stane ga dozivati, kano da ga Zlatkovićka zove: 
— ■ Koruga, zlato moje ! Preni se . . . Zlatković dolazi I . . . 

— Zlatković ! — vikne plaho, pa se skoči i pogleda 
širom. 

— Ala, Vera . . . puna si djetinjskih šala i 

~ Ala, Vera ! — Je 1* de, moj dragane ! Ti sanjaš 
na mom krilu o svojoj Veri . . . 

— Baš nijesam. 

— Baš jesi. 

— Nijesam čuo. 

— Ali ja sam čula ! . . . Znadem, da si kod nje noćivao. 

— Ne luduj, dušo ! 

— Da, ne luduj ! . . . Ti nju ljubiš, a preda mnom 
lukavo tajiš, da joj samo udvarlš . . . 

— Draga moja, kako možeš takova šta i pomisliti ! 
Udata gospodja, pak još starija od mene . . . Mani se toga, 
već mi kaži, koliko je sati? 

— Devet je odbilo, — reče pa mu se stane smijati 
u lice. 

— Što se smiješ? 

— Zlatković dolazi. 

— Ne dozivaj vuka, mogao bi i doći ! 

— Što se bojiš? 

— Uh, na poštu mi je ! Daj mi haljine ! 

— Ha-ha-ha ! 

— A nuto, ja sam obučen ! Daj vode, da se umijem. 
Aneta mu donese vode. Koruga se umije, uze šešir 

i spremi se. 

— Za jedan sat ću se vratiti. 

XIII. 
Kada je Koruga došao na poštu, rekoše mu, da nema 
ništa. 

— Ima li novčana doznaka ? 

— „Nema". 

— Moguće, kakovo pismo? 

— „Ma baš ništa, gospodine !** 

— „To je nečuveno ! To je strašno !" — pomisli, pa 
izadje ljutit na ulicu. Kada je u nedjelju došao u grad, 
običajno se je postavio u to doba na raspuće sučelice crkvi — 
i odanle motrio malogradske ljepotice, kako s molitvenim 

knjižicama u ruci sitno koracaju u crkvu. I uvijek je osjetio 
nješto ugodna, što može da uživa slobodnu dokolicu, dok 
drugi pomoćnici imadu najviše posla u du6Lnu. No danas ga 
ne zanima ni taj malogradski svijet. Njegove su misli daleko. 

— „Gledaj ti Vere, pak ona to učini ! I u snu sam o 
njoj snatrio. No ne znam, što i A ona je patka prisluški- 
vala . . . Zlatković dolazi ! — ta me je riječ grozno trgnula 
iz sna . . . Eto našega gazde ! Pošao je valjda u crkvu" — 
pomisli, (^azivši gospodara kuće, gdje su one dvije sta- 
novale. 

— Dobro jutro I Sluga pokoran, gospodine ferval- 
teru ! — stane se stari klanjati. 

— - Vi ste podranili ! Dobro jutro ! 

— Moram, moram u crkvu, — odgovori gazda držeći 
širokokrili mekani šešir u ruci. 

Gazda je vjeran tip starih malogradskih purgara. 
U dugačkom kaputu, što pokriva koljena, zaokrenuta 
ovratnika platnene bijele košulje, što ga ovio dvaputa 
tananim crno-svilenim rupcem i zauzlao ^rijeda, obri- 
janih lica i brade, obrezanih brkova ; u jednoj mu ruci 
omašan molitvenik, tiskan omašnim slovima, a u drugoj 
plavi poveliki rubac i burmutica. 

— Izvolite malo potprašiti, zdravo je to poslije sna ! -— 
reče gazda, pak pljesne pd zaklopcu burmutice. 

Koruga zlovoljno pomisli : i taj se brini o mojem snu ! 

— Da, da, zdravo je to ! — odgovori i prihvati prstima. 

— Ja sam vidio čas prije gospodina . . . , kada se je pre- 
vezao na kalesu. Čini mi se, da je prilika gostioničareva 
iz velike kavane. 

— Gospodina Zlatkovića ! — pomogne mu Koruga 
i problijedi. 

— Jest, gospodina Zlatkovića. Imade lijepo ime, ali 
mi ipak ne dodje na pamet. Čini mi se, da se je ravno pro- 
vezao ne navrativši se nikamo. 

— A, jest, navraćao se, no samo začasak, u veliku 
kavanu. Ja sam bio izviješćen žicom, da dolazi. Imademo 
izvanrednu naručbu, više stotina ploča ... I u onoj brzini 
reče mi, neka otidjem u obližnja mjesta i naručim 30 kola, 
što će sjutra voziti ploče. Ali je moj gospodar, valjda u 
veselju, što stiže vrlo velika naručba, zaboravio nješto . . . 
A, čudnovato ! Samo mi reče : gospodine fervalteru, po- 
godite i isplatite 30 kola, a zaboravio je . . . 

— Valjda novce dati, — reče stari i nasmije se. 

— A sada da idem ponajprije u Gromilje, pak onda 
istom u selo radi kol& . . . 

— I večernjica će dotle minuti, — pomogne mu 
gazda. 

— Pa neka mi dade još velike banke, gdje ću pro- 
mijeniti.^ 

— A trebate li, gospodine, mnogo novaca .J* 

— Dvije stotine bilo bi dosta. 

— • Ja imadem konjske novce i baš na puno 200 fo- 
rinta u petačama, ali u srijedu je sajam u Ivanić-gradu . . . 
Znadete, sv. Sofija, pak moram da kupim konje. 

— - Hvala lijepa, dragi gazda, što ste mi ponudili ! Mo- 
žete uvijek pouzdano računati na moje prijateljstvo... 
A što kažete za sajam, vi ćete svojih 200 forinta imati 
već sjutra u rukama, ili ako baš želite, još večeras. To mi 
je milo, što me obvezaste tim, da i ja vama neko prija- 
teljstvo iskažem, ako Bog dade ! — stane se Koruga za- 
hvaljivati, kano da su mu već novci u žepu. 

— Mfadi gospodine ! Ja i računam na vaše prija- 
teljstvo. I ja ću vas trebati. Ne kažem ja, da trebam novce 
večeras ili sjutra, tio prekosjutra svakako. To su novci 
od konja za konje, a mi više od konjft živimo, nego li od 
zanata ili od gospodarstva. 

— Moj gazda, vi možete kod mene lijepih novaca 
zaslužiti. 

— Ja na to i mislim. Sada ću si kupiti krepke konje 
za svaki rad. Pak zašto ne bi i moji konji vozili ploče ! 

— Evo vam moje ruke ! Vi ste već od danas u ra- 
čunu za svaki dan, svaki drugi dan, kada godj hoćete. 
Samo natovarite, svakiput služe vaSi konji petaču. 

— To mi je baš drago ... Ja idem u crkvu, a tamo za 
jednu dobru uru, znadem, da ću vas naći kod gospodje 
mamice. Ja ću se požuriti i donijeti vam 200 forinta . . . 
Gospodinu Zlatkoviću bit će drago, što ste i bez njegove 
brige posao uredili ... Ja se želim još i sa gospodinom 
upoznati . . . 

— Ruka ruku mije, obraz obadvije . . . 

— Pozvonilo je već . . . Dok se vratim . . . 

Vrlo je drago Korugi, što se sastaše jednih misli, pak 
uzdahnu : Hvala Bogu ! kano da mu se je sada prvi put 
svega života sreća nasmijala, i on je sada prvi put iskreno 
pomislio: — „Eto nft, taj stari ludjak, kako je prijazan 
i susretljiv ! Prije mi je ponudio, nego li sam ja zatražio . . . 
No i on ima svoj interes . . . Htio bi voziti ploče, a to se 
protivi ugovoru s onim glupacima u Gromilju. Pak šta ! 
Jednostavno ću mu vratiti novce i protumačiti, kakav mi 
imademo ugovor ... A on se kruto vara, ako misli, da će 
sjutra ili u utorak dobiti novce ! . . . Ah, zašto da na to 
mislim, što prodje dobro, kano da si naručio ! . . . Ali 
što je to sa Zlatkovićem ! Ni njega nijesam naručio, a 
on ode u Gromilje . . . Ploče nijesu izvezene, radnici ne 
dobiše plaće, a ni knez me od neko doba dobro ne gleda . . . 
No vlak je stigao . . . Možda je što stiglo poštom, da me 
sunce ogrije.«* 

Opet se navrati u poštu. A na pošti malo preporučeno 
pismo. 

— To je daklem sve. Ona piše . . . 
Otvori, stane čitati iskrivljujući obraz : 

„Dragi moj angjele ! 

Javljam Ti, da je stiglo Zlatkoviću iz Gromilja neko 
anonimno pismo, da Ti, srce moje, ne plaćaš uredno vo- 
zarft, pak za to da imade na skladištu sila neizvezenih 
ploča. Samo što nije pobijesnio od Ijutine, jedva sam ga 
utišala. I namah se odlučio, da ide glavom u Gromilje ; 
za to Ti ne mogoh zadovoljiti želji. Ja ću sama doći u 
Gromilje, čim se Zlatković povrati, da Tebe, moje srce, 
nadzirem, i ponijeti ću zatraženu svotu sa sobom. 

Primi hiljadu vrućih cjelova od Tvoje vjerne (kako 

'""*' ^'^^^ Vemnike." 

— Guska ! Ti si prava guska ! — ukori ju Koruga. 
Kako sam podigao taj list, mogao sam dići i novce, već 
me puštaš u neprilici, iz koje me tvoji zagovori Ije ne 
izvukoše, da ne bude našega gazde . . . Tko bi to ano- 
nimno pisao? . . . Neka mi Zlatković pokaže rukopis — 
namah ću znati, jerbo u cijelom mjestu samo je jedan 
čovjek pismen, i to — knez. — To je prvo, što ću Zlatko- 
viću osjeći, — čekaj, zmaju ! . . . Ona veli : samo što nije 
pobijesnio ! Pa neka je ! Nijesu Korugina ušesa rutava, 
kako je nekad mislio . . . Neka dodje u Gromilje, pak će 
vidjeti, kakove Koruga kano fervalter uživa ugodnosti i 
udobnosti ... To ću mu ponajprije reći . . . Trista mu 
jada ! ... A što bi bilo, da se ne prigodi onaj starac? U 
cijelom gradu ne bi dobio dvije forinte, a kamo li dvije 
stotine ; no i to još nije u žepu . . . Samo da ta sveta misa 
hitro mine ! Išao bih i s4m u crkvu, da vidim one malo- 
gradske patke, kako prebiru usnicama kano kunići, kad 
djeteljinu žvaču ... Ne idem. Mislio bi onaj starac, da 
tako neustrpljivo na nj čekam ... A ne ću ni ovdje da ga 
baš pred crkvom čekam ... 

I ode na kraj ulice, odakle će moći vidjeti starca, 
kada iz crkve izadje. A čini mu se, da je već nedjelju dana 

u crkvi. Istom se stane svijet potiskivati kroz crkvena 
vrata, ali nikako ne može da opazi gazdu. Stari je baš 
posljednji izašao. Koruga pohiti kući. Ništa ne htjede 
pripovijedati. Aneta mu donijela gulaš i bocu piva. Ko- 
ruga jede, pak sve proviruje kroz prozor. Najednom nješto 
promrmlja, a smiješak radosti obasja mu lica. Opazio je 
gazdu. 

Za njekoliko časaka i eto ga. 

— Sluga ponizan ! 

— Sluga, izvolite sjesti ! 

— Ja se malo pridržah u crkvi . . . E, moram. Dao sam 
gospodinu župniku za jednu svetu misu, da mi Bog dade 
sreću u srijedu. A da me i dobri Bog čuva ! Znadete, imade 
opakih ljudi, a u čovjeka novaca . . . 

— Bog dao, bilo sretno ! Baš vam od srca želim, da 
kupite dobre konje, koji će zaslužiti u Gromilju za godinu 
dana dvaputa onoliko, koliko će biti vrijedni ! 

— To je i moja želja, — reče, pa čeka, dok unidjoše 
mamica i Aneta, kano da i one moraju da znadu za to. 
Starac stane razmatati rubac : 

— Znadete, mladi gospodine ! . . . Čovjek nikada 
ne zna, kada mu smrkne, hoće li mu osvanuti ; pak je naj- 
bolje da vide gospodja mamica i gospodična sestra . . . 

Dok jedan zamot odmota, stane odmatati drugi, a 
istom u trećem bile su banke. 

— Jedna, dvije, tri . . . dvadeset petača, to je jedna 
stotina . . . Molim, izvolite brojiti. To je najbolje, da se 
novci dvaputa i više broje. To je stotina . . . Molim vas . . . 

— Jedna stotina, — ponovi Koruga i lagano prebroji 
banke, jer bi moglo biti starcu zazorno, da ih po trgovački 
izmeće poput karata. 

— Jedna, dvije, tri . . . dvadeset petača, i to je jedna 
stotina. Molim lijepo . . . 

Sada je veĆ Koruga znao, što mu je učiniti. 

— To je jedna stotina. 

— Jedna i jedna to su dvije stotine. Slobodno joS 
jednom prebrojite ! .«- 

Koruga još jednom prebroji. 

— Aha ! Vidite, sad je ova sa malom mrljicom zadnja 
na broju, a prije je bila prva . . . Bog moj, kako se to 
okrene ! ~ stane pripovijedati starac, a oči izbulji u banke. 
Poznaje on svaku ovu petaču, svaki dan je on zavoj triputa 
odmatao, triputa brojio. 

— To su dvije stotine forinta, što ću vam sjutra ne- 
faljeno povratiti. 

— Hvala, hvala ! Znadem, da su u poštenim ru- 
kama . . . Sluga sam, sluga, gospa mamica i gospodična ! 

Koruga stavi banke u novčarku i stane dalje jesti. 
Aneta sjedne do njega i radoznalo ga gleda. 
— - Što me gledaš, moja zlatoperko ? 

— Što te gledam? Zagonetno mi je, što ti naš gazda 
dade novaca. Moj dragi, taj prevrće svaki groš i okrene 
triputa prije, nego li^dade za funt soli . . . 

— Eto gledaj ! Dobar je čovjek, pak mi je pozajmio 
200 forinta, jer slučajno trebam. 

— Nevjerojatno ! . . . Naš gazda ne pozajmljuje no- 
vaca . . . 

— Meni je, eto, pozajmio u dobar čas, u nuždi. Još samo 
njekoliko časova, i moj će me vranac opet ponijeti . . . 
Uh, ja sam još ovdje, a moj principal već u Gromilju ! 

— Onda nema počeka. No prije te još sjećam našega 
dogovora, kako ćemo štediti, pak čuj ! . . . Uložit ćemo 
opet dvadeset petača, da budeš dvije nedjelje bez brige . . . 

— To moj novac nije. Pozajmih, da uzmognem ra- 
dnike podmiriti. Moj obraz više vrijedi, nego što je sto 
forinta . . . 

— Dao si mi dvadeset, pak priloži barem trideset još, 
da bude pedeset. 

van LepuSić : Pustolovka. 7 

— Ne smijem . . . Dat ću ti od drugih novaca. 
—•Kada? 

fc. 

— Prekosjutra. 

—- Znaj, dragane ! Ako ne održiš riječi, onda znadem, 
da me ne ljubiš ... i da si novce drugoj namijenio ! 

Koruga igraše neustrpljivo koljenima, jer mu je Zlat- 
ković na pameti, a opet ne može da se kano za inat trgne. 

— Podne zvoni, ja ovdje, a Zlatković u Gromilju ! 

— Kad je tako, a ti pohiti . . . 

Koruga zajaše konja. Znade on, da ne će stići gospo- 
dara, ali ipak pojuri na priječac šumom po debelu hladu, 
a uvijek na oprezu, da mu ne ostane glava gdje o grani. 

U Gromilju zateče radnike na okupu kod kameno- 
loma, no Zlatkovića ne vidje nigdje. — „Na okupu su, 
pomisli, jer čekaju na mene ... A možda Zlatkovića i 
nema" . . . 

— Vi čekate neustrpljivo. Morah promijeniti banke . . . 

— Mi smo naplaćeni, — odgovori njihov starješina. 

— Tko vam je isplatio? 

— Gospodin Zlatković. 

— A gdje je gospodin.^ 

— Kod kneza. 

— Koliko primiste novaca.^ 

— Ja primih za moju družbu 50 forinta. 
Koruga uze knjigu, sračuna i odobri. 

— - Koliko vi primiste.^ — upita starješinu druge 
družbe. 

— Ja primih stotinu forinta. 

r Koruga uze knjigu, pak pokaže prstom : 

— A ovo ovdje ... ha? . . . Ovdje piše, da primiste 
52 forinta već kano predujam . . . 

— Gospodar nas pitao, koliko smo zaslužili, a ne 
htjede da računa, već nam zaradu isplati. A mi, gospodine 
fervalteru, ne primismo predujma u novcu, već u hrani. 

—- Tako je, kada se gradi račun bez krčmara ! A ka- 
menari odoše u grad . . . Tko će znati, što su oni primili ? 

— Valjada gospodin znade ... — reče starješina. 
Koruga zovnu onoga prvoga starješinu na stranu. 

— Starješina ! Vi ste vrijedan čovjek . . . povisit ću 
vam nadnicu. 

-— E, pak hvala ! 

— A sada ćete otići do kneza i odvedite mu konja, 
pak mu kažite, ne kano da njemu samomu govorite, već 
obojici, knezu i gospodaru, da sam ja došao, da sam pro- 
mijenio banke, da uzmognem isplatiti radnike, no radnici 
mi rekoše, da su splaćeni. Kažite, da sam otvorio knjige 
i uvjerio se, da neki primiše dvostruko novaca, jerbo već 
prije dobiše predujam. A što primiše kamenari, da ni 
ne znam, jer otidjoše u grad. Onda kažite, da sam za to 
i otišao u grad, jerbo nijesam imao sitnih novaca, a običaj 
je moj, da s radnicima ponajprije čist račun načinim i onda 
tek do novčića isplatim, i da tako uvijek radim. 

— Tako ste uvijek radili. 

— Ljudi ne uložiše kaucije, zato im se ne smije 
dati predujam, već samo od nedjelje do nedjelje, pa i u 
takvom slučaju bacim koju svotu u nepovrat od svoje 
plaće ... 

-— Kao ono s onim Posavcem, koji dignu predujam, 
a za njekoliko je dana u bolnici umro . . . 

— Eto, živo se sjećate ! 

— Bog će vam naplatiti ! 

— Kažite, da imade ovdje materijala za kojih 50 kola, 
a da seljaci ne će voziti, već odgadjaju : sjutra ćemo, preko- 
sjutra, a jedan drugomu radi za plaću. A kad im je nužno 
za sol, za porez itd., onda traže predujam, pak opet obe- 
ćavaju. Za to sam se morao pobrinuti u drugom selu za 
kola ... To vi sve lijepo ispovjedite gospodinu, kano da 
vas pita, ako i ne pita. Neka znade . . . 

XIV. 

starješina odvede konja uzanom putanjom preko 
livada u selo, što se razmaklo kao na više zaselaka po 
uvalama, obroncima i vrsima brdini. Tamo na vrhu, gdje 
je najviše kuća u skupu, a nema ih više već desetak, kuća 
je seoskoga kneza. Dvorište mu na otvorenom zaravanku, 
a pred kućom golema kruška. Pod kruškom imade omalen 
st6 pokriven šarenicom. Za stolom sjedi knez, a naproti 
njemu Zlatković. Pred njima je na stolu butelja vina. 
Domaćica je upravo donijela prženih jaja sa suhom butinom. 

Zlatkoviću bijaše milo ovako sjesti sa seljakom pod 
vedrim nebom i podijeliti s njim, što bi sa sobom đonio — 
i ono, što je vrijedna domaćica pripravila. Uvijek mu 
volja, da se porazgovori o seljačkim prilikama. On upu- 
ćuje seljaka i pripovijeda mu, kako drugdje seljaci rade, 
pak im posao napreduje ; a nikada ne kaže : „Vi dobro 

ne radite, ne znate ili ne ćete, lijeni ste i nemarni " 

A seljak se dosjeti, da je i on isto vidio kano vojnik, ili 
na putu u tudjem mjestu, pa nikada poslije na to ni po- 
mislio nije. Za to ga ljudi vole. 1 srce će mu svoje otvo- 
riti, što ne bi drugomu kaputašu. 

U to starješina dovede osedlana konja na knežev dvor. 

— Evo, kneže, konja . . . Gospodin fervalter je došao. 

— Zar dodje ono magare? —upita Zlatković smrknuto. 
A starješina, kao da ni čuo nije, stane pripovijedati kano 
iz svoga srca i duše sve ono, Sto mu Koruga u usta na- 
trpao. 

— Kažite vi njemu, da odmah ovamo dodje ! — za- 
povjedi Zlatković i ponudi ga čašom vina. 

— A komu da kažem? -— upita starješina. 

— Vašemu gospodinu fervalteru. 

— E da, znadem. Kazat ću. 

Zlatković namah shvati, da ovi ljudi ne znadu, što 
je to „on" i „njega", već „gospodin fervalter", pak po- 

misli, da ni to nije loše, kada bi bilo njegovo gospodstvo 
neporočno. 

Kada se starješina vratio, Koruga jedva dočeka, pa 
ga upita : 

— No, starješina, jeste li predali konja? ... Je li go- 
spodin ondje? 

— Jest, gospodin Zlatković je ondje i ponudio me 
čašom vina. ** 

— Pak što reče? 

— Pitao me je namah, da li dodje ono . . . vaš go- 
spodin fervalter, pa onda kaže: „Kažite gospodinu fer- 
valteru, da izvoli namah ovamo doći". I onda me ponudio 
čašom vina ! Baš me je ugrijalo. 

— Vi nijeste navikli tomu vinu; ali mi obikosmo. 
Mi obično pijemo kod kuće samo graševinu. Nas dvojica, 
ja i gazda, zasjednemo u večer, pa do pola noći ispraz- 
nimo onakih desetak boca ! . . . 

— Vidim ja, kako gospođin Zlatković sjedi sa knezom- 
seljačinom, pak piju i razgovaraju se, a što ne će s vama ! 

— Ne će baš toliko sa svakim, ali ja i on, mi smo 
kano rodjaci. 

— Gospoda se medju sobom znadu .. . A mi, kad se 
napijemo, izbroj jedan drugome mane, ... a Boga mi, 
i uhvatimo se ! ... A vi se bijete jezikom, a ne batinama . . . 

— Da, drugi su naši računi. Da ja svomu gospodaru 
kažem lopov i magarac, on se pričini, kano da ni čuo nije . . . 
A i on plane, ... no, no . . . znademo se i mi uhvatiti, 
pak opet čašom vina šve utmemo ... Ne smije se on meni 
zamjeriti. Trfeba me. Nije on toliko učio, koliko ja, pa 
mi je zato i povjerio ovaj veliki posao . . . Danas mi se 
je zamjerio ... Što me pretiče, kano da svijet umire od 
gladi ! Tamo im baca bez računa novce, a to je moja briga ! 
Znajte, starješina, ljut sam ... Cut ćete, da će od nas 
jedan ščepati drugomu kapu ... 

To Koruga izgovori nješto jačim glasom, kano da 
nije siguran, da se ne bi još danas što izvalilo, pa neka 
sva prostota u Gromilju misli onako, kako taj starješina 
misli i tumači. 

— E, sada idem. Baš se neka načeka. Ponijet ću i 
knjigu, da mu ju potkučim, neka vidi, na što je oa iz- 
bacio novce. 

Koruga ponese knjigu, da se opravda, ako je moguće. 
A starješina gleda za njim, pa reče : — Nijesam se ni ja 
jučer rodio, moj gospodine ! Vmdati ćeš i ti, kao lovačko 
pseto, kad je izjelo zečje bubrege, a kad ga lovac zove, 
repinom igra, gmiže, cvili . • . 

Koruga koracaše smjelo. No kada se stao primicati 
k oboru i ugledao Zlatkovića, gdje maše rukama i nješto 
tumači knezu, a domaćica i Franjica na blizu stoje i oz- 
biljna lica slušaju, tada mu se stadoše i misli otimati ; 
uvjeren je, da o njem razgovaraju. Spreman je, da od- 
važno dočeka ono jedno pitanje i okosit pogled, što pre- 
sijeca srce. 

— - Ha, gromiljačka lola, jesi li jednom došao ! 

To bijaše prvi pozdrav, a domaćica 1 Franjica se 
povuku u kuću. 

— Gospodine Zlatkoviću ! Evo knjige, to su računi . , . 
Molim, — reče Koruga, pak mu potkuči knjigu. 

— To su računi, je T de? — upita Zlatković, pak 
prihvati onu knjigu u krutim koricama i udari njom o 
zemlju. Koruga odskoči. . . 

— Molim, gospodine Zlatkoviću ! . . . Molim, izvolite . . . 

— Izvolite ... da, gospodine fervalteru ! — reče Zlat- 
ković. — - Ovako ću lupiti tobom o crnu ovu poštenu 
zemlju, — ražesti se Zlatković, ali ga ipak pusti. Koruga 
!se povuče od stola. Knez sjedi oborenih očiju, žali ga, 
ali se opet osmjehnu, kada vidje gospodina fervaltera 
postidjena. 



103 

— Ti ostavi ljude, da tobože banke promijeniš? A 
zašto ni jesi dao knezu, pak bi on otišao i promijenio? 

— Pak da, gospodine Koruga, vi možete uvijek meni 
povjeriti takav posao. A nemojte mnogo vjerovati ni ra- 
dnicima ! Njima je drago, ako ostanu sami, pak dangube . . . 
Znadem, vi im htjedoste dobro, a oni će govoriti na vas 
pred gospodinom i preda mnom, a pred vama će opet 
na nas. 

Zgodnim riječima knez ublaži Zlatkovića, a priskoči 
u pomoć i Korugi. 

— Gospodine Zlatkoviću ! Naši su ljudi ovdje ne- 
zahvalni. Mislio sam, da treba vozare nješto oštrije uzeti 
na oko, pak odoh, da se ogledam za stranima . . . 

— Svaku takovu promjenu moram da ja prije znadem 
i odobrim. Pak da materijal još leži nedjelju dana, dok 
si narod obavi neuklonive poljske poslove, za to ne bi 
posao propao. 

—■ Gospodine Zlatkoviću ! Otsele ću svaku stvar 
vama saopćiti, kako vi želite . . . 

Zlatković mahnu rukom. Koruga razumije taj znak, 
da mu se je maknuti s očiju, pa ode put kamenoloma. 
Došav u baraku, sjedne, zapali cigaru i stane misliti. 
Uvjeren je, da je sve, što je dosada uradio, bilo umjestno, 
zgodno i uspješno, i da njegov Zlatković desetak noći 
promišljava i snuje, tako ne bi nikada uradio. — „Ona 
nezgodica, što me danas stigla, da stiže Zlatkovića, on bi 
poludio. Ali Koruga nadje za čas pomoći u onoga pur- 
gara . . . Novaca mu ne ću vratiti, barem ne ću tako skoro . . . 
Vraćat ću mu u malim obrocima, da ne će moći kupiti 
konja ... No ona sramota na kneževom oboru ! . . . Drugi 
bi na mome mjestu proburazio onakovoga gospodara; 
ali to ne bi bilo pametno ... Bez sumnje bi i Zlatković 
počinio najveću ludost, da me je s mjesta otpustio . . . 
No tko je ono anonimno pismo pisao? . . ." 

U tim mislima zateče ga neko seljače, a Koruga, čim 
ga opazi, namah je slutio, u kojem poslu dolazi. 

— Gospodine fervalteru, zove vas gospodin. 

— Kaži ti njemu, da će fervalter doći, bude li imao 
kada, jerbo imade sada prečega posla . . . Stani ! Kaži 
mu, ako je on pijan, da nije fervalter ; a ja nemam volje, 
da se s pijanim tovjekom svadjam i čupam . . . 

— To vi njemu sami kažite. 

— E, vidi se, da si pametan. Zašto da te bije pijan 
čovjek ? Samo kaži, da si mi rekao, pak će ti još dati na 
duhan. 

Momak ode, a Koruga, zadovoljan, što je uvjerio 
momka, da je Zlatković pijan, podje do kneza. Zlatkovića 
nadje sa knezom za stolom, kako ih je ostavio, kod čaše 
vina. Knezu se već zapališe uši ; ali Zlatković kao da 
ni pio nije. 

Koruga se sustavi na njekoliko koračaja, pak pogleda 
lukavo gospodara. 

Zlatković ga zovnu k stolu i ponudi ga pićem i hranom. 

— Koruga ! Ozbiljno ti kažem, da se prihvatiš rada 
u tom Gromilju. 

— Gospodine Zlatkoviću, ja sam gotovo zaljubljen 
u taj idiličan život ! 

— Za to ja tebe ne pitam. Ja sam te poslao ovamo, 
da me zastupaš i paziš na moj posao ovdje, a ne da se 
skićeš po gradu. 

— Za Boga, morao sam da promijenim . . . Evo, izvo- 
lite ! — i pokaže novce. 

— Onu svotu, što sam ja prq)latio onomu starješini, 
buduće nedjelje sustegni. Ove dvije stotine ostat će kod 
tebe. Za koji dan će doći gospodja napolje, i onda ćeš 
njoj od subote do subote račun polagati. 

Dok je Zlatković odredjivao Korugi, što imade činiti, 
često ga pita, da li je razumio, a Koruga mora svakiput 

da odloži nož i viljušku, pak odgovori : „Jest, razumio 
sam, gospodine Zlatkoviću !" 

U to se približe dva seljaka, skinuvši šešire. 

— Dobar dan i dobro nam došao, gospodine ! 

— - Dobar dan ! — - odgovori Zlatković, a knez mu 
prišapne : 

— To su Mihajlo Zarić i Niko Okotić. 

— Ja sam dobio vaše pismo, — reče Zlatković. 

— U zdravlju vas zateklo ! — odgovore, a Koruga 
ih mrko pogleda : u njima gleda pisce onoga anonimnoga 
pisma. 

— Gospodine! Mi smo donijeli gruntovne izvatke 
našega posjeda, da se osvjedočite, kako je sve čisto i, hvala 
Bogu, prilika, da imademo na čemu živjeti, a nadje se u 
nas i pokretnog imetka, samo nam slabo vozno blago. 

— Vidim. Ja sam već pomogao dvojici, premda nije 
običaj nas trgovaca, da dijelimo zajmove, jer mi ulažemo 
našu gotovinu u trgovinu. No kako je ovo moje poduzeće 
svezano s vama i s vašim selom, neka bude. ! Poslat ću 
vam svakottiu 200 forinta, a vi ćete mi izdati zadužnice 
i obvezati se, da ćete taj dug odslužiti voznim blagom za 
godinu dana. 

— Gospodine, hvala vam ! Bit će u redu i od naše 
strane ! 

Zlatković ponudi ljude čašom vina i oni se veseli 
udalje. 

Sada istom vidi Koruga, da se je prevario, i da ta 
dvojica nijesu pisci onoga pisma. 

— Kofuga! Kako već odredih, Gromiljčane imadcš 
pozivati redom na vožnju ; pa kada se svi obrede, onda 
istom opet od početka. A svaki imade pravo da bira mjesto 
sebe, kada dodje na nj red, a on je zapriječen. A zamjenici 
nijesu nipošto za to lišeni svoga prava, kada na njih red 
dodje . . . Jesi li me razumio? 

— Jesam, gospodine Zlatkoviću ! 

Korugi je ta ponovna i desetak puta već obnovljena 
zapovijed vrlo nemila. Cijelo čislo opomena i zapovijedi 
naniže mu još Zlatković prije odlaska svoga, a sve pred 
knezom i uz pripomenak : „Znadeš !" A s toga „znadeš" 
već mu se žare ušesa . . . 

XV. 
Kada se je Zlatković povratio, stane pr^x)vijedati 
Veri neurednosti Korugine. 

— Moj Čedomile ! Opažam na žalost, da si postao od 
nedavna nekako surov prama družini, a tu surovost pre- 
nosiš i u kuću. Za ime Božje, zar ti zaboravljaš, iz kakove 
sam ja kuće? 

— Draga Vera ! Zar smijem dozvoliti momcima, 
neka rade, što ih je volja? 

— To je tvoja stvar, pa neka si oštar . . . Opominjaj, 
ali ne ponavljaj jednu te istu nezgodicu po stotinu puta. 

— Meni je poznato, da je ono pismo, što stiže iz Gro- 
milja, bito prvo one vrsti. 

— A smije li pravedan čovjek da dade važnost takove 
vrsti pismu? 

— Ni ja ne dadoh. Ali me je ono pismo upozorilo, 
pak odoh, da se osvjedočim. 

— Koruga je sin tvoga dobroga prijatelja, pak ti je 
i dužnost, da ga opominješ i na dobro putiš. No treba 
da imadeš na umu njegovu vrlo živahnu narav, pak da 
se baš na kojekakove trice i ne obazireš ... Ja mislim 
posve drugo, naime tvoje držanje prama meni, i to svakiput, 
kada se vratiš iz Gromilja. Nekako si suviše ozbiljan, 
kano da misliš despotično vladati u kući. Hladan si . . . 
Da ti pravo kažem, opažam, kano da ti neko drugo obo- 
žavano biće osvaja srce . . . 

— Daklem ti si ljubomorna ! 

— Imam razloga . . . Kada se godj vratiš iz Gromilja, 
a ti ^toputa pripovijedaš o knezu i njegovoj kćeri . • . 

-- Ah, Vera, Vera ! Kako možeš i pomisliti, da bi 
mene mogla seljačka djevojka zamamiti? 

— No za gradske djevojke slobodno mislim . . . 

— Isto kano i za seoske. 

— - Tobože ! A kad tamo ideš, onda .se spremaš kano 
u rod. Pun paket pripraviš delikatesa : „To ću dati knezu. 
Pošten je čovjek, naklon mi je". Kano da je seljaku 
do poslastica . . . Zašto ne kažeš : To ću dati kneževoj 
kćeri ? 

— Pak što je kneževa kći, nego li seljanka ! Valjada 
i njoj nije do poslastica ... Ja doduše ne nosih nikada 
poslastica ! Kobasice, sir, šunka, vinp, hljeba, to nijesu 
poslastice. I kad dodjem u Gromilje u kneževu kuću kano 
gost, zašto da i. ja njega i njegovu porodicu ne pogostim 
onim, česa on nema ili si ne zna onako pripraviti? 

— Cedomile ! Tvoje sumnjivp živovanje javlja se 
i u kući neobičnim znacima : dodješ li kući, odlaziš li, 
sjedneš li na, samo sa mnom, i ako je tko strani u kući. 
Mi žene dobro znademo, da u muškaraca, koji se žene u 
tvojim godinama, nema one nježnosti, žara i ljubavi, pa 
da im žene u njihovoj zamrloj okolini, u prevršenoj prosto- 
dušnosti, u onoj — skoro bih rekla — staračkoj tromosti 
na očigled ginu, venu i obamiru ... A to vas veseli i rado 
se hvalite, kako vam mlada žena ne mari više za zabave 
ni šetnje ... 

— A kada sam se ja tako hvalio i pred kim ? 

— O, čula sam ! Čula sam, kako si se izrazio pred 
svojim prijateljima, da ja ne marim više za modne novo- 
tarije, da mi nije ni do živahna razgovora sa gospodom, 
ni do kakovih zabava, već da sam postala ozbiljna ku- 
ćanica, kojoj su svetinja ona četiri ćoška kuće i uzgoj 
djeteta . . . 

— Tim sam te htio uzvisiti, jer shvaćaš svoj položaj 
kano uđata žena, razborita kućanica i majka, što i jest 
pravo odredjenje žene. 

— Ha-ha-ha ! To je dakle odredjenje ! Po tvom na- 
zoru ne bi se udata gospodja smjela pokazati ni na šetnji, 
u kazalištu, na koncertu . . • baš kano seljanka, već samo 
dok je djevojka ! Ali ti bi mario poći na zabave, gdje će 
biti gospodje i djevojke . . . Znao bi im i udvarati . . . 
A da tvojoj Veri stanu mlada gospoda udvoravati, to bi 
naravno već bilo izvan granica pristojnosti . . . Molim te, 
ta vidjela sam te u dućanu 

— Ne smažem riječi, da ti odgovorim. Ti sebi utvaraš 
samo, da si ogradjena nekim kitajskim zidom, ali ja te 
ne ogradih nikada ! Jesam li se ikada usprotivio tvojoj 
želji? Toliko puta sam ti rekao : eno objaviše nam, poziv 
je na stolu, bit će zabava, hajdemo i mi ! A ti se pričini, 
kano da ti imade već pd stoljeća, pak, si mi odgovorila: 
„Ti idi, a ja ne idem ! Moj Vlatko nadomješta meni sve 
zabave, njegova ova košarica milija mi, nego li raskošna 
dvorana". A da ja slm idem, Bože sačuvaj ! Ostah radje 
kod kuće, samo sam priposlao trostruki prinos u onu ple- 
menitu svrhu. 

— Ako ti rekoh, da ideš, a ti nijesi išao, onda nijesi 
meni po volji učinio. A to bi mi baš godilo, da ti ideš, pak ' 
da mi poslije pripovijedaš, kako je tamo bilo ... Da, da 
ti si preozbiljan ! Gdje bi ti upamtio one toalete i koje- 
kakove sitnice ! . . . Bože moj, kako se čovjek mijenja, 
pak postane ozbiljan . . . Ha-ha ! ozbiljan ! . . . A kada se 
vratiš sa Gromilja, puna ti usta pripovijedanja. Da umiješ 
slikati, slikao bi onu nošnju, u svakom šavu nalaziš nješto 
narodno, hrvatsko . . . 

Zlatković je dobričina. On ne će nikada da radi Ve- 
rinih bockalica plane. On nazrijeva u njenoj duši neku 

strašnu sumnju, da^se slaba žena bori iz prevelike ljubavi 
prema njemu. Za to ju miri : 

— Draga Vero ! Ne udaraj tako na mene, jerbo sam 
nevin. Bog mi je svjedok ! Ni pomislio nijesam na to, 
to i ti znadeš, ali samo tako govoriš . . . T& svoje sam 
srce privezao za tvoje, pak želim da nam i duše jednako 
misle. Pusti takove puste i griješne misli ! Još nijesi ni- 
kada mogla opaziti tragom moga života ni znakova, da 
se ogriješili, a niti najzlobnija duša ne mogaše me okle- 
vetati. Ja ti rado praštam sve, što mi nevinomu dobaci, 
samo nemoj nikada više ! Nemoj, molim te, jerbo to boli . . . 

— I ja tebe ljubim isto tako iskreno i čvrsto. Mislim, 
da nijesi nikada mogao zamijetiti ništa ; ali u tvom — 
na prosto rečeno — surovom ponašanju, kojim traktiraš 
družinu, opažam oštricu tvoga srca, kojom se ne žacaš 
da i moje srce raniš, da zadaš mojoj ljubavi smrtni udarac. 

— Sumnja je tvoja neosnovana. Slijedi moje stope, 
dokle i kamo te volja, svagdje i u svako doba, pak stupiš li 
mi gdje na sramotan slijed, evo me 1 Ja ću sam sebi 
suditi . . . 

— Ti bi se ubio, zar ne.? 

— Da, sam bih kaznio svoju zabludu, premda sam 
uvjeren, da nikada ne ću posmuti. 

— Pak ti kažeš, da me vjerno i iskreno ljubiš, a prijetiš 
se samoubijstvom ! Ti ne bi žalio u crno zaviti svoju ženu, 
ostaviti krvno obilježje uspomeni našega bračnoga života 
svojoj ženi i jedincu svomu . . . 

— Vera ! Ne rekoh, da ću se ubiti, već da bih sam 
sebi doista tako sudio, kada bi se ogriješio i pao u zabludu, 
kojom me ti neprestano okrivljuješ. A to se ipak nikada 
dogoditi ne će. Ali te molim i zaklinjem, okani se toga 
ljubomora ! Ničija ljepota neka te ne smućuje. Za mene 
si ti jedina, koju obožavam i u kojoj nadjoh svoju sreću 
i sretnu budućnost. Ti si mi uvijek najljepša, jer ja ne 

obožavam istom spoljašnot, već i dušu i srce tvoje i 

svaku tvoju lijepu misao. 

^.M — Moj Cedomile ! Divno li se umiješ zaklanjati ! . . . 

■— Opet zalaziš, Vero ! . . . 

Na hodniku se čuju stope. 

— Gospodin Feliks dolazi, poznajem ga po koraku, — 
primijeti Vera. 

Monika bijaše sve vrijeme njihove prepirke sa Vlatkom 
u drugoj sobi zatvorenih vrata. Na sve moguće načine 
ušutkivaše maloga, kako bi mogla čuti svaku riječ, a 
često je i uho prislonila na vrata. Uzdahnula je često od 
snebivanja i prizvala ime Isusovo. — „Nesretnice ! A on 
jadnik ne vidi tvoje himbe ... Oh, da znade ! . . . Ubogo 
dijete, kakvu majku imadeš ! . . . Samo da nas sa sobom 
ne povede, da ne gledam ono vjerolomstvo". 

— Monika ! — zovne ju Vera nakon podužega raz- 
govora s Feliksom i mužem. Monika unidje. — Monika ! 
Pripravite sve potrebito za Vlatka. Sjutra ćemo na la- 
danje, pa ako ostane lijepo vrijeme, i mi ćemo tamo ostati 
koji tjedan. 

— Samo, ako mi je dozvoljeno, imala bih nješto 
primijetiti . . . čini mi se ipak još prehladno za dijete . . . 
U gorskom kraju bit će o podne hladnije, nego li ovdje 
u zoru. 

— A što vam na um pade ! Što kažeš ti, Cedomile } 

— Pravo imade Monika. 

— Znadete, milostiva ! čim mi rekoste, da će mali 
na ladanje, stade mi se vraćati u pamet čudnovata sanja 
neke noći . . . Sanjala sam, da sam cvijeće brala i u vijenac 
plela, pa kad spletoh vijenac, sama sam sebi govorila : 
ponijet ću ga, da njime okitim kolijevku nad uzglavljem 
Vlatku ; kad se probudi, da se mali veseli vijencu i cvijeću 
I ponesoh ga, ali ne nadjoh Vlatka u kolijevci . . . 

— Što ta sanja znači? — upita Vera. 

Cedomil i Feliks vrlo bojažljivo poprate pitanje Verino. 

— Mislim, da je bolje, da dijete ostane kod kuće. A 
možete ga s pouzdanjem povjeriti meni. 

— - Što mislite, vi gospodo? — upita Vera. 

— Ja mislim, da Monika pravo govori, — odgovori 
Cedomil. 

— I ja — pridruži se Feliks. 

— Milostiva ! Ja ću vam redovito svaki dan pisati 
i javiti, kako je Vlatko, — obeća joj Monika i uzdahne 
u sebi : — „Hvala Bogu, šta sam ju nagovorila !" 

Kada je Monika izašla, primijeti Feliks : 

— No, gospodo, zar nije ta vaša samostanka puna 
proročanskoga duha.> 

— Bog znade, nije li u toj stvari prorokinja, — reče 
Cedomil. 

— Samo pazite, gospodine Zlatkoviću ! Nije to če- 
ljade baš vanredne ljepote, ali imade nješto u nje, što je 
vrijedno štovanja . . . 

— U muškaraca prostrana srca ono, što je vrijedno 
štovanja, dostojno je i ljubavi, — uštine ga Vera. 

Zlatković ju sažalno pogleda. 

Monika je i tu gorku Verinu u drugoj sobi čula i razu- 
mjela, pa ju to tako ozlovolji, da joj nije do djeteta, osta- 
vila bi namah kuću. 

— Ova djevojka krije nješta tajinstvena u svojoj 
duši, — počne Feliks. — Dvadeset godina samotovanja 
medju samostanskim zidinama, pak opet u valovima 
svjetskoga mora . . , to je sve tajinstveno ... A da ju 
pitam, jedva bi bik) uputna 

— Pače suvišno i uzaludno, gospodine Felikse. Ja 
sam to pokušala, ali bez uspjeha. Rekla mi je samo, da 
nema veće slasti, nego u molitvama sprovadjati dane 
života ; pobožna razmišljanja, to su već rajske zabave na 
ovom svijetu, a molitve su na tim zabavama rajske dru- 

garice, što srce razgovaraju o snivanom blaženstvu, koje 
čeka dušu poslije smrti. Molim vas, gospodo, kakove su 
to iluzije jedne zanesene ženskinje ! 

— Molim, to nijesu iluzije ! — reče Feliks. — To su 
sveta načela, to su najskupocjeniji dragulji, pred kojima 
tamne i oni na kraljevskoj kruni. 

— Dopuštam. Možda to i jest uzrokom, što nas od 
kolijevke nisu vezali uz takova uporišta, da danas teško 
odolijevamo buri života, u neznatnom prijelomu ustanov- 
ljenoga poretka planemo gnjevom . . . kano moj dragi 
Cedomil, pak onda skida s nebesa sunce i mjesec ... Ali 
mi je milo, što moj Vlatko imade takovu pjestinju, na 
koju se mogu s potpunim pouzdanjem osloniti ... A da 
će njezin način uzgajanja utjecati na dijete toliko, da bi u 
njezinim godinama i moj Vlatko utekao u manastir, toga se 
ne bojim, jer nije od takvoga oca, — uštipne Vera ijetko. 

Ali gorčije udari u srce Moniku, koja je svaku riječ 
čula i razumjela. 

XVI. 

Već punih četrnaest dana boravi Vera u Gromilju 
bezbrižan život. Da je kod kuće sve u redu, to je sigurna, 
kano da se nalazi u neposrednoj blizini i svojim očima 
sve gleda. Prije odlaska podijelila je stotinu opomena 
Sofiji, kako se imade vladati, premda to bijahu teška pra- 
vila, kojih se ni ona sama ne običavaše držati. 

Još prije njezinog odlaska nasta osobita promjena 
kućnog običaja i reda. Nješto posredovanjem prijatelja 
Feliksa, a nješto staroga pukovnika bude Monika sa da- 
dilje uzvišena na čast guvernante. I Vera je drage volje 
na to pristala. A to svakako i ljepše zvoni, ako se kaže, 
da Zlatkovićka imade u kući „guvernantu". Monika je 
do sada jela sama kod svoga stolića u drugoj sobi, a od 
sada odredi še, da će ona jesti s njima. No tu ponudu ona 

odbi s razloga, kojima ne bijahu ni pukovnik niti Cedomil 
zadovoljni, ali zađovoljiše Veru. Ipak ođlučiSe, da će od- 
sele Moniku zvati „gospodičnom"'. A Sofija se imala toga 
pravila držati pod prijetnjom otpusta. 

Vera je na rastanku uputila Zlatkovića na staze, 
kojima se sama uvijek ugibala, te ga je vanrednim tonom 
upozorila na zablude, kojima se ona nikada nije uklanjala. 

Već treći dan, kako je boravila u Gromilju, stiže od 
Monike prvo pismo, a poslije redovito svaki dan stizahu 
ta pisma, po shvaćanju Verinom 'puke tlapnje. 

Vera je već bila nedjelju dana u Gromilju ; no još 
se nije razgledala po ubavoj okolini, jedino što se za- 
nimala, da vidi kneževu Franjicu. Dvaput je kneza sa 
Korugom posjetila i ponesla neke milošte . sa sobom. 
Htjede se uvjeriti, da.li.Koruga daje dostojno štovanje 
toj djevojci. No Koruga se tako ukočio, da mu je ona 
sama rekla, neka bude nješto prijazniji prama djevojci, 
koja je učinila vrlo ugodan utisak na Veru. U prvi mah 
joj se pričini, da nije vidjela nikada ljepšega ženskoga 
bića ; pa koliko joj zavidjfela, toliko je žalila, što taj cvi jetak 
ne resi kakove boljarske dvore, već cvate u onoj seljačkoj 
kolibi i u blizini njenog angjelka. Za to je zabranila Ko- 
rugi, da se intimno druži sa seljacima i njihovim obiteljima, 
pa dakako i . s kneževima. Njoj, reče, nije milo, da ju 
seljanke uznemiruju svojim pohodima i priprostim raz- 
govorima. 

Koruga već nedjelju dana ne mogaše da bar jednom 
pohodi svoju mamicu i sestru Anetu.' 

Da ne bude nužnih posala, što je morao Koruga osobno 
obaviti, Vera ga ne .bi nikada nagovorila, da ide u grad 
i tamo se malo u društvu pozabavi, pak da je baš znala, 
da mu tamo mati i sestra borave, toga ona ne bi učinila. 
A kada je i morao ići, onda naručiše iz grada kales i za- 
jedno se odvezoše na kolodvor ne svraćajući se ni u gostionu 

Ivan LepuSić : Pustolovka. ^ 

ni u ničiju kuću. A Korugi donašahu vozari dan u dan pisma 
kratka sadržaja: „Promašio sam vašar, konja nijesam 
kupio, molim Vas pokorno dodjite, pomozite mi". A u 
drugom pismu opet stoji : „Moje srce ! Ne zaboravi na 
nas ; mi već trošimo gotovinu. Hoće li skoro ona vještica 
otputovati !" i tako dalje. 

Prošla već i treća nedjelja i već je dodijalo Koruginoj 
svojadi i kuće gospodaru, — a Bog znade, nije li i samomu 
Korugi. 

— Za Boga, mamice ! To ne može tako dugo trajati, -- 
stane Aneta navraćati staru. — Mi trošimo gotovinu. 
Koruga ne smije ovamo, a i taj naš kuće gospodar već 
nam dodija. Bog znade, ne misli li ona dama tamo i zimu 
zimovati? ... Mi smo prisiljene nješto učiniti, mamice. 
Za nas ovdje nema opstanka ! . . . Hajde, dozovi gazdu, 
ja sam se domislila • • • 

Stara zovne gazdu. Gazda dodje, a Aneta mu po- 
nudi stolac 

— No, gazda, jeste li bili gdje sa bratom? 

— Joj, što me samo pitate ! Već sam pobijelio kano 
ovan od puste brige. Vidio sam ga, kad se vozi sa milo- 
stivom, ali ne mogu da ga na cesti napanem. Istina, jednom 
mi se je naklonio i rukom mi mahnuo : „Zdravo, gazda, 
naskoro ćemo se vidjeti !" A konji odjurili. Razumijeva 
se, milostiva se ogledala na mene i nješto pitala gospodina 
brata. A on joj valjda pripovijedao, da imadem dobiti 
200 forinta. 

— „E, da ne bi !" — pomisli Aneta. 

— Ali to meni, draga gospodično, nije dosta ! A da 
tamo idem, mogao bih ga uvrijediti . . . 

— Znadete, gazda, ja sam, hvala Bogu, primljena 
u jednu grofovsku kuću u njemačkom Gracu za učiteljicu. 
Svojim dohocima moći ću uzdržavati i sebe i mamu, pak 
poslao nam brat išta ili ništa. Pak znadete, gazda, mi 

ćemo već sjutra otputovati. Vi se za to ne ljutite ! Nama 
je u vašoj kući vrlo lijepo ... Vi se nemojte ljutiti, što 
vam nijesmo po propisu stana otkazali . . . 

— Ah, da nijeste nikada moje kuće ni poznavali, 
ne bih ja danas kukao za svojih dvijesta forinta ! 

— Mi smo vama stanarinu potpuno podmirile, pače 
još bi mogle i njekoliko dana duže ostati. 

— To se razumijeva, da ne ćete za tih njekoliko groša 
svoju službu odgoditi .... 

— - Daklem nema nikakovih zapreka... 

— Ali mojih 200 forinta, za Boga miloga ! 

— To nas ne veže, dragi gazda ! Brat je uložio te 
novce u gospodarov posao .... On će vam platiti, pak da 
je baš toliko hiljada ! 

— Znadete, gospodična, ja ću poslije podne sam otići 
u Gromilje. 

— Ali što ćete tamo? Gospodina Zlatkovića nema u 
Gromilju. 

— Ali je milostiva tamo. 

— Ona je došla samo da promijeni zrak. Ona je bo- 
ležljiva ... Uh ! Ona ne će ni čuti o kakvom poslu. Nego 
znate, ja ću vas svjetovati, a vi mene slušajte. Čujte ! 
Napišite pismo i pošaljite gospodinu Zlatkoviću, i to još 
sjutra. 

-— A što ću mu napisati, kad ja njega i ne poznajem, 
niti on mene ! 

— Ja ću vam napisati. 

— Tako već, gospodično ! Vi ste učiteljica, vi to 
razumijete . . . 

— Evo ovako ! Ja pišem 

Aneta uze papir i sama sebi u pero govori : Štovani 
gospodine Zlatkoviću ! 

— Napišite, molim vas, „Milostivi gospodine !" — 
upane joj gazda u riječ. 

— ' Ne, gazda ! To bi izgledalo, kano da vi ne tražite 
svoje, već neku milost. 

— Pak što .je, nego milost, ako se nalazim u škripcu ! 
■— Već prodjoše tri nedjelje, — nastavi Aneta, — 

kako satn ja dao gospodinu fervalteru 200 forinta, kada 
ste mu vi zaboravili dati putujući u Gromilje. 

— Bila je baš nedjelja, molim vas, napišite — upane 
joj opet u riječ. 

— Gospodin fervalter još mi. nije do dana današnjega 
vratio novce,. a niti mi vi, štovani gospodine, niste poslali. 
Ja trebam' nužno konje, pak sam pripravan, kako sam se 
obvezao, da ću redbvito voziti ploče, i bit ćete zadovolj- 
niji, nego sa onim Gromiljčanima, koji samo onda idu na 
posao, kada je lijepo vrijeme i nemaju svoga posla. Molim 
vas, pošaljite mi namah mojih 200 forinta. Bez svake za- 
mjere, jer svaki svoje traži, a ja sam vama učinio lijepo 
prijateljstvo. 

— I kakovo ! Dao sam mu moje življenje — upade 
stari. 

— I opet ću vam drage volje pozajmiti, kada dodje 
gospodin fervalter u nepriliku. 

— Tako, tako ... to je pošteno ! Da ne bi čovjek 
mislio, da sam se baš previše razljutio, — nadoveže gazda. 

— Sa štovanjem. Grga Golub, postolarski majstor 
i gradjanin. 

— Kuće broj 20 . . . Napišite, gospodično ! 

— Kuće broj 20 . . . Zar nije tako dobro .^ 

— Kada ne može drugačije, onda mora tako biti, 
pak mislim, da za to nema zamjere. 

— Ni najmanje. Ovo pismo odnesite sjutra na poštu, 
pak ćete vidjeti, da ćete za dva tri dana dobiti novce. 

Kada je gazda otišao, opomenu stara Anetu : 

— Aneta, ne valja ti posao ! Zlatković će platiti gazdi, 
ali bi mogao Korugu protjerati. To su strašne stvari ! 

— Neka su ! Radi kakove malenkosti ne bi ga Zlat- 
ković ni makao iz Gromilja. A protjerati ga ne će, imade 
on dobro zaledje. Znadem, da će Zlatković namah maknuti 
Korugu i privezati ga za tezgu u dućanu, a nama će opet 
lijepo biti ! 



Dok se Aneta sa starom ukrcala u onaj kočevarski 
kolibarak, već je Zlatković imao pismo. Zateklo ga upravo 
kod objeda. Dvaputa pročita pismo i škrine zubima. 
Uze pero i napiše brzojavku Koruginom ocu u Pančevo : 
„Prijatelju, dodji nefaljeno po svoga sina, jer ga 
ne ću ni jedne minute više držati. Osramotio me i učinio 
prijevaru za 200 forinta. Tvoj pobratim Zlatković**. 

— Kakovih 200 forinta, grom i Gromilje ! To bijaše 
one kobne nedjelje. Gledaj ti, kako me prevari ! On je 
valjda novce negdje prokartao i onda u moje ime od toga 
siromaška pozajmio. Obvezao mu se je, da će voziti ploče, 
ne mareći za moj ugovor ... A taj stari ludjak nije znao 
Veri pisati, pak bi ona to izravnala. Ona bi ga smjesta 
otjerala odanle ... Ali neka ! Bolje je tako. Barem znadem, 

komu sam povjerio onoliki posao Oh, kada pomislim 

na svoje dijete, na svoga Vlatka . . . Hvala dragomu Bogu, 
da se našlo ono vrijedno i pobožno čeljade Monika ! 

Od onoga trena ne okusi Zlatković ni mrve hrane. 
No ispio je čašu za čašom, kano da tim hoće da utiša gnjev. 
Nije njemu do onih 200 forinta ; to će naknaditi Korugin 
otac, ali mu je do svoga obraza. 

Zlatković živo koracaše od kraj do kraj sobe, za- 
mišljen, čas ćuteći, pa onda opet stane resko govoriti, 
psovati i kleti, pa opet natoči čašu vina i do dna ispije, 
kad mu najednom stiže brzojavka. 

— Ta je bez. sumnje od Paje iz Pančeva ! — Otvori 
i stane čitati : 

„Prijatelju, poštom slijedi 200 forinta. Poslovi mi 
priječe da dodjem. Najoštrijom disciplinom zauzdaj onoga 
nevaljanca, koji mi izbi san s očiju. Tko imade djecu — 
imade radost i žalost. Sve uravnaj, kako bi sa rodjenim 
svojim djetetom. Pozdravlja Pajo". 

Zlatković pročita, uspravi se i zamisli : „Tko imade 
djece — imade radost i žalost". I ja imadem, i ja možda 
hranim žalost i radost ! Sada je još u mom okrilju, ali će 
doći doba, da će biti daleko . . . Blago njemu i meni, nadje li 
se u dobra, iskrena prijatelja ! . . . Moram ! Prijateljstvo 
me veže, da i ja njegovo dijete zakrilim, da mu oprostim . . . 
Ali svezati ću ga opet za tezgu u dućanu . . . 

Zlatković baci depešu na st6, još ispije jednu čašu, 
uze šešir, pak izadje. 

Monika bijaše u drugoj, pritvorenoj sobi kraj djeteta. 
Bilo joj je za čudo, što gospodin ode, baš kano da nikoga 
u kući nema. Nikada nije otišao ni došao, a da ne bi za- 
virio u oči svomu jedincu, poljubio ga u čeoce i preporučio 
joj dijete svoje. 

Monika je i danas povirivala kroz ključanicu i čula 
njekoliko puta, kako pade teška kletva i grdna psovka, 
ali nikako nije mogla da razumije ma i jednu riječ, što je 
Zlatković sam sa sobom govorio. Pa kada je Zlatković 
otišao, otvori vrata, zaviri na st6, a tamo tri papirića, 
na svakom je našaro brzojavku, pa kano da ne valja, 
odbacio. Očito ne mogaše u malo riječi da napiše svu silu 
gnjevnoga srca svoga. 

— „To je koncept. I to, evo . . . Razumijem ... Ha ! 
Četvrti je poslao . . . Ovo je odgovor. Suglasan je sa kon- 
ceptom Onaj nesretni mladić načinio je opet neko 

zlo . . . O, nesretna, kukavna žena ! Ti nijesi vrijedna 
ni jedne stope svoga vjernoga, poštenoga muža ! . . . Vjero- 

lomka ! Putifarka ! Ti truješ nevino mlado srce ... Ti 
ne misliš na ono milo čedo srca svoga ! . . . Ah, dokle će 
to tako ići? Gospodin bi morao da sve znade. . . Isuse, 
Marijo, budite mi u pomoć ! Prosvijetlite m' razum ! 
Ako je dobro, da budem izdajnica ... Ah, ne, ne ! Toga 
ne smijem učiniti ! On bi žalio, što mi je povjerio svoje 
dijete. Ah ! A ti bi, mili Vlatko, bio bez mojih ruku, što 
te jedino iskreno miluju . . . 

Plakala je dugo i dugo. A mali joj nježnim ručicama 
milovao lica i smijao se, kano da gleda angjela čuvara 
i spasitelja svoga. Monika klekne, sklopi ruke, podiže oči 
i stane se moliti Bogu. Dugo je molila, a Vlatko je mimo 
i nepomično upro oči u njena lica, u njene oči, kano u 
dvije sjajne svjetiljke, što pokazuju nevjestu putniku 
daleko usred mrke noći neznanu stazu, čim se osovi na 
nožice, da mu budu predvodičem u životu punu bezdanih 
ponora . . . 

xvn. 

Zlatković pošalje sjutradan knjigovodju u Gromilje, 
da tamo preuzme sve poslove, a Korugu pošalje kući 
ne rekavši mu ni riječi o cijeloj stvari. Onomu gradjaninu 
pošalje 200 forinta uz opomenu, da ne dade više nikada 
nikomu u njegovo ime ni novčića. „Ja se ne nalazim — 
pisao mu — u tako lošem stanju, da ne bih mogao pod- 
miriti troškova svojih posala. Vama ipak hvala, što ste 
to učinili u uvjerenju, da činite meni prijateljstvo". 

Koruga se je već dan prije povratio iz Gromilja. Skru- 
šeno se je pokajao pred Zlatkovićem za svoje lakoumnosti 
i grijehe, a dakako izlagao, da mu je njetko od radnika 
novce ukrao. 

Kada se je Koruga vraćao iz Gromilja, pratila ga 
Vera na kolodvor i tako se on ne mogaše navratiti, da se 
porazgovori s Anetom, za koju nije ni slutio, da je već 

otišla, a još manje, da mu je podvalila onu zamku. On 
joj napisa pismo, u kojćm joj javlja, da je ostavio Gromilje 
— valjda za uvijek — i vratio se u dućan. 

Kuće gospodar Golub primi to pismo, upravljeno na 
nj^ovu bivšu stanaricu, a istom poštom primi pismo i 
novce od Zlatkovića. 

Medjutim, dok je ono pismo još na putu bilo, Ko- 
ruga je posluživao u dućanu, a eto najednom Anete ! 

— Izvolite, gospodično ! — reče i iznese joj svašta, 
da imađe što izbirati i duže se zadržati. — Je li gospo- 
dična primila pismo? — upita je šaptom. 

— Ne znam za nikakovo pismo. 

— Danas je odaslano . . . 

— A mi smo još prije četiri dana otputovale. 

— A tko će primiti pismo? ... U neugodnoj sam 
situaciji. 

— A što je u pismu? 

— Nemam sada zgode, — reče i pokaže očima Zlat- 
kovića u poslovnici. 

— Večeras na stanovitom mjestu, — reče Aneta 
i izadje. 

Koruga osta vrlo uznemiren i zabrinut. Neprestano 
mu na pameti ono pismo. A opet se tješi tim, što nije 
svoga imena potpisao, već samo „Tvoj Dragan". No sve 
to ne mogaše ga umiriti, neka slutnja mu oblijetala dušu, 
da će se još nješto iza brda dovaljati. 



Već drugi dan primi Zlatković pismo od gazde Go- 
luba, u kojem mu se iskreno zahvaljuje i uplete : 

„Štovani gospodine ! Ja nijesam nikada zlo mislio 
gospodinu fervalteru, niti sam imao razloga, da tako 
mislim, za to sam mu povjerovao. Vrlo mi se je svidjao, 
što se onoliko kano dobar sin i brat brinuo za svoju ma- 
micu i sestru, koje su bile kod mene u stanu i pošteno se 

vladale. Bože moj, za sirote malo tko mari ! Mamica bi 
teSko uzdržavala i sebe samo onim utrškom od peciva, 
a gospodična, izučena učiteljica bez mjesta i plače, teško 
bi prionula za kakav posao, da si zaradi nješto, a da time 

ne povrijedi čast svoju. Dabome, da je ona kakvoga 

visokoga roda, sigurno ne bi tako dugo čekala na mjesto, 
več bi joj sama vlada ponudila. No ipak moram po istini 
reci, da mi se gospodin tervalter nije svidjao ovo posljednje 
vrijeme. Već njekoliko tjedana on je posve obnemario i 
mamicu i sestru, ostavio ih je u največoj nuždi, dapače 
nije ih htio ni pohoditi. Za to se je i gospodična onako 
jako razljutila i onako oštro pismo napisala vam u moje 
ime. Bog i duša, ja ne bih onako oštro govorio, za to molim 
Boga i vas, da mi ne zamjerite ! No Bog je dobar. Njegovo 
providjenje skrbi se za svako svoje stvorenje, pak se je 
milostivim okom svojim ogledao i na njegovu sirotu sestru, 
koja je dobila mjesto učiteljice u nekoj grofovskoj kući 
u njemačkom Gracu. One su sve svoje pošteno naplatile 
i još pred pet dana se odselile u Grac. Ali je, samo što 
su otputovale, stiglo jedno pismo na gospodičnu. Ja znadem, 
da su one u Gracu, ali ne znam ulice ni kućnoga broja, a 
to je prilično velika varoš. Za to vam šaljem to zapečaćeno 
pismo, kako sam ga i primio, jerbo znadem, da je gospodin 
fervalter kod vas " 

„Iz svake te riječi izbija Korugina lopovština !** — 
primijeti Zlatković posve ozbiljno, a kada ponovno pro- 
čita pismo, dade mu se i na smijeh. 

„Pak ovo pismo pod adresom „Velevrijednoj gospo- 
dični Zlati Perkovićevoj, ispitanoj učiteljici" . . . Daklem, 
to bi bila Korugina sestra, s kojom je tamo živjela njena 
i njegova mamica, — doista na trošak Zlatkovićev . . . 
„Zlata Perkovićeva" . . . toga imena još nikada nijesam 
čuo ! . . . Sofija svašta znade" . . . 

Zlatković otvori vrata od kabineta i zovnu kuharicu : 

— Sofija ! Poznajete li vi kakovu gospodičnu Sofiju 
Perkovićevu? 

— Toga imena još nijesam čula. 

— Hajdete u dućan, pak pitajte tamo mlađu gospodu, 
znadu li oni. 

Sofija se vrati. 

— Molim pokorno, ja sam pitala, ali nijedan od mlade 
gospode ne poznaje Zlate Perkovićeve. Samo su se ru- 
gali . . . neka pitam u preparandiji, i na magistratu, a 
treći mi reče, neka pitam kočevara. 

— A šta reče Koruga? 

— On, baS on . . . isplazio je toliki jezik — reče i 
pokaže polovinu ruke. — To je onaj pravi ! Znadem, kako 
se je jučer užasno svadjao sa gospodinom . . . 

— Tko vam je to rekao? — upita Zlatković začudjeno. 

— Čula sam, kako je gospodin jako vikao na nj u 
kabinetu, pak je poslije sim pripovijedao, da se je užasno 
s vama zavadio, i skoro bi došlo, reče, do krvi, ali on je 
popustio, jer pametniji, kaže, mora da popusti. 

— Hajdete, pak zovnite Korugu ! 

— Ja se bojim . . . Ako sazna, da sam pripovijedala . . . 

— Ne bojte se, zovnite ga ! 

Sofija ode pokunjeno, žaleći, što je pripovijedala. 

— „Svi se ga boje ! . . . On se je samnom svadjao . . . 
Lupežu !" 

Koruga se uspravi, kosu si poravna i otputi se gore 
u stan. I on ponavljaše u pameti : „Zlata Perkovićeva" . . . 
Pokuca i unidje pokorno kano janje. 

— Izvolite, gospodine Zlatkoviću ! 

Zlatković je sjedio, prebacio nogu preko koljena, a 
rukom poklopio ona dva pisma na stolu. 

— Momče, a gdje je tvoja majka ? 

— Pak to znadete, gospodine Zlatkoviću ! Moja je 
majka na pančevačkom groblju. 

— A tvoja sestra? 

— Moja sestra? Kakova sestra ? Nikada sestre ni 
imao nijesam. 

— A tvoj gazda piše, da si ti uzdržavao kod njega 
u stanu svoju mamicu i sestru učiteljicu. 

— Ja nemam ni gazde drugoga . . . 

— A onaj Golub, koji ti je pozajmio novce, kada te 
oni lupeži radnici okraše? 

— Onaj Golub niti je bio, niti jest, a niti će ikada 
biti moj gazda. On mi se je jednom ponudio za vozara, 
kako sam vam pripovijedao . . . 

— A ponudio ti i novaca . . . 

— Namamio me. A mogao sam u svojoj nesreći po- 
zajmiti u prvog trgovca — Moj otac sigurno bi pošfeno 
vratio, ako ne bih ja. 

— I ti se oslanjaš, da će tvoj otac hiljade za tebe 
polagati? 

— Ne dao Bog ! On je položio 200 forinta, pak se 
nadam, da ne će biti više takove nužde. 

— Ti se misliš popraviti, to je lijepo ... Ali za čudo 
mi je, da si ti, tako dobar sin, u posljednje doba posve 
zanemario mater i sestru . . . Tako piše tvoj gazda Golub. 

— Taj Golub luduje . . . 

— Čuj ! A ti si pisao pismo sestri Zlati Perkovićevoj . . . 
Eto na, čije je ovo pismo? 

Koruga pogleda adresu. 

— Skoro da je nalik momu pismu, no ponješto je 
odviše rastegnuto . . . Tkogodj je pisao, vidi se, da bi 
mogao uz nješto više pozornosti vjerno imitirati moj 
rukopis Taj obješenjak bi mogao da falzificira mje- 
nice . . . 

Zlatković sluša i gleda Korugu : iz očiju mu sijeva 
laž, a umije ju upravo majstorski prikriti. 

— Koruga, a kako bi bilo da ti to pismo otvoriš? 

— Zar ću ja tud ja pisma otvarati? To je kriminal . . . 

— A da ga ja otvorim? 

— Ja perem ruke, ja ću se radje ukloniti . , . 

— Ne, ne. Ti ćeš biti svjedokom ! — reče Zlatković, 
digne se, zaključa vrata i otvori pismo. Stane čitati, pak 
nabere ček). Koruga stane blijedjeti, no i sad se djavolski 
osmijehnu, kano da će izbiti najljepša lakrdija iz onog 
pisma. 

Zlatković izvlači glavne rečenice: 

„Ja sam ostavio Gromilje i stupio opet u radnju 
Zlatkovićevu , . . Za daljnje ravnanje tebi, mila zlato- 
perko ..." 

— Koruga, — - upita Zlatković, — da li sam ja to 
pisao? U mojoj radnji nema nikoga, tko je ostavio Gro- 
milje, van ti . . . 

— - Ni ja toga nijesam pisao, ali se dosjetih, tko je 
pisao. To je pismo moga kolege Boška. 

— Boško nije u mojoj radnji. 

— Dakako da nije. To je malena pričica, pa ako 
smijem biti iskren . . . 

-— Samo izvolite, gospodine Koruga! Ja upravo 
drugo i ne očekujem od vas, van iskrenu ispovijed. 

— Moj kolega Reiner imade majku i sestru. One su 
tamo u jednoj kući na stanu. Da li je ta kuća* Golubova, 
to ne znam ; a da može biti, to opet ne poričem. Sestra 
je izučena učiteljica i čeka na mjesto. On njih dvije uz- 
država već duže vremena. No kako sam čuo, bijaše u no- 
vije doba na njih kivan, jerbo se sestra ne htjede ni naj- 
manje da brine za mjesto, a toliko puta ju je putio, neka 
se obrati na ujaka u Gracu, jer bi joj on mogao tamo naći 
mjesto. Ujak je kano kanonik svakako uvažena ličnost . . . 
To je pismo Boškovo . . . 

— Kako se zove ta učiteljica? 

— Ljubica Reinerova. 

— Ovdje piše Zlata Perkovićeva. 

— To je šala. Oni Ju nazivahu „Zlatoperkom", mo- 
guće za to, što je bila plavka. A ja sam iz šale govorio 
„Zlata Perkovićeva". Medjutim vidim, da nijesu ni naj- 
manje uspjeli sa šalom . . . 

— Čuj, Koruga ! Budi kratak i govori istinu . . . Vrata 
su zaključana . . . 

— Govorim čistu istinu. Njekoliko puta bio sam 
kod Reinerovih. Bog znade, nije li ona zbilja što mislila! 
i za to se baš nije brinula za mjesto. Za to već duže vre- 
mena nisam zalazio onamo. A otkada dodje milostiva u 
Gromilje, moradoh ostaviti sve zabave, da mi ne udje 
u trag kakovim djetinjarijama, jer znadem, kako svi paze 
na svaki moj korak. Jedini Boško je primijetio, da go- 
spodjica ozbiljno misli, pa napisao i to pismo, da ju osvje- 
doči tobože, u koga je gojila nadu. 

— Ali ona je Ljubica Reinerova. 

— Ona je znala, da ju ja zovem Zlatom Perkovi- 
ćevom, te bi se lako dosjetila, da ja pišem i primila bi 
pismo, a izgrdila bi mene nevina . . . Take sam sreće hi- 
ljadu puta bio . . . 

— Pazi, Koruga ! Kada dodjem onamo, obići ću toga 
Goluba, da mi potanko kaže sve, što znade o tvojoj ma- 
mici i sestri. A sada hajde, pa učini prijavu, da sam otvorio 
tudje pismo, — reče Zlatković i otpravi ga derući ono 
pismo na sitne listiće. 

Koruga je bolje prošao, nego li onomad na kneževom 
oboru, jer je Zlatković slijedio neko novo načelo, da se 
rukom ni ne takne Koruge. Tomu je mnogo pomogla ona 
Pajina brzojavka. A napokon se Zlatković uvjerio, da 
batine već ne koriste, ako ne će mirne opomene i dobri 
savjeti. 

Glavno je, što se Zlatković uvjerio, da je Koruga za 
vrijeme Verina boravka u Gromilju pustio zabave i šale. 

Pa ako su i bile mamica i sestra povodom njegove za- 
blude, to se je svjedočanstvom Golubovog pisma i te družbe 
okanio. 

— „Nadzor, strogi nadzor viSe vrijedi, nego li sve 
šibe. Na taj način mogao bi se momak posve popraviti. 
Da sam ja prije, kano što je sada Vera, pazio više na 
njegove staze, ne bi on ni udario stranputicom" — opo- 
menu se Zlatković. 

xvni. 

Kada se je Vera vratila iz Gromilja, bilo je burnih 
prizora izmedju Zlatkovića i nje. 

— Tebi je, moj Čedomile, bila muka, što sam ja otišla 
u Gromil je ... 

— Ta ja sam ti ponudio, da ti ideš ! 

— Četiri pune nedjelje nijesi vidio one kneževe lje- 
potice ! 

— Pa ipak ostah zdrav i veseo. 

— Lako za to ! Računala sam : ti si putovao 20 puta 
u Gromilje ; tamo si boravio u svemu punih deset nedjelja 
i gledao svoje zlato, moj Zlatkoviću ! To je već unaprijed 
uživana naknada za ova četiri tjedna. A na dobiti si, jer 
nijesi trebao četiri nedjelje da gledaš mene ... No mudra 
si ti ptičica ! Znao si ti za to vrijeme naći naknadu i kod 
kuće . . . Kada sam ja kod kuće, ne pitaš ti mene, kako 
je naš Vlatko, a za moga odsuća prodješ stotinu puta niz 
stube i uza stube, pak zaviruješ u kolica : „No, Monika, 
kako je Vlatko?" 

— Vero, ne cijepaj mi srca ! Ja sam ti priznao, da je 
tvoj boravak u Gromilju bio plodonosan, jerbo od onoga 
doba ne mogu da udjem u trag ni najmanjoj nevaljanštini 
Koruginoj. A sada je u Gromilju knjigovodja, čovjek oz- 
biljan i povjerljiv. 

— Povjerljiv da, samo da ne mora Vera onamo, već 
samo ti, tobože da nadzireš . . . 

— Pa neka te ! Ti idi, ja ne idem. 

— Ha-ha ! Nadzirat ćeš guvernantu našu ! 

— Dobro. Kada ne ćeš onako ni ovako, pak ćemo 
oboje ostati kod kuće. 

— Daklem ti bi pustio onoliki kapital, što si ga uložio, 
da tamo tudjinac bez tvoga i moga nadzora upravlja? . . . 
Tvoja je dužnost, da tamo što češće zaviriš, pod uvjetom, 
da uzmeš sa sobom Vlatka . . . 

— Zar ću ja imati brigu sa djetetom? 

— Zar nemamo guvernante? 

— Vero, ne govori tako ! 

— Znadem ja, što govorim. Lovac, koji nišani na 
dva zeca, obično ne jede divljači . . . Lako bi tebi izmakle 
Franjica i Monika, premda lovac dobre sreće može jednim 
hitcem i dva zeca sastaviti ... A Bog znade, nije li i moj 
Zlatković takove sreće . . . 

— Vera ! Pamti, da mi o tim djevojkama ni riječi 
više ne govoriš ! 

Vidje Vera, da je Zlatković planuo, mogao bi i koju 
ludost počiniti, pa ga stane grliti, ljubiti i kaje se i obe- 
ćaje, da više ne će. 

— Ti si kriv, dragi Čedomile ! Što si tako hladan 
prama meni? Moram, eto, moram da sumnjam o tvojoj 
vjernoj i iskrenoj ljubavi . . . 

No Vera je svoga muža i dalje mučila. Premda se je 
osvjedočila, da se je kneževa Franjica udala u drugo selo 
daleko od Gromilja, ipak nabacivaše Zlatkoviću druge 
kojih on ni ne poznavaše. 

A u kući je još sveudilj glavni kamen svakidanje 
smutnje guvernanta Monika. Premda je Verin otac, koji 
je medjutim umro, toliko puta Veru svjetovao, a Zlatković 
molio, da makne tu djevojku iz kuće, ne htjede ona o tom 

ni čuti, a muža stane Tcoriti, da ne mari za uzgoj svoga 
djeteta, a opet mu se naruga, kako može tako nemilosna 
srca biti prama obožavanomu biću. 

Monika se nalazila često u takovoj blizini, da je mogla 
biti svjedokinjom njihovoga burnoga prepiranja. Kada 
je prviput čula, kako ju gospodja potvara, zadrhtala je 
od jeda, plakala je i postila cijeli dan. 

To se je dogadjalo mnogo i mnogo puta, neprestano 
i nesnosno, pa se Monika napokon zabrinula i zamislila, 
što joj je učiniti. 

Vlatko se već snažno osovio na nožice, već mu bilo 
pet godina, a bio je krasno, puno miline i umno dijete, 
okretan, i suviše živahan, za to su ga Monikine oči pratile 
na svakom koraku. 

Poslije neke velike kavge pobježe Vera k materi, 
osjekavši zlovoljno Zlatkoviću, da se nikada više ne će 
vratiti. 

Za koji dan zovnu Zlatković Moniku u svoj kabinet. 

— Gospodično, nema druge, nego da Vi ovu kuću 
za uvijek ostavite . . . 

— Gospodine, odvrati Monika, — Vi me ne primiste 
u kuću, već gospodja, pa ako gospodja imade razloga, da 
me smatra nevrijednom svojega povjerenja, te se titra 
i mojim poštenjem, neka otvori vrata, neka me istjera iz 
kuće. Sama se odstraniti ne ću, a za Vašu volju opet ne 
smijem, jer bi gospodja tim povodom samo utvrdila sumnju. 
Gospodjino ponašanje bit će još uvijek Vama zagonetno, 
ali meni nije. Ja se naučih trpljeti, te dragovoljno podnosim 
sve i najžešće napadaje ne radi mene, već radi vašega 
djeteta ... 

— Molim Vas, da mi tu zagonetku razriješite . . . 

— Gospodine ! Ja se ne mogu jasno izraziti i bojim 
se, da biste u mojem tumačenju našli opet novu zago- 
netku, a time još ne bi bio povraćen bračni mir. 

— Vi se ne obazirajte ni na povjerenje gospodjino, 
ni na moju i vašu nevinost, već pomislite, da nikada svega 
svoga vijeka ne možete boljega djela učiniti, nego da se 
odstranite iz ove kuće. A moj blagoslov i molitve moje 
pratit će vas do groba — kano nevinu žrtvu . . . 

— Gospodine! Kada bi moj odlazak bio dovoljan, 
da se bračni mir povrati, ne bih žalila. No vjerujte mi, 
u kući razdor, a vaše dijete izgubljeno i zapušteno. Budite 
ustrpljivi samo još do Nove godine ! 

— A onda, Monika? 

— Gospodja pukovnikovica odlučila je, da će se prvira 
siječnjem odseliti u Beč i tamo stalno živjeti, pa će uzeti 
sa sobom i Vlatka. Onda ću i ja iz ove kuće izaći. Kleknut 
ću pred milostivu pukovnikovicu, molit ću je u ime Boga, 
ganut će ju suze i moga gojenčeta Vlatka, da me primi u 

svoju kuću, da budem i nadalje uz Vlatka Molim vas. 

milostivi, gospodine, ustrpite se do Nove godine ! . . . 

Zlatković bijaše ganut, te se okrenuo k prozoru. 

— Neka bude ! . . . Dobri Bog će se smilovati. On je 
vječna istina. 

XIX. 

Sofija i Monika razgovaraju u kuhinji, što je inače 
rijetkost. 

— Gospodična, — počne Sofija — na vašem mjestu 
ja bih dalje iz te kuće otišla, nego li bih očima vidjela . . . 

— Zašto? . . . Mene još nitko u toj kući ni jednom 
riječi nije uvrijedio. 

— „Daklem ona baš ništa još ne zna" — pomisli 
Sofija i nastavi glasno : — Nemojte za zlo uzeti, ako vam 
nješto kažem ... 

— Ako nije ružno ... 

— Nije ni lijepo . . . Mnogo puta mora čovjek i što 
nelijepa čuti . . . Vi ste neprestano zabavljeni s malim 

Ivan I^puSić : Pustolovka. ^ 

Vlatkom, pak i ne marite za onaj prijepor izmedju go- 
spodje i gospodina. A nije vam zacijelo sama gospodja o 
tom ništa pripovijedala, je Y de? ... Za to ću vam ja sve 
potanko ispripovijedati ... Vi znadete gospodina Feliksa.? 
On je prava ptičica ! 

— Ja ga poznajem kano poštena i pametna čovjeka. 

— Ja dopuštam : kano pametna čovjeka, ali po- 
štenje spada na drugu vagu. 

Monika ju začudjeno pogleda. 

— Gospodično, vi se čudite ! No čuditi ćete se još 
više. Gospodin Feliks bio je u mene zaljubljen. To sam 
vam jednom već pripovijedala. 

— Jeste, ali ja nijesam vjerovala, kao što ni sada ne 
vjerujem. 

— On je mene pustio radi naše gospodje ... On ljubi 
gospodju, a ona mu uzvraća ljubav. 

— Ali molim vas, Sofijo ! Gospodin je Feliks intiman 
prijatelj gospodinov. 

■— Ništa za to. Pod tim plaštem on krije tajnu. I go- 
spodja pripovijeda pred gospodinom, kako je „taj Feliks" 
tobože dosadan čovjek. A da gospodja svaku sumnju od- 
strani i zamete si trag, neprestano potvara gospodina, 
da on druge ljubi. 

— Ah, to su tlapnje! 

— Dakako tlapnje ! Ona je potvorila gospodina, da 
ljubi neku seljanku u Gromilju . . . 

— Gospodin je više ovdje, nego li u Gromilju. 

— A onda, da i tu ljubi . . . Vas, gospodično Moniko ! 

— Mene.^ 

— Da, Vas, ali vi ste nevina žrtva ... Vi biste ju 
morali tužiti sudu ! 

— Možda gospodja ne zna, je li istina ili nije, već samo 
sumnja, ljubomorna je. A to bi bio znak, da gospodina 
veoma ljubi, pa ga želi time uvjeriti o svojoj velikoj ljubavi. 

— Ali za što vas upleće? 

— Čudim se, da ne upleće vas. 

— Za to, jerbo znade, da je meni poznato, što je iz- 
medju nje i gospodina Feliksa. Vi biste to mogli kazati 
gospodinu, neka znade svoga prijatelja Feliksa . . . 

— Da vi sami to kažete gospodinu, ogriješili biste si 
dušu, jer nijeste o tom uvjereni. 

— Kako ne, za Boga ! Zar vam ne rekoh, da je mene 
radi gospodje odnemario? 

— Draga Sof ijo ! Pustimo to, neka se bore, kako 
znadu. Mi imademo svoj posao . . . 

— Gospodično ... Ali vi ste nevina žrtva . . . 

— - Nevine bijahu Blažene na nebu, pak su kano mu- 
čenice poginule na zemlji. 

— Blago vama ! Ali ja ne ću tako, — odgovori Sofija 
i ode posve nezadovoljna. — „Kada ti ne ćeš Feliksa odati, 
pak će ga druga" — pomisli Sofija. — „Stjepanovićka 
ne će doista prešutjeti, — samo neka sazna ! . . . A Bog 
znade, ne utvara li si ta samostanska guska, da je Feliks 
u nju zaljubljen ! A možda je on dao i povoda tomu pobož- 
nomu razmišljanju ! Na svaki način treba Feliksu pri- 
tvoriti za uvijek vrata ove kuće . . . pak će se u njegovu 
srcu obnoviti ljubav kmeni, ili neka bude tim kažnjen . . . 
Ah, sred ulice ću mu to nabaciti, kada ga sretnem, neka 
znade ! . . . Još danas ću k Stjepanovićki. Ona će me 
namah pitati, zašto je Zlatkovićka ostavila muža i pobjegla 
k materi. A da je uzrokom Monika, to bi bila odviše ve- 
lika dika za Moniku . . . Neka se glasa, da Vera ljubi Fe- 
liksa ... Ej ! Moj Felikse ! Čudno li ćeš brojiti ove ste- 
penice ! . . . 

Monika se zagleda za Sofijom, kano da ju još vidi, 
pak uzdahne: „Ah Bože, Isuse i Marijo ! Dajte mi snage, 
da ne izgubim paketi u toj kući ! Eto, ona kukavica okriv- 
ljuje prava zdrava čovjeka ; a to čini iz osvete, što on ni 

zavrijedio nije ... A ne će ni da spomene sada Korugu, 
za koga znade isto, kano i ja, a možda i više ... Ah, 
samo još ovo njekoliko mjeseci ! . . . 

XX. 

Tko je poznavao prije četiri godine kočevara Fabi- 
jana, a vidi ga danas u potpuno uredjenim imućtvenim 
prilikama, ne c^aža baš na njemu nikakovih znatnih pro- 
mjena. Svatko se sjeća, kako je nekada nosio o lijevom 
boku onu golemu kotaricu, mrežom zastrtu i na vrhu za- 
uzlanu, pak se vraćao, obašav gostione i kavane, u ghiho 
doba noći pjevajući i teturajući posred ceste kući. I dan 
današnji isto tako Fabijan putuje. 

Kako nekada, tako i danas sve će do posljednje smokve 
proigrati, ali opet će u večer izaći, kano da je sinoć bio 
najbolje sreće. Slijepom srećom dobio Fabijan zgoditak, 
okruglo pet hiljada forinta. Danas mu nitko ne može reći 
„Bankrot- Fabo". Fabijan osta u svemu isti : u onim ha- 
ljinama od tamno-zelenog darovca i pod mekanim kala- 
brezerom. Ni životnih potreba nema većih. 
[ Od dana svoje nenadane sreće uvijek nosi i svakomu 
nudja razne srećke pored svoje običajne robe ; a svatko 
rado kupi od njega koju srećku. Ne treba drugo nego: 
— „Ja Fabo-Fortuna, molim, baš na ovaj broj sam dobio, 
na ovu seriju ... Eh, sreća ne spava ! Jedan forint niti 
gradi niti razgradjuje kuće, ali može na kolibi podići pa- 
laču . . . Zgoditak 50 hiljada !" 

Pa tko ne bi kupio od Faba- Fortune ! Ni to nije loš 
posao. Samo takovom robom mogao bi Fabo hiljade za- 
služiti. 

A tek ona koliba na kraj predgradja ! I nju baš ljudski 
preurediše. Tamo je danas pristojno uredjen dućan, gdje 
poslužuje njegova Aneta. Kada Aneta ode u grad, da kupi 
novih stvari, zamijeni ju mama Apolona i babica. Ne ku- 

puje ona gdjegodj, već u dućanu Zlatkovićevu, a tamo ju 
susreću osobitim poštovanjem. Sam Zlatković prigiba 
svoju glavu : „Moj naklon, sluga ponizan, gospodično !" . . . 
„Budite uvjereni, da ćete biti uvijek solidno posluženi . . . 
i uz znatan popust !*' — uvjerava ju Koruga. 

Pa kada Aneta nakrca dvije tri košare robe i oprosti 
se, onda običaje Zlatković reći : „Doista, vrijedna gospo- 
dična ! Iglica je tanana hranilica, ali je mogla i umjela 
njom hraniti i uzdržavati kuću, pak joj se nasmijala sreća. 
Nije to zasluga onoga Faba- Fortune ! Gdje bi on kupio 
srećku, već ona ! Za to i drži danas sve u svojim rukama . . . 
Vi mladići, budite oprezni, da nikada takovoj mušteriji 
ne precijenite, jer ona je najbolja i stalna moja mu- 
šterija!" 

— „Doista, gospodine Ziatkoviću, najunosnija mušte- 
rija !" — priložio bi Koruga. 

A što danas Koruga reče, to prihvaća Zlatković kano 
suho zlato. Momak se je za ove četiri godine sasvim okrenuo : 
postao je ozbiljan i razborit, a staromu jogunhiku ni traga 
više. Zlatković se može za svoga odsuća povjerljivo na nj 
osloniti, pače kada u kući bukne najžešći razdor — što 
često biva — i Vera pobjegne, onda Zlatković šalje Korugu 
k punici, — i njegovim posredovanjem vrati se Vera, pu- 
stivši glas, da je bila punih četrnaest ili mjesec dana kod 
boležljive majke. 

Medjutim se proniješe grdne glasine, kojima bijaše 
napadnuta čast kućnoga prijatelja Feliksa i gospodje Vere. 
A to se Feliksa bolno dojmilo, te on svomu najboljemu 
prijatelju u brk odsiječe, da mu je njegova čast preča od 
istog prijateljstva i da nikada više ne će prek(M*ačiti prag 
nj^ova doma. a Zlatković mu prikorno samo odvrati, 
da je tako najbolje. 

KcNTuga je toliko povjerenje uživao, da mu se Zlat- 
ković nije žacao od riječi do riječi ispovjediti, kako se 

rastao sa Feliksom. Tako mu je povjerljivo pripovijedao, 
kano novo odabranomu prijatelju. 

— Gospodine Zlatkoviću ! To su bez sumnje lažne 
glasine ... ali svjetlost najjače svijeće utrnut će hak 
jednoga čovjeka, a toliko je dovoljno poštenju i dobru 
glasu čovjeka. U gospodina Feliksa gledao sam uvijek 
čovjeka pogibeljna dobru glasu ; njegove namjere bijahu 
na svaki način lukave i nepoStene, no on s njima ne mo- 
ga§e nipošto da uspije, pa je za osvetu bacio u javnost 
onakovu osvadu. 

Zlatković je potpuno odobravao riječi Korugine, iz 
kojih je izbijala muževna ozbiljnost, a prama Veri se od 
toga doba ponašao toli oprezno i nježno, te nije izustio 
nikada imena omražena prijatelja. 

Ali za to ipak osta Monika kamen vječne smutnje u 
kući. Zlatković to prima bez svakoga znaka srdnje, ali u 
duši sažaljiva nevinu djevojku, tješeći se, da se i to pri- 
miče kraju. I sam je nastojao, da punica nikako ne odustane 
od svoje nakane. 

Korugiai je ove godine već dvaputa morao izići na dan 
dva u Gromilje. Nije to onaj stari Koruga ; njega štovalo, 
njemu se klanjahu kano kakovomu inspektoru. A to mu 
je godilo i laskalo. Isti knez držao je pred njim tako dugo 
šešir u ruci, dok .mu sam ne reče, da pokrije glavu. 

„U našega je gospodina kasa, koja imade dva zapora 
i dva ključa ; jedan je u gospodara, a drugi u Koruge, pak 
jedan bez drugogoa ne može do novaca". Tako se priča u 
Gromilju. Novi je „fervalter" znao, da nije tako, i ako 
Koruga uživa više povjerenja, nego li itko drugi. 

U Gromilju se pojaviše opet neki neredi ; to je sam 
knez Zlatkoviću javio i spomenuo, da treba poslati Ko- 
rugu barem na četrnaest dana. 

Koruga se vrlo zabrinu. Četrnaest dana nije šala : 
treba spremiti i ponijeti jestiva i pića, — no to je bila 

briga Verina. A on se uzvrti, kako će upriličiti dostojniju 
oprosnu večer, gdje će se ljudski proveseliti sa davnim 
znancima. 

Kano nekada, tako i sada drže večernja sastaništa 
kod Anete, a družba ista i ljepotice: Olga, Ljuba, Adela 
i Lora. Promjene nikakove, osim što se je Lora Janzova 
udala za nekoga podvornika. No to joj nimalo ne sme- 
taše, da se i kano udata gospodja drži stare navike i omi- 
ljela društva, u kojem se je nalazio Stojšić. I večeras podje 
Lora bez svake brige na oprosnu večer, jer mali „deran" 
osta kod kuće na brizi dobromu mužu ; malomu obećala 
bonbona, a tatici bočicu ruma i finih cigara. 

Zabavljahu se do zore, a odigrali su njekoliko pri- 
zora iz glasovitoga života „Faba- Fortune", što je toliko 
veselilo veseloga starca, da one večeri nije ni izlazio na 
pazar, već je oko desete ure zahrkao u naslonjaču. Tu je 
sada elegantan namještaj : kanape, fotelji, čipkasti svijetli 
zastori, a takove su i na krevetima prostirke, na podu 
ćilimi, a pod svodom golema lampa. „Ariston" negdje na 
tavanu drijema, a zamijeniše ga tamburice ; imade ih pet 
tamo stijeni nakićenih trobojnicama. 

Koruga, Šaša, Stojšić, Aneta i Adela udaraju tam- 
burice. 

Poslije večere dvorila ih Apolona čajem u skupo- 
cjenom sudju, što je poklonio Koruga Aneti k imendanu. 
Poslije čaja dodje šampanjac. 

Društvance je upravo na pare, a svi su zaručeni : 
Aneta sa Korugom, Stojšić sa Ljubom Krsnikovom, Šaša 
sa Adelom Zigeunerovom, Pogačić sa Lorom Janzovom, sada 
udatom za NeSića, a za večernjih zabava prezaručenom, 
i mali Ivica s Olgom Zanićevom. Ove opće zaruke obavljene 
su neke burne noći, kada je Fabo sa svojom suprugom 
slavio „srebreni pir". Uspomena na tu vanrednu svečanost 
još danas im je svima draga, kažu, nezaboravna. Na svr- 

šetku poklekoše Fabo i Apolona, a mamica Apolonina, 
Fabova punica, raskrilila ruke i djecu blagoslovila. Fabo 
bijaše do suza ganut, i danas, kad se sjeti na to, orose mu 
se oči. 

Već se stari Fabo probudio. Nagleda se na prozor, — 
a ono već lastavice cvrkuću, a u drugoj sobi čuje se žamor, 
kano da su istom počeli. 

— Ki-kiri-ki ! -r- zapjeva Fabo hrapavim glasom, da 
ih opomene, koje je doba . . . 

Koruga otputova neobično veseo u Gromilje. 

XXI. 

Zlatković se je na dan odlaska Koruginog cijelo prije 
podne bavio u dućanu. On je svake nedjelje poslije podne 
boravio u pritvorenim prostorijama po njekoliko sati i 
bilježio, kakovih stvari treba, pak da novo naruči. Nu ovo 
njekoliko dana, kako je Vera odbjegla, i taj mu posao za- 
ostao, kano i drugi. Za to odluči, da će sada to urediti. 

y dućanu naidje na mnoge neurednosti, pa dok je 
pomoćnicima redom prigovarao ovo i ono, najmladji Ivica 
marljivo micaše stvari, što ne bijahu na svome mjestu. 

— Gospodine knjigovodjo ! Ovdje leži pismo gospo- 
dina Z*, on moli, da mu se podnese račun- 

— Upravo sada sam mislio, da mu ispišem — izgovori 
se i stane namah knjigu listati, da mu račun izvadi. 

Zlatković zlovoljno promrmlja, jer na svakom ko- 
raku nalazi nered, i otidje u mali magazin, gdje su bile 
u pohrani delikatese. No na prvi pogled opazi neobičnu 
prazninu. Nema ni 14 dana, što su stigle datulje, smokve, 
razne vrsti sir, — a to kano da je na jagmu rasprodano. 
Podje u vetiki magazin, gdje su bile tekućine. Broji bu- 
telje vina i finog ulja. — „Za ovo četrnaest dana bijaše 
doista lijep promet, . . . samo se ne slaže sa utrškom" — 
sumnjivo reče Zlatković i vrati se u dućan. 

U dućanu pomno gleda i zavirkuje u svaki pretinac, 
pak pomisli : „Tuj kradu, strašno kradu". 

Kad udari 12 sati, spreme se momci k objedu. Zlat- 
ković sustavi knjigovodju. 

— Čujte ! Zar vi ne vidite, da ovdje mnogih stvari 
nedostaje, a već ih ni u magazinima nema, a vi ne naru- 
čiste novih ? 

— Vidio sam, pak htjedoh baš danas da vam pred- 
ložim naručbu. 

— Kako vidim, ovih dana bijaše izvanredno živahan 
promet. 

— Kano običajno, — odgovori knjigovodja. 

— „Tuj se krade, strašno krade — " pomisli Zlatković. 
Zlatković sjedne k objedu vrlo zamišljen i zlovoljan. 

Ni prisilno ne može svoje zlovolje pred Verom zatomiti. 
A jedan nabor na njegovu čelu neka se pojavi, a Vera 
opazi, dovoljno je, da mu rekne : Ti si opet ljut kao zmaj, 
ti me ne ljubiš ! . . . Valjada te uvrebaše one tajinstvene 

oči i jedan pogled svlada tvoje srce 

Ako nikada, to se je sada imao Zlatković uklanjati 
svakomu povodu nakon četrnaestdnevne bure. 

— Ali za Boga, Čedomile, što si se opet smrštio ? 

— Računi mi nijesu u redu. 

— Kakovi računi.^ Barem sa računima nema drugi 
posla, nego ti i knjigovodja, pa si mogao sa knjigovodjom 
obračunati, a ne sa svojom ženom kod stola. 

— Još nijesam ni s kim obračunavao, i ne znam, s kime 
ću obračunati konačno . . . 

Zlatkoviću stoji neprestano pred očima ona praznina 
u dućanu, magazinima i u podrumu, pak što se više sili, 
da priguši zlovolju i jad, to je gnjevniji. 

— Draga Vero, ja ne mogu jesti . . . 

— Da, da . . . Tvoja ti je žena dala otrov pripraviti . . . 
A da ti druge ruke nudjaju . . . 

Zlatković kano da ne čuje. 

— I rodjene majke moje bilo bi mi danas mlijeko 
gorko 1 

Vera ode u drugu sobu i udari u plač. Ona je danas 
poražena, ona vidje u njegovim očima okrutnu zvijer, 
koja ne oprašta nekomu, ali ipak nju ljubi. Za to su one 
suze prve u njihovom bračnom životu iskrene. Za čudo, 
taj čas ne koraknu za njom, nego uze ključe i šešir, pak 
ode u magazin. 

Čim se udalji, Vera podiže glavu, korakne u blago- 
vaonicu. 

— Ni čaše vina nije ispio. Kada se razljuti, onda obi- 
čajno mnogo pije . . . Doista, moralo se nješto strašna 
dogoditi ! 

Zlatković je u podrumu. Plaho se razgledava na sve 
strane. 

— A gdje je rum ? . . . Iz ovoga smo bureta nalili 
prije mjesec dana 500 boca, ovdje ležahu nanizane u pet 
redova . . . 

— Gjuro ! — vikne kućnoga slugu. — A kamo je rum 
odavle? 

-— Ja ne znam, gospodine ! 

— Kamo su butelje s vinom? Ulje? Šampanjac? . . . 
Kamo je sir? Vreće smokava? Datulje . . . 

— Milostivi gospodine ! Niti ja zatvaram niti otvaram 
podruma ni magazina. Ako što unesem, ili iznesem, to 
činim po zapovijedi i u nazočnosti kojega pomoćnika, — 
odgovori momak iskreno. 

— Sjećaš li se zadnjih dana, kada i koliko si iznio? 

— Na veliko se iznosilo, zapakovano u sanduke, — 
a vreća sa smokvama i sanduka s datuljama nijesam, 
mislim, ni vidio u magazinu. Posljednji put dovezen je samo 
jedan sandučić, pa sam rekao kočijašu, da po to nije bilo 

vrijedno ni uprezati konja, a on mi reče, da je vozio više 
vreća i sanduka, no da je negdje na putu izručio. 
Zlatković zovne Andraša. 

— Andrija ! Ti si dovezao neki dan jedan sanduk sa 
kolodvora? 

— - Bile su četiri vreće, dva burenceta i tri sanduka, 
osim onoga, što sam ovamo dovezao. 

— A gdje su one stvari? 

— Gospodin Ivica je one stvari obilježio modrom 
olovkom i rekao mi, da ih imadem ostaviti kod onoga 
Fabe kočevara . . . 

-~ A je li ti tko potvrdio primitak? 

— Ništa, samo mi je gospodja dala dvije čašice šlji- 
vovice i jedan cigar. 

— Jesi li naskoro još šta tamo vozio? 

— Jesam odavle prije toga dva sanduka ovdje iz 
podruma, a vraćajući se sa kolodvora izručio sam tri vreće 
brašna, koje je gospodin Koruga obilježio modrom olovkom. 

Zlatković izadje na ulicu. Neodlučno se ogleda. Po- 
gleda gore na prozor, a tamo ugleda Veru, koja je pazila 
na nj. On se nasmiješi i mahne rukom, što ona nije razu- 
mjela, a onda podje ravno u redarstvo i tamo nješto ugo- 
vori. Odanle se vrati u dućan, gdje se već sakupiše svi 
pomoćnici, zovne Ivicu sa sobom i podje na redarstvo. 
Jedan stražar izadje i reče Ivici, da je uhapšen. 

Momak gledaše plaho za gospodarom, koji ode, ne 
obazirući se, opet u dućan i zovne sa sobom knjigovodju 
i naloži mu, da ponese sa sobom račune željeznicom pri- 
spjelih stvari za vrijeme od mjesec dana. Stražar uhapsi 
i knjigovodju. 

— Gospodine Zlatkoviću . . . molim . . . 
No Zlatković se ne obazire. 

Oružnici medjutim dobiše nalog, da uhite Korugu u 
Gromilju. 

Zlatković se nije ni vratio kući, već oko tri sata ode 
u redarstvenu pisarnu, kamo dovedoše knjigovodju. Ivicu 
i Anetu Fabovu. 

Poče preslušavanje. 

Knjigovodja je dokazao računima, da je samo po- 
sljednjih dana prispjelo željeznicom stvari u vrijednosti 
od 2000 forinta. On drugo ništa ne zna. 

Ivica iskaže istinu. 

— Koruga je odredjivao, — reče, — a mi smo njegove 
naloge vršili, ja, Stojšić, Šašo i Pogačić. I sami smo, — 
reče, — davali neke stvari u to ime, što smo imali kod 
Fabe večernja sastaništa. 

Tu se saznalo, tko se sve tamo sastajao, samo o za- 
rucima i o srebrenom piru ništa ne spomenu. 

Aneta prizna, da je primala stvari, što ih njezini ro- 
ditelji naručivahu. 

— Ali vi imadete sa Korugom odnošaje ! 

— Bože sačuvaj ! — odgovori djevojka. 

— Vi ste postali za kratko vrijeme imućni ljudi. 
Otvorili ste dućan pun razne robe, a pustili ste krčmicu . . . 

— ■ To je posao mojih roditelja, a ne moj ; izvolite 
s njima obračunati. 

Aneta je mudra kano vidra, samo se boji, da će taj 
ludi Ivica sve otkriti. 

Anetu i knjigovodju pustiše<na slobodu. 

Čim se Aneta dočepa slobode, ode kući, pokupi goto- 
vinu i dragocjenosti, pak iščeznu netragom, a ujedno javi 
brzojavno Korugi, da je sve već otkriveno i neka se ne 
vraća kući. 

Kada po drugi put preslušalo Ivicu, on ispovijedi 
sve do najmanje stvarce, što se je dogadjalo pune četiri 
godine, pače da je i ono bila varka, da je Fabo dobio zgo- 
ditak. Premda su obećali Ivici, da će ga pustiti, ako istinu 

reče, on ipak osta u zatvoru, a odredjeno bi, da se 
na novo zatvori Aneta, zatim Faba, one djevojke i go- 
spodja Nešić. 

U večer bijahu već u zatvoru svi osim glavnih kri- 
vaca — Anete i Koruge, koji iščeznuše. Za Anetom je 
raspisana tjeralica. 

Zlatković još isti dan obadje prijatelje trgovce, da 
mu odstupe za vrijeme po jednoga pomoćnika, da posao 
ni za čas ne zapne. 

Kada je sve uredio, vrati se kući. Vera je već sve 
znala. Knjigovodja joj sve saopći i uvjeravao ju, da je 
glavni krivac Koruga. 

— Vi ste, gospodine, zastupali gospodina Zlatkovića, 
vama bijaše privezana za dušu sva odgovornost . . . 

— Milostiva ! Što je Koruga radio u Gromilju, za to 
nijesam ja odgovoran. Već ga je onda trebalo ne samo ot- 
pustiti, već i pritvoriti. A za ovo vrijeme, što smo zajedno 
u dućanu, Koruga je imao veću vlast. Milostiva gospodja 
uzimala ga je uvijek u obranu . . . 

— Doista, i vas bi, kamo li ne bi nestašna i lako- 
umna mladića, sina našega prijatelja ! . . . Medjutim u 
prvom je redu vaša krivnja — 

Premda je Vera onako jetko ukorila knjigovodju, 
oćutila je u srcu neku tjeskobu i grižnju savjesti. 

Kad je Zlatković u večer došao u stan, Vera ga u nekom 
strahu dočeka. Zlatković ju milo pozdravi, no ipak se ne 
mogaše uzdržati, nego sjednuv u naslonjač reče : 

— Kradja, otimačina, razbojstvo, ... sve preote 
mah u našoj kud ! Svi prosti tatovi i zločinci . . . 

— A što se, dragi Čedomile, dogodilo? — upita ga 
Vera, kano da joj još ništa ni poznato nije. 

— Okradoše nas. Za kojih pet, šest hiljada pade 
moja trgovina. 

— Što govoriš ! 

— Kojim ću se licem svijetu pokazati? . . . Ona hulja 
Koruga uzdržavao je pune četiri godine svoju milosnicu 
u predgradju i radnju joj otvorio. Svi lopovi ! I onaj naj- 
mladji, cijela banda l Svi imadjahu tamo sastanište, svaki 
svoju milosnicu ... sve na moj račun ! . . . • I onaj raz- 
glašeni zgoditak . . . varka, laž, na moj račun ! 

— Za to je naš knjigovodja vrijedan doživotne tamnice. 

— A Koruga vješala ! S jutra će biti u rukama . . . 2ao mi 
je njegovoga oca, ali sada već ne odlučujem ja, već sud . . . 
A dobro je, što ja ne sudim, jer bi okrvario ruke . . . Oh, 
lopovi ! Kojim ću se obrazom sjutra pokazati svijetu ! . . . 

— Dragi Čedomile ! Priguši jad, nijesmo mi jedini 
na svijetu okradeni ! . . . Mladež je danas iskvarena, a to 
čini zlo društvo. Glavna krivnja pada na knjigovodju, a 
zatim na onu djevojku . . . Zacijelo nije Koruga prva nje- 
zina žrtva ... A gdje je policija, da ne uhodi takovih sa- 
stanaka.^ ... A najposlije nije ni trebalo onog poduzeća u 
Gromilju, gdje si morao veći dio vremena probaviti... 

— Ono je poduzeće izdašno. No da sam znao, da ću 
ovdje tako proći, nikada ne bih slušao Feliksa . . . 

— A kakovo je i poslije pokazao prijateljstvo tvojoj 
kući ? Osramotio je mene i tebe, bestidno se igrajući 
mojim poštenjem te malo da nije uništio našu bračnu 
sreću . . . Uvijek mi bijaše sumnjiv . . . 

Vera nastojaše upozoriti Zlatkovića na sve moguće 
okolnosti, kako bi umanjila krivnju momčadi i njega sa- 
moga prisilila na priznanje, da je on sam kriv. 

Za Veru je ta noć bila burna i teška. Istom što trenu 
očima, već vidi, kako oružnici uvrebaše u Gromilju Ko- 
rugu, a on baca oči na prozore, kano da traži nju i njenu 
milost. Ona se zaklanja, da je ne vidi, da joj što ne do- 
vikne, čuje njegov prikor : Ti si kriva, ti, prokletnice ! . . . 
Vera se tržnu i zajeca, a Zlatković budan i uzrujan misli, 
da ona plače, pak ju zove: 

— Vero, draga Vero, smiri se 1 I to ćemo pregorjeti . . . 

Ona se prepade misleći, da je muž gledao i vidio isto, 
što i ona. 

Sjutradan podrani Zlatković. Vera osta cijeli dan u 
krevetu. Liječnik je došao dvaputa. Mučila ju strašna 
glavobolja, vrućica, a srce joj burno kucalo. Liječnik joj 
reče, da se je negdje pogibeljno nahladila, a ona ga pre- 
zirno pogleda i pomisli : — Ludove ! Zar misliš i zbilja, 
da sam noćas u Gromilju bila ? 

Vijest, da je Koruga umakao, bijaše jedini lijek teškoj 
glavobolji Verinoj, no u duši stade Korugu mrziti i pre- 
zirati. Istom sada je dokučila, da je ona bila samo „krava 
muzara". No ipak je željela, da Koruga nadje negdje uto- 
čište, da mu ne dodju na stopu, pa da u svom očaju ne 
otkrije tajna njihovih. 



Prošlo je već njekoliko mjeseci, a Aneti ni Korugi ni 
traga. Opće je mišljenje bilo, da su se negdje sastali i po- 
bjegli zajedno u inozemstvo. Tom se mišlju tješila i Vera. 

No jednoga dana puče glas, da nadjoše neku djevojku 
zaklanu na kupskom mostu u Sisku. To je bila Aneta. 
Pala je od nasilne ruke. 

Sumnja pade na Korugu, od kojega Zlatković za nje- 
koliko nedjelja primi pismo iz Amerike. Pismo je bilo 
kratko : „Gospodine Zlatkoviću ! Vi se slobodno nadajte 
suncu i mjesecu, ali Korugi nikada ! Ja ne želim, da me 
čuvate ni u dobroj ni u zloj uspomeni, već zaboravite na 
nesretnoga Korugu, kano da ga nikada na svijetu nije 
bilo ! . . . Znadem, da Aneta i njeni roditelji, a možda i 
moji drugovi u tamnici pate kano sukrivci. Ali ipak ja 
sam ponajviše kriv ... Svi smo krivi — i vi ste krivi !" 

To je pismo pročitala i Vera, pak uzdahnu : „Hvala 
Bogu, što ne spomenu moga imena !" 

Zlatkovića je to pismo utješilo toliko, što će moći 
njim uvjeriti dragoga prijatelja Paju, da nije ipak njegov 
sin Koruga okrvario svojih ruku na kupskom mostu u 
Sisku. 

Tim pismom htjede Zlatković uvjeriti i gospodu na 
drugom mjestu o nevinosti Koruginoj ; no tamo su druga- 
čije sudili. Koruga je mogao tamo stići već poslije ubojstva. 
A kako je Aneta imala i novaca i dragocjenosti, to joj je 
bez svake sumnje Koruga oteo, zaklao ju i tada pobjegao. 

XXII. 

Zlatković mišljaše poslije burnih dana prevrata, da 
se vraćaju oni slatki časovi nekadašnjega mira u njegovom 
domu. U duši svojoj proklinjaše hinjeno prijateljstvo 
prijatelja Feliksa, koji je njegovu poštenju zadao smrto- 
nosni udarac. To je bila strašna misao, s kojom se nikako 
ne mogaše izmiriti. 

Vera je mnqgo popustila od uobičajenih svojih na- 
padaja. Samo kadikad mu spočitne Moniku — namjerno, 
da ne oćuti baš u punoj mjeri slasti mira i zadovoljstva, 
što je on u pojedinim časovima ipak teško pregarao. 
Tješio se, da nije daleko Nova godma. 

Vere se silno dojmiše nedavni dogadjaji. Njene noći 
bijahu veoma dugačke, a nesan ju nemilice mučio, često 
puta, kako leže, tako i osvanu budna, a da nije oka za- 
tvorila, te bi istom o osvitu dana usnula koji sat. I to vrijeme 
ona preturi mukom, jer joj razne zamršene misli pritiski- 
vahu mozak poput teške more. 

Monika dobro poznavaše borbu njene savjesti, pa 
kada se Vera stade žaliti na svoje mukopatne noći, a ona 
okrenu i iskreno reče : 

~ Takove sam i ja muke mučila poslije smrti svoga 
dragog oca. On bijaše državni šumar . . . Učinio je ljudima 

mnogo dobra, ali neki su nepokorni ljudi osjetili i strogost 
njegovu, pa si je time pribavio neprijatelja, kojima se po- 
vjerovalo, te ga umirovilo. Onda stade gospodariti na 
svom posjedu, što mu pripade nekada iz zadruge. Ali ga 
ni tada ne pustiše u miru neprijatelji, a ponajljući bijahu 
rodjaci. Uvijek mi bijaše pred očima njegov lik, nepre- 
stano mi zujahu u ušima njegove riječi, kojima je za 
dnevnih neprilika znao miriti majku i nas malenu djecu. 
Najposlije nadjoh lijeka u pobožnom razmišljanju i u mo- 
litvi. Čim bi se sjetila oca, a to je bilo gotovo u svako 
doba i na svakom mjestu, već se digoh mislima visoko 
nad oblake, gdje se naš dobri otac smirio. Činilo mi se je, 
kano da nijesmo posve osamljeni, kada imademo gore 
svoga oca kano zagovornika, koji nam biaše i na zemlji 
jedini utješitelj. 

— Daklem vi mislite, da molitve pomažu ^ — upita 
Vera i uzdahnu. 

— Uvijek, milostiva! 

Monika je umjela zaviriti u njenu dušu i razabrati 
tešku borbu. Znade ona, da Veri ne razbija sna lik dra- 
goga oca, već lik onoga nesretnoga mladića Ona 

sada možda proklinje svaki onaj cjelov i svaki zagrljaj, 
kojim je prelomila vjeru svomu mužu. 

Vera se je tako promijenila, kano da se netom pri- 
digla iz kreveta i kao da je više mjeseci bolovala i patila. 
Tko ju vidje blijedih lica, upalih zagasitih očiju pod crnim 
prijevjesom, u crnoj haljini, izmučena držanja i hoda, 
svaki će reći, da će i ona naskoro otići za svojim ocem. 

Moničini savjeti ne ostaše bez uspjeha. Vera se stade 
moliti. Molila je triputa na dan. U molitvama stade joj 
iščezavati pomisao na onoga nesretnoga mladića. Svaki 
dan je išla u crkvu. Dakako, trebalo je dugo, dok se je od- 
važila u crkvu. „Što će reći ljudi, kada me vide, da idem 
u crkvu?" govoraše Vera sama sa sobom. 

Ivan LepuSić: Pustolovka. 10 

Majka ju svjetovala, da se što više šeće, da ne bude 
sama, da šeće onuda, gdje ima više svijeta. A prigodilo 
se u to doba, da je upravo ona pukovnija, kojoj bijaše 
pokojni Rožić nekada čeonikom, bila premještena u isto 
mjesto, pa je pridošlo mnogo davnih znanaca i prijatelja 
njihove kuće, a udova pukovnikovica primaše dan u dan 
posjete i saučešća nižih i viših časnika, a zeta svje- 
tovaše : 

— Dragi čedomile ! Eto vidiš, na što mi dijete spade, 
kano da je iz groba ustala. Nju muče misli na dragoga oca. 
A trebalo bi, da se okani tih misli, pak da oživi malo. Ti 
znadeš, kako je ona uzgojena u roditeljskoj kući, u iskrenom 
prijateljstvu i iskrenosti, što ćeš je naći i danas tek u voj- 
ničkim krugovima. Ona gospoda svi su naši znanci i pri- 
jatelji pokojnoga pukovnika, pak zašto ne bi i tvoja kuća 
pridržala to prijateljstvo? . . . Oni će se zacijelo tvomu 
pozivu rado odazvati ... To je čast za tvoju kuću . . . 

Puničine riječi ne ostaše bezuspješne. Malo po malo 
stadoše pridolaziti stanoviti kavaliri u Zlatkovićevu kuću 
i sklopiše s njim vrlo intimno prijateljstvo, u kojem je 
Zlatković nadasve uživao. Pred nj^ovim dućanom našao 
se uvijek po koji časnik i više njih na okupu, kano da 
straži. A Zlatković ih nije žalio dočekivati u svojoj kući, 
a kojiput odveo ih sa sobom u Gromilje, pak tamo sve 
moguće udesio, samo da im zasladi boravak u krasnoj 
prirodi. A Vera se stade u pravom svom elementu oporav- 
ljati, opet joj sinulo lice mladenačkim sjajem. Sasvim za- 
boravi na one pustolovne časove, — kano da joj je to tko 
samo pripovijedao. 

U onoj kiti kućnih prijatelja bio je osobito rado priman 
mladi kapetan Engelberto Voska, koji je služio za vrijeme 
pokojnoga pukovnika kano poručnik, a bijaše ljubimac 
njegov. Nekada je mnogo zalazio u njihovu kuću i udvarao 
starijoj Verinoj sestri, pokojnoj Gizi. 

Engelberto joS i danas živo pripovijeda Verine dje- 
tinje naivnosti i Stokakove nevine, a zanimive anekdote, 
što Zlatkovića veoma veseli i često pobudi smiješak na 
ozbiljnom licu. Osobito zanimiva pričica bijaše o konju 
„Labudu". 

— Sjećate se, milostiva, onih časova? — upita kapetan. 

— Da, uvijek se sjećam ... I vi ste, gospodine kape- 
tane, upleteni u vijenac ovih uspomena . . . 

Zlatković je nalazio u najnovijem prijateljstvu s Engel- 
bertom veliku naknadu za pretrpljene gorke časove, a Mo- 
niku je veselilo, što se Vera u uspomenama iz djetinjstva 
sprema na ozbiljno razmišljanje sudbine. — „Hvala dra- 
gomu Bogu ! Sve je prošlo, ona će se popraviti . . . Teško 
mi se sa ovom kućom dijeliti, pak zašto da se i dijete dijeli 
od majke ? . . . 

Monika je u kapetanu gledala angjela mironosnika, 
koji je prvim korakom u kuću pomirio srce Zlatkovićevo 
s Verinim i grdne uspomene na nedavne dogadjaje po- 
tisnuo u zaborav. Kapetan je u Vlatku mnogo uživao ; 
nikada ne dodje i ne ode, a da ne bi maloga digao na ko- 
ljena i čim god ga obradovao. — „Samo, gospodjice Mo- 
nika, pazite na Vlatka" ... a kod toga je znao opomenuti 
Moniku pogledav ju pronicavim crnim očima, kano da 
htjede jednim trenom okupiti svu njezinu tajinstvenu 
prošlost. A čula je Monika toliko puta, kako reče pred 
Verom i Zlatkovićem : „Ovo je čudno čeljade, ali pravi 
angjeo čuvar malomu Vlatku I" 

Pohvale Verine ne primaše Monika nikada kano 
iskrene, jer je bila uvjerena, da ju ona samo za to hvali, 
što je našla u njoj bolju zamjenu — kano kukavica, koja 
snese jaje u tudje gnijezdo ... No priznanje kapetanovo 
osobito joj godilo. 

Minulo je njekoliko dana, a Monika se vrati sama 
sa šetnje, jerbo je Vlatko ostao kod pukovnikovice. Kako 

je imala proći kroz kuhinju u svoju sobu, saleti ju Sofija 
u kuhinji : 

— Gospodična Monika ! Milostiva je zabranila, da 
nitko ne smije ulaziti u blagovaonicu, van gospodin, ako 
dodje. 

„Gospodin je u Gromilju" pomisli Monika. 

— To je prvi put, što me vi opominjete, i neka vam 
bude 1 posljednji put ! Ja nikada bez razloga ne ulazim, ~ 
reče Monika, prekosi prikomo očima Sofiju i unidje u 
svoju sobu sve misleći, odakle toj djevojci vlast, da joj 
zabranjuje udovoljiti dužnosti, kad imade da javi, gdje je 
ostao Vlatko, a želja joj, da vidi kapetana. 

Monika odloži gornje odijelo i u jedan mah kucne 
na vrata i otvori. Ali kano da ju munja oSinula. Vera 
vrisne sjedeći na koljenu kapetanovu, obujmivSi mu ru- 
kama vrat. 

Monika hitro pritvori vrata. 

A Sofija je čula, što se je dogodilo, pak otvori od ku- 
hinje vrata i reče ujedljivo : 

— Budala, guska samostanska ! Zar vam ne rekoh, 
da ne ulazite? 

— Stid vas bilo, bezobraznice ! 

Monika nije još za života svoga takove riječi izgo- 
vorila. 

Sofija udari za sobom vrata, da se je sve kuća po- 
tresla. 

— „Putifarka . . . Zmijo kleta ! Daklem svaki mora 
da bude plijenom tvoga pustolovnoga srca ! . . . Bog te 
kaznio !" — govoraše u sebi Monika, a onda zagnjuri 
glavu u kolijevku, pak stane jecati. Srce joj silno kucalo. 
Poželjela je, da vidi sada pustolovku, gdje umire pred 
njenim nogama, udarena nožem njene ruke. 

Za malo ode kapetan. 

Vera nadje Moniku zaplakanu i upita ju preplašeno : 

-- Ah, što je vama, draga Monika? 

— Milostiva ! — odgovori Monika puna boli, koju nasto- 
jaše uzalud i svom silom ugušiti : — Ja danas odlazim . . . 

— Gospodično Monika ! Šta vam pade na um? Da 
vas nije Sofija uvrijedila . . .? 

Monika šuti. 

— Tko vas je uvrijedio? 

— Nitko. Ja sam izgubila i majku i oca, ja polazim 
kući joS danas željeznicom . . . 

— Možete sjutra rano. 

— Namah polazim ! — odsiječe i stane, oblačiti gornje 
haljine i pribirati neke stvarce u zamot. 

— Vi ćete se vratiti, je V de, gospodično? 

— Nikada više ! 

— Pak molim vas, da račun načinimo . . . 

— Ja ne trebam novaca . . . ništa ne trebam . . . 

— Ali vi imadete dobiti mnogo novaca, vaša zaslužba 
je uložena u štedionici ... 

— Ne trebam ništa ! — odgovori. Uze krunicu, moli- 
tvenik, neke knjižice i najnužnije od ruha, što je savila u 
mali svežanj. 

— To je znak, da ćete se vratiti. 

— Nikada. 

— A dakako ! . . . Medjutim, molim vas, draga go- 
spodično, običaj je bio uvijek u mojoj kući, što je tko u 
mojoj kući čuo ili vidio, da to i ostane u kući. A to oče- 
kujem i od moje drage gospodične Monike . . . 

Vera htjede da zagrli Moniku, no ona se trgnu nje- 
nomu zagrljaju, kano da ju zmija htjede opasati, prihvati 
svoje stvari i jurne na vrata, baciv još jedan strašan pogled 
na Veru. 

— Bože, naša je Monika šenula umom — progovori 
i podje u kuhinju. — Sofija ! Da ste vidjeli ! . . . Naša je 
Monika poludjela . . . 

— Pobješnjela je, recite milostiva ! 

— Ah, samo mi je žao Vlatka ! . . . On će siromah 
za njom plakati . . . 

— 1 druge gospodje imadu djece, pak ju ipak uzgajaju 
bez Monike . . . 

— A ona ne htjede ni novaca uzeti. 

— Valjda je svijesna, da ih nije ni zaslužila. 

— No, no, Sofija, nemojte tako ! Monika je bila vjerna, 
dobra, marljiva i povjerljiva . . . 

— A Bog znade, što je bilo izmedju ove lukave samo- 
stanke i našega gospodina, — primijeti Sofija. 

— - Pravo kažete . . . Možda je ono, što sam gospodinu 
spočitavala u šali, bila čista istina . . . 

— Gospodin je u Gromilju . . . Tko zna, ne ide li 
ona tamo.^ 

— Moglo bi biti, da će otići u Gromilje. 
Oh, da bi Bog dao, nikada ne bi požalila ! 

— Jeste li čuli, milostiva, za gospodina Feliksa.^ . . . 
Već leži treći tjedan u bolnici . . . Ima sušicu. 

— Baš mi ga je od srca žao ! I vi možete žaliti . . . 
Mislim, da ste bili u nj zaljubljeni. 

— - Pa što onda ? Ja ne tajim. 

— 1 on je po svoj prilici ljubio vas ; ali vam je netko 
na put granu bacio . . . Možda bi i danas zdrav bio, da je 
vas uzeo . . . Možda ozdravi, pa vas još sreća čeka. 

— Nemam nade . . . Već je jednom nogom u grobu . . . 
Što mislite, milostiva, da ga pohodim ? 

— Sjutra možete, ako vas je volja, cijelo poslije podne 
izostati, a Vlatka odvedite gospodji mami ... Ja bih i 
sama pohodila gospodina Feliksa, pa bi mu i ja predočila 
lijepu sreću, da vas uzme, ali bi opet zli jezici . . . 

— Ah, to bi bilo lijepo ! Ne znam, čim bi vam toliku 
ljubav naplatila ! 

— Da vam pravo kažem, ja ne mogu podnijeti onoga 
vonja u bolnici . . . 

— Ići ću ja sama . . . Agospodja će se po svoj prilici 
zabavljati s gospodinom kapetanom . . . 

— On je nerazdruživi prijatelj naše kuće. 

— Samo ako koja zlobna duša ne razori toga prija- 
teljstva . . . 

— A tko ? Ja barem znadem, da nitko ne zna za 
naše intimne odnošaje. 

— A Monika? Ako je ona što opazila? . . . 

— Ona je otišla • . . Za tri dana već se ne će sjećati, 
gdje je bila ni što je vidjela, baš kano ni ona Klarica . . . 
Ona će biti prije, nego li prodje mjesec dana, ojjet u samo- 
stanu. 

— Sretan joj put ! 

XXIII. 

Monika ode. Niže samostana „Milosrdnih sestara" u 
petoj kući otraga na dvorištu stanovala je stara činov- 
nička gospoja Kolarićka, ona ista, kojoj se je — Bog znade, 
po čijoj uputi, — prije njekoliko godina navratila Monika, 
izišavši iz samostana, i tamo je boravila nekih mjesec 
dana, dok je nije Sofija našla i odvela k Zlatkoviću. Ko- 
larićka je čestita starica« Uz neznatnu mirovinu bavi se 
iglicom i uzdržava sinčića, koji polazi već viši razred gim- 
nazije, a pored toga imade u stanu dva djaka. 

Monika se za ovo godina, što je u kući Zlatkovićevoj, 
često svraćala i sa malim Vlatkom k toj starici, a običa- 
vala je barem u oči velikih blagdana iznenaditi ju ka- 
kovim darom. 

Monika zateče staricu gdje šije. 

— Hvaljen Isus, draga mamice ! — pozdravi ju 
Monika. 

— Uvijek hvaljen ! — odgovori stara i začudjeno 
pogleda Moniku na one velike okrugle naočare. — A gdje 
vam je Vlatko? 

— Kod gospodje pukovnikovice — reče i položi na 
stolac zamot, a na nj molitvenik. -— Pripovijedat ću vam, 
draga mamice, po istini ... Ja sam posve otišla od Zla- 
tkovićevih . . . 

— Već na očima opažam vam neku promjenu . . . 
Za ime Božje ! . . . Tamo vam je dobro bilo . . . Sigurno 
kakovo nesporazumljenje . . . 

— Ja vam ni jesam nikada jništa pripovijedala. 

— Poznajem vaSu šutljivu ćud, ali se već i odviše o 
onoj čudnoj ženi pripovijeda ... A gdje su vam druge 
stvari.^ 

-— Ovo, što ponesoh, bit će mi dosta. Evo vam pi- 
samce. Sjutra, molim vas, otidjite onamo, pak će vam 
predati gospodja ono od moga ruha i odijela, što je ostalo 
još. Ono će biti vaše. 

— A vi? 

— Ja se za dan, dva vraćam u omiljeli svoj sa- 
mostan . . . 

— Ah, Bože, čudnovate pripovijesti ! Daklem u istinu, 
Monika? 

— To je moja odluka. Meni je poznato, da će se go- 
spodja pukovilikovica o Novoj godini preseliti u Beč i sa 
sobom povesti Vlatka. Moj boravak je dakle bio odmjeren 
samo do Nove godine. No medjutim sam se predomislila, 
što ću se potucati od praga do praga. Godine prolaze, doći 
će i starost, a ja nijesam nikamo pristala. A gdje sam 
nekada bila, to znadem, i kamo se vraćam, opet znadem. 
Obaći ću još prije svoje rodno mjesto, da vidim, ima li 
još koga od moga roda i da se pomolim na grobu svojih 
pokojnih roditelja. A onda polazim, da služim Bogu i redu, 
komu sam se zavjetovala. 

— • Draga Monika ! Vi ste dosta pametni, te možete 
prosuditi, kako je najbolje . . . 

— Ja ću sada izaći u grad, a poslije ću po svoj prilici 
k večernji. Ovaj svežanj ostat će kod va3 . . . 

— Mi večeramo u sedam. Vi ćete dotle obaviti po- 
slove. Ovdje možete noćivati i ostati i mjesec dana. 

Monika uze molitevenik i oprosti se sa staricom. 

Monika je znala ulicu i kuće broj, gdje stanuje ka- 
petan Engelberto. Raspitala je brzo za ulicu ; a onda po- 
traži kuću. Kuća bijaše na dva sprata. Pred njom do ka- 
pije stoji besposlen vojnik. 

— Molim vas, stanuje li u ovoj kući gospodin kapetan 
Voska .^ — upita uljudno vojnika. 

-— U prvom katu, lijevo, druga vrata. 

— Ja želim sa gospodinom kapetanom govoriti, i to 
na samu. 

— Ja ću kazati gospodinu kapetanu . . . 

— Kažite, da je jedna zemljakinja . . . 

— Zemljakinja . . . Dobro je. 

Monici bijaSe u prilog ta malena zapreka, da je mogla 
za njekoliko časaka sabrati svoje misli. Osjećala je silnu 
borbu; ali odvažnost. Sto ju je prije dva sata krenula na- 
prijed, ne ostavljaše je ni za trenutak. Kud puklo da 
puklo ! — pomisli. 

Dok je prošla do kraja ulice i vratila se, vojnik već 
stajaše ondje. 

— Sada je gospodin kapetan sam i čeka — reče vojnik. 
Monika pod je uza stube. Bez uzmicanja pokuca i 

unidje. 

— Oho, gospodična Monika I A momak reče, da moja 
zemljakinja . . . Molim vas, draga gospodično, a što vas 
nosi ovamo .^ — upita začudjeno kapetan. 

— Dolazim u vrlo važnom poslu, a vi ćete me, go- 
spodine kapetane, izviniti . . . Izvanredan slučaj . . . 

— Molim vas, izvolite sjesti ! 

— Izvinite ! Ponajprije želim da vas na nješto sjetim . . 

— Molim ! — odgovori kapetan, pripravan dočekati 
prikor za današnje ponašanje, komu bijaše donekle Mo- 
nika svjedokinjom. Oči sustavi na njenim očima, u kojima 
se krila neka tajna. 

— Vi, gospodine kapetane, zacijelo poznavaste umi- 
rovljenog šumara Petra Stankovića . . . 

— Poznavao sam njega i cijelu njegovu dragu obitelj. 
Kuća moga oca i njegova vrlo su se pazile — odgovori 
veselo kapetan. 

— Vi ste poznavali, gospodine kapetane, i njegovu 
kćer Jelenu? 

— Ah, kako ne bi poznavao? Hiljadu slatkih uspo- 
mena sabranih u srcu na ono drago biće ! . . . Pripovijedahu 
mi, da je negdje u tudjini nesretno zaglavila . . . Moje pri- 
jateljstvo s Jelenom pada u naše prvo, nevino, što ka- 
žemo, doba ... No ja podjoh u vojničku školu . . . Imam 
od nje samo jedno pisamce, nadahnuto njezinim životom . . . 
Vjerno ga i danas čuvam . . . 

— Pisamce od Jelene ! 

— Što vas to tako zanima? 
— - Poznavala sam ju . . . 

— Onda ste, gospodično, po svoj prilici poznavali 
i moje roditelje? 

— Ja sam upravo odanle rodom. 

— A molim vas, iz čije kuće? 

Monici u taj tren zape riječ. No hitro se ohrabri, a 
očiju, koje joj se orose suzama, ne maknu s njegova lica. 
— - Ja sam Jelena . . . Angjelko ! 

— Ah, Bože I — usklikne kapetan. — Ah, Jelena . . . 
Glas tvoj, ... ti si Jelena ! ... Ti živiš — reče i proplače, 
pa ju privine na grudi. 

Njekoliko časaka ne ču se ni glasak iz njenoga grla, 
samo uzdasi i jecanje ; a on sveudilj ponavljaše : — Je 
lena ! — Ah, Jelena moja ! — Onda je povede na divan, 
cjelivajući joj lica, ruke, čelo, usta, oči, suze ... — Ah 
tvoje su oči ! Tvoj glas ! Ti si cijelim životom svojim . . 
moja Jelena ! . . . Ah, zašto mi se ne kaza prije? ... Je 
leno, čuj me ! 

— Čujem . . . Angjelko ! — progovori nakon duge šutnje, 
pa ga ogrli jednom rukom, a desnom mu otare suze s očiju 

— A kamo si se ti izgubila? 

— Izgubila sam drage roditelje, izgubila sam tebe 
pak odoh u samostan onda, kada ti pisah ono pisamce. 
Ali ne mogoh da te pregorim, za to sam izašla iz samo 
stana, pitajući svuda za tebe ... A kako bih saznala, kad 
si uzeo drugo ime . . . Engelberto . . . Odlučih opet u 
samostan, kada te nadjoh, ah ! . . . Nadjoh te kasno . . . 
na krilu drugoj 



— Prokuni me ! Ubij me . . . Evo ti samokres . . . 
Slatka će mi biti smrt od tvoje ruke . . . 

— Tražih te, nadjoh te, . . . a sada se spokojno vraćam 
u svoje samotno skrovište ! 

— Ne vraćaš se ! Od tebe me ne otkinu više ni bojna 
trublja ! 

— Zaklinjem te ljubavi našom, ali ja moram ići . . . 
Za mene više na tom svijetu sreće nema ! 

— Oprosti, Jeleno, što vidješe tvoje oči ! I umrijet 
ću, ali onoga praga prekoračit više ne ću ! . . . Jeleno, 
a ti se smiri mjesec, dva, dok me umirove . . . Zaklinjem 
te, kaži, da mi opraštaš ... II mi reci, ili ću se vjenčati . . . 
s crnom zemljom ! — odlučno progovori kapetan. 

— Ah, ne ! Ne, Angjelko ... ti živi ! — vikne skoro, 
pa mu se grčevito uhvati oko struka. — Živjet ćemo 1 . . . 
Žive i drugi siromasi . . . ljubav im je bogatstvo . . . 

i — Opraštaš li mi, Jeleno? 

— Već ti oprostih. 

— Hvala ti ! Sjutra ću ja biti sudijom svoje sud- 
bine, koja je meni i tebi sudila prije toliko godina. 

— Ti uredi poslove, a ja ću sjutra na put, da obadjem 
naše rodno mjesto, naš mili zavičaj i grobove naših ro- 
ditelja ... A onda dalje iz toga grada ! . . . 

— Hoćeš li u Beč? 

— Tudjinka sam tamo. 

— Bit ćeš u mojih vrijednih znanaca, gdje sam ja 
tri godine, a do nedavna, stanovao. Čestita obitelj . . . 
To je moja želja ... A do sjutra možeš ostati ovdje . . . 

— Ne mogu. Nastanih se kod poznate gospodje.Tamo 
ću noćivati. A sada ću u crkvu, da Bogu blagodarim . . . 

— I ja ću s tobom, Jeleno. 



Već se stade mrak hvatati. 

Hotimice krenuše polumračnom ulicom, da im ne 
smeta žamor svjetine, množina prolaznika. 

— Kaži mi, Jeleno, da li si na meni štogodj poznata 
opažala, kada si me prvi put ugledala.^ 

— Jedino tvoj pronicavi pogled . . . Činilo mi se, da 
sam ga već negdje vidjela. A bila sam i ljuta na taj tvoj 
pogled, kano da hoćeš da mi zaroniš u dušu ... Da ti pravo 
kažem, držala sam dvije, tri posljednje godine, da te medju 
živima nema. Da si postao časnik, to sam znala. Pitala 
sam jednom pokojnoga pukovnika, ima li koji časnik u 
austrijskoj vojsci po imenu Angjelko Ljubić 

— Ah, Ljubić . . . prezime moje pokojne majke ! — 
uzdahne kapetan. — - Da . . . Otac me pozakonio istom 
kad sam stupio u vojničku školu . . . 

— Zato pukovnik mogaše reći, da toga imena nema . . . 
Često bi se koji mladji časnik, u koga vidjah nješto tvoga 



lica i očiju, te ga pozorno pogledah, sustavio i 
motriti, kano da i on u meni raspoznaje koju i 
prošlosti . . . Bog znade, nijesam li te kada sre*^. 
sam te prvi put čula kod Zlatkovića, u onom glasu raza- 
biraše moje uho neke vrlo poznate zvukove. 

— Ja nijesam opažao na tebi ni najmanje sličnosti 
na nezaboravnu svoju Jelenu. Dakako, niti tražio nijesam 
sličnosti . . . Jest, oči su tvoje ... no pogled je drugi . . . 
sumoran, tajinstven, a glas isti, samo tiši ! Valjda ga 
samostanska tišina utišala. Ali bila si mi izvanredna po- 
java, čim sam čuo, da si proturila dvadeset godina medju 
samostanskim zidinama. Ništa nijesam mogao saznati iz 
Monikine prošlosti, a vrebao sam zgodu, kako bi se mogao 
s njom gdje na samu razgovarati. 

— I ja sam željela čuti barem tvoj glas, da što čujem 
tvojoj prošlosti. Danas sam bila posve uvjerena, da ćeš 
biti na ranoj užini kod moje gospodarice. Za to sam po- 
hitila sa šetnje, da opet štogodj čujem ... I tako ono 
jurnem na vrata . . . 

U dugom razgovoru približiše se samostanskoj 
crkvi istom onda, kada je već svjetina izlazila. 

Kapetan je slijedio njene stope preko stuba do škro- 
pionice i poklekne uz nju. Crkva bijaše već gotovo prazna 
poslije „svibanjske pobožnosti". Monika podje pred veliki 
žrtvenik, a koprenu povuče na oči, poklekne i stane se 
vruće moliti, a kapetan uz nju. Grobna tišina vladaše u 
polumračnoj crkvi. Za njekoliko časaka u toj tišini za- 
tomi Monika sve jade, proživljene izvan samostana. 

Da njih ne bude u crkvi, već bi utrnula i posljednja 
svjetiljka. No radi njih pričeka jedna opatica njekoliko 
časaka klečeći kraj vrata sakristije, dok Monika ne prignu 
glavu do tala i ne poljubi posvećeno mjesto, a to isto učini 
kapetan. Tada istom krenuše iz crkve. 

Monika pozorno pogleda u onom sumračju opaticu 
i šapne : „Sestra Oktavi ja !". . . Istom po riječi prepozna 
je opatica i začudjeno se šaptom odazove : „Ah . . . sestra 
Monika !" — „S Bogom, sestra !" — reče Monika i hitrim 
korakom iščezne. 

Pred ulazom reče Monika kapetanu : 

— Ovu sestru ja uzgojih ; bila mi je dniga mnogo go- 
dina u Bosni i na Balkanu . . . Bog znade, što ona misli sada o 
meni ! Već imade pet godina, što sam ostavila samostan . . . 
Današnja moja pojava ostat će joj uvijek zagonetnom . . . 

XXIV. 

Sjutradan oko podne bila je Monika već u Gromilju. 
Kočijaš iz grada dovezao ju ravno pred baraku, gdje je 
stanovao Zlatković. 

Bilo je tamo mnogo radnika, ali se i ne obazirahu na 
pridošlicu. Samo jedan seljak pristupi veleći, da je pazi- 
kuća i nadglednik. 

— A gdje je gospodin Zlatković? 

— Daleko nije, ali će se vratiti istom za jedan sat, — 
odgovori uljudno i pozove Moniku u kolibu. 

Monika imadjaše kada da razmišlja tu u kolibi. 

— „To je dakle ta zlatna dolina, gdje Zlatković mišljaše 
i misli sreću steći, dok mu nevjerna driiga izdjelava pro- 
sjački štap . . . Bože moj ! Koliko ovdje zveknu čaša, 
dok je ovdje bio gospodarom nesretni Koruga ! . . . Svaka 
ova daska, svaki kamečak, list i travka u tom dolu i gori 
nijemi su svjedoci ogavnih prizora, što ih pustolovka 
odigra . . . Hvala Bogu i dragomu Isusu, što nijesam bila 
i ja svjedokinjom. — Danas sam ovdje prvi i posljednji 
put i ja svjedokinjom" 

Monika se duboko zamisli. Skupiv čelo prodje nje- 
koliko puta od vrata do prozora. Očito se borila. Ali svi 
razlozi govore u prilog nakani. Opet sjedne. 

— „Zar osveta? ... Ne, to nije osveta ! . . . Ona je 
mene nabacivala kano milosnicu — nevinu nevinomu 
mužu svomu . . . Ona je okrivila teškim grijehom onu po- 
štenu dušu Feliksa, jedinog iskrenog prijatelja kuće — 
i prijatelja moga, koji je štovao u meni nevinu i poštenu 
djevojku. Tako je javno govorio ; a ona ga sramotno 
osvadila i oborila ga na samrtni ležaj . . . O, Vero, nesretna 
Vero ! Ti htjede oteti meni ono srce, koje sam ja razumjela 
od nejakih nogu, ljubila . . . izgubila, za njim čeznula, za 
koje sam pokorničke haljine obukla i cijeli vijek svoga 
mladovanja u samostanu provela, u molitvama ga spo- 
minjala i uzdasima tražila na zemlji i nebu ! . . . Pak u 
čas, kad je Bog uslišao molitve i suze moje, ti, pustolovko, 
htjede da mi ga pred očima ugrabiš ... Zar da ti se za to, 
nesretna ženo, osvetim? ... Ne I . . . To bi bila kukav- 
ština ! Vječna istina slavi pobjedu, i ja dobih zadovolj- 
štinu. To nije osveta ! . . . Moja je dužnost, da izmirim 
dobrc^a gospodara svoga sa omraženim i bolnim prija- 
teljem prije groba ; da mu u srcu i u ustima zaustavim 
strašne kletve, što ih meće na onu nesretnu i zabludjelu 
mladež, koja na sramotu poštena imena svojih roditelja 
u tamnici sjedi. Moja je dužnost, da na rastanku pokažem 
gospodaru svomu staze, kojima nevrijedna mati upravlja 
svoga jedinca do jaza propasti . . . O Isuse i Marijo ! Bu- 
dite mi u pomoć, da ne učinim izdajničko i osvetno djelo, 
već da izvršim ono, što mi čista savjest nalaže ! 

U to Zlatković pokuca i unidje : 

— Za Boga I Monika, što vas je ovamo donijelo? 

— Znadem : da me ovaj čas vidi vaša gospodja ovdje, 
ona bi sve strijele na vas izbacila. 

— Bez sumnje ! Toga se i bojim ! 

— Nemajte straha. Mene nitko u tom kraju ne po- 
znaje ... A dolazim, da prije rastanka sa vašom 
kućom 

-— Prije rastanka sa mojom kućom ! . . . Ta mi ugo- 
vorismo do Nove godine — 

— Čovjek snuje, a Bog odredjuje. 

— Pakakoserastadoste? Vi imadete toliko ubilježenih 
zasluženih nagrada . . . Teško da se je gospodja dosjetila - . . 

— Hvala gospodji ! Ona se je dosjetila . . . Gospodine 
Zlatkoviću ! Ja sam u samostanu služila dvadeset godina 
Bogu i čovječanstvu, te bijah zadovoljna, što ne primih 
za svoja dobra djela druge nagrade, već što ju čuvah u 
savjesti svojoj . . . Ova molitvena knjižica i krunica naj- 
dragocjenije su blago, što ga ponijeh u svijet. To i sada 
nosim iz kuće vaše ... uz neke gorke uspomene i jedan 
slatki spomen, koji zavijam u koprenu tajnosti. 

— Gospodično Monika ! Ja sam najnesretniji čovjek 
na svijetu ! Sve uzdanice u mom poslu ostaviše do po- 
sljednjega žalosnu uspomenu ; jedina vi bijaste uvijek 
pouzdanja vrijedna. Pak i vi hoćete da mi na rastanku 
ostavite tužnu uspomenu ne htijući primiti nagrade za 
svoju brigu, a u koprenu tajnosti zavijate uzrok svojega 
odlaska, da mi sumnja uvijek rije dušu . . . 

— Ako mi se obvežete, da ćete primiti moje riječi 
kano iskrene i prijateljske, onda ću vam otvoriti srce svoje. 

— Budite uvjereni, da sam pripravan najgore i naj- 
žalosnije vijesti mimo i postojano dočekati. Na lomnim 
stazama moga bračnoga života preturio sam mnogo zla 
i neprilike, te me već ništa ne može iznenaditi. 

— • Kad je tako, gospodine Zlatkoviću, reći ću vam . . . 
,Vaša gospodja vas ljubi, ali njoj nikada nitko nije usadio 
u srce, da je svaki drugi samo poštovanja vrijedan, a vjen- 
čani muž štovanja i ljubavi. Ona nije pomislila ni prije 
ni onaj čas, kada je stupila s vama pred žrtvenik, da se 
tamo zaklinje samo vama vjemošću i ljubavlju do groba. 
Ona osta u slobodi, koju je i prije uživala. A vaša je krivnja, 
što je namah u početku ne ograničiste na onaj uži krug 

obiteljskoga života ! ... Vi ste imali vrlo iskrena i dobra 
prijatelja, gospodina Feliksa. Vaša je gospodja toga pri- 
jatelja prezrela za to, što ne mogaše još tješnje spojiti 
s njim prijateljstva. A njemu bijaše žena njegova prija- 
telja svetinja. Ona je osnovala osvetu. Pustila je glas po 
svojoj kuharici, da je napasnik, a vi g. Feliksa odbacbte 
kano nevrijedna prijatelja. Kunem vam se, on je nevin ! . . . 
Njemu su odbrojeni časovi, pohitite ! Izmirite se !. 

— Ah ! — uzdahnu Zlatković i ne rekav ni riječi ode 
do prozora, gdjfe je otro suze. 

— Vi ste, — nastavi Monika, — gospodine, imali u 
vašoj radnji cijelu četu dobrih mladića, koje ste sami uz- 
gojili još u zajedničkoj radnji. Vašoj gospodji svidjao se 
Koruga. Ona ga premami ... On je na njenim koljenima 
sjedio, s njom se grlio i ljubio. Sofija je sve znala. Zato 
joj je bilo slobodno nositi stvari i prenositi bivšemu va- 
šemu slugi Andrašu ... A što je gospodja nabacivala 
vama mene i seljačke djevojke, to bijaše samo lukavština. 

— Ah, to ubija ! Vjerujte mi, gospodično, da sam 
radi ovoga okrivljenja njekoliko puta prihvatio revolver . . . 
No pomislih na svoje dijete . . . Glavna mi je želja, da uz- 
gojim Vlatka ... Vi ste mi obećali, da ćete novom godinom 
u Beč, da ćete doći u kuću moje punice, koja će i Vlatka 
sa sobom povesti. Vi ste mnogo obećali, sjetite se ! A sada 
najednom proti mojoj volji ostavljate kuću, što ne htje- 
doste prije učiniti ni na moje molbe. Nješto vas je na taj 
korak nagnalo ... vi tajite ! 

— Već vam rekoh, gospodine, da je uzrok moga od- 
laska zavijen tajnom ... Ja sam sada zadaći svoje sa- 
vjesti udovoljila. Svaku svezu dužnosti prama vašoj kući 
sam prekinula . . . S Bogom, milostivi gospodine ! . . . A 
onu tajnu doskora će vam poznata vama ruka otkriti u 
pismu. Znadem, da ćete biti iznenadjeni, a najvećma vaša 
gospodja, za koju ću se uvijek Bogu moliti. 

Ivan LepuSić: Pustolovka. li 



162 

XXV. 

Prošla su istom dva mjeseca, a koliko se toga pro- 
mijenilo ! 

Zlatković se izmirio sa svojim prijateljem Feliksom. 
Feliks se stao malo oporavljati i kada se je pridigao, otputio 
se je u Gleichenberg. Zlatković ga otpratio upravo do 
mjesta. Ne prodje medjutim ni mjesec dana, razboli se po- 
novno i podleže svojoj teškoj bolesti. U tudjoj je zemlji 
našao grob. 

Pukovnikovica se je odselila u Beč i povela sa sobom 
Vlatka. Svoju osnovu je promijenila i uskorila putovanje 
radi kćeri, u nadi, da će se smiriti kod muža, ne bude li 
svaki čas mogla k majci pobjeći. 

Od onoga dana, kako je Monika otišla, ne vidješe 
Verine oči kapetana. Vera ne mogaše sebi nikako protu- 
mačiti, što se je kapetan tako nenadano odbio. Sumnjala 
je ipak, nije li možda Monika tomu kriva. A tu sumnju 
utvrdi Sofija : 

— Pravo kažete, milostiva. Ona je bez sumnje pisala 
gospodinu pismo. Za to se je vratio iz Gromilja razjaren 
kano ris . . . Gospodin Zlatković valjda je na svoj način 
zatvorio vrata gospodinu kapetanu . . . Ona je morala 
i na mene nalagati, pak me je gospodin potvorio krad- 
Ijivkom i da je onaj pijani Andraš moj Ijubovnik, kao da 
je Sofiji do jednoga slugana, gdjeno može medju gospodom 
birati ! . . . 

— Ja ću se još danas uvjeriti, da li je moj Zlatković 
zabranio ulaz kapetanu. 

— Ja bih još nješto rekla milostivoj, ali se gotovo 
bojim ... No prije ili poslije će izaći na vidjelo ... Iz 
našega ormara nestalo je pol duceta srebrenine i srebren 
svijećnjak. Izvolite se uvjeriti . . . 

Vera podje sa Sofijom u predsoblje. Otvore ormar. 
Stvari doista nema. Vera pljesne rukama : 

— Pak baš najljepše stvari ! Taj je birao ! . . . Ah, 
tko bi mogo to učiniti? Tko? 

— Pa tko drugi, nego li ona mačka Monika . . . 
U to se počuše koraci. 

— Gospodin dolazi ... 

— Samo govorite istinu — oštro izgovori Vera, da je 
mogao Zlatković čuti prije, nego li je u sobu unišao. 

— Što je? — upita Zlatković. 

— Nestalo iz ormara p6 duceta najljepše srebrenine 
i onaj skupocjeni svijećnjak. 

— Miševi toga Ije ne izjedoše . . . ' 

— Niti naša mačka ... već ona gora i lukavija od 
mačke . . . Monika ! 

— Lagano, dušo ! Monika nije toga učinila. Na to se 
mogu zakleti ! 

— Čedomile ! Ipak je prošlo odviše vremena, što si 
ti proučavao onu dobru i plemenitu dušu, a da bi se mogao 
zakleti ... 

Zlatković ne reče ni riječi, već ode u svoj kabinet. 
Zapali smotku i stane hodati. Najednom se predomisli, 
pak izadje u predsoblje, gdje je Vera još neprestano Sofiji 
nješto tumačila. 

— Sofija ! Gdje je ključ od vaše ladice? — oštro upita 
Zlatković, kano da joj već zapovijeda, da otvori ladicu. 

— Bože moj . . . ključ? . . . Nijesam ga valjda iz- 
gubila . . . 

— Otvorite svoju ladicu i premetnite do dna, nije li 
možda i vama čega nestalo? 

— Toga se ne bojim, dok nosim svoj ključ u žepu . . . 
Istina, mogao bi moj ključ imati brata . . . 

— Otvarajte namah ! 

— Kojim pravom, Čedomile? Mogla bi i ona zahtije- 
vati, da i ti otvoriš svoju kasu . . . 

— Ali, draga Vero ! Ja sam samo zabrinut za njezinu 
imovinu . . . 

— Nijesam ja kradljivka — stane se djevojka braniti 
i udari u plač. 

-- Dobro ! Sada ću poslati po stražara ! 

— Eto vam ključ ! . . . 

Sofija baci ključ na stolicu i ode u kuhinju. 

Zlatković otvori ladicu. Stane premetati, pa komad 
po komad meće na stranu. Izvadi svijećnjak, stavi ga na 
stranu. Nadje srebreninu, metne ju na stranu. 

— Sofija 1 — zovne djevojku. — A što je to ? 

— Isuse Bože ! Nijesam li ja to slutila ! Ona mačka 
mi je podmetnula . . . Milostiva, eto, gledajte, što učini 
ona Monika ! . . . 

No Zlatković čuje i ne čuje. 

— Čujde, Vera, zar si ti gospodja? Ti vodiš razgovore 
sa takovom rdjom.«' Sramota ! 

Vera ni riječi ne progovori, već ode u sobu i rasplače se. 

— Sofija ! Namah da se nosiš iz ove kuće ! 
Sofija se baci na koljena i stane moliti : 

— Budite milostivi, milostivi gospodine ! . . . Nijesam 
ja kriva 

— Napolje, ili ću sa stražarom doći ! . . . 
Zlatković turi ruke u džepove, — po običaju, kada 

se razljuti, — pak ode u dućan. 

Za četvrt sata nošaše trhonoša Sofijinu ladicu. A 
malo zatim prodje Vera mimo dućan u ružičastoj haljini. 
Njeka slijepa sreća ju vodila i nadje kuću i stan, koji je 
tražila. Bez velikoga promišljanja unidje i nadje se na 
hodniku, kano da je već nebrojeno puta onuda prolazila. 
Na vratima je karta „Engelberto Voska". 

Pokuca i otvori. 

-- Ljubim ruke, milostiva ! — pozdravi ju kapetan 
i podje u susret ... To je za mene odlikovanje. 

— Time ja ne vraćam dakako, gospodine kapetane, 
onaj posjet od jučer ili prekjučer, već što sam odavna 
dužna ... 

— Izvinite ! Uvijek sam u poslu . . . 

— Neka, neka ! — zagrozi mu se lepezom. — Lijep 
ste vi kavalir ... 

— Milostiva me kori . . . 

— Bože sačuvaj ! Pače to je hvale vrijedno, što je 
gospodin kapetan postao toli solidan . . . 

— Vjerujte, milostiva, kad čovjek imade pred sobom 
neku važnu osnovu, koja je iznenada nastala . . . 

— Naš projekt, je V de? Kako ćemo ići u Baden . . . 
No dva mjeseca minuse, pak čemu da još razmišljamo? 

— Milostiva bi imala pravo, da nije ovu osnovu istisnuo 
praktičniji projekt ! — reče kapetan i nasmiješi se ironički. 

— Znadem ja . . . dobro mi je poznato. 
Kapetan ju zamišljeno pogleda. 

— Kano da ja ne znam, da vam je Zlatković pisao. 

— Ja vas ne razumijem. 

— Ali ono pismo ne će biti ni najmanjom zaprekom. 
Ako nije gospodinu Zlatkoviću pravo, da gospodin Engel- 
bert dolazi u kuću, to mu ni najmanje ne će smetati, ako 
se ja, slobodna žena, sastanem s vama u Badenu. On znade 
biti često vrlo surov, pak nije ni čudo, ako vas je počastio 
surovim pismom. 

— Takovo pismo nije mi poznato . . . 

— Vi se sjećate, da je u onaj tren našega intimnoga 
razgovora zavirila u sobu moja guvernanta Monika. Ona 
je to prišapnula Zlatkoviću ... Za to sam onu ništariju 
odstranila. Pravo ljudi kažu : primi tudju sirotu na svoju 
sramotu. Ona je učinila i drugu spletku u kući . . . pri- 
svojila neke dragocjenosti, a da si trag zamete, uvalila je 
onoj nevinoj kuharici Sofiji u ladicu ... A zašto ju je 
Zlatković uzeo u obranu, to je meni vrlo dobro poznato . . . 

— Ja ne razumijem. 

-- Zlatković je imao s njom ljubavne odnošaje. 

— Milostiva ! Ja sam drugog uvjerenja. Monika je 
opravdala neizmjerno vaše povjerenje i dstavila u vašoj 
kući lijepu uspomenu, a time i u kfugu vaših iskrenih 
prijatelja. 

-- Ah ! Doista, gospodine Engelberte, vi vrlo poletno 
govorite ! Možda ste i vi dolazili u kUću Zlatkovićevu pod 
izlikom iskrena prijatelja, da možete njihovoj guvernanti 
udvoravati? . . . 

Njetko pokuca na vratima. U sobu stupi vojnik, stane 
na. pozdrav i pruži knjigu. 

Kapetan otvori knjigu, izvadi zavijeno pismo, pak 
uzdahne. Pročita i prinese ustima. Tada podje do ormara, 
izvadi iz malene kutijice prsten i stavi ga na prst. 

— Zaručni prsten ! — klikne Vera. 

-— Sada već brojim na milijarde dugačke trenutke. 

— Gospodine kapetane, u vas je danas osobita volja, 
da igrate pred poznatom damom neku komičnu ulogu ! 

— Sačuvaj Bože ! . . . Evo, gledajte, ovo je dekret, 
kojim sam trajno umirovljen. Moja je karijera dovršena . . . 

— Vi, gospodine kapetane, uman oficir, strateg, što 
vam svi priznaju, vi kavalir, pak proigravate u tim go- 
dinama svoju karijeru ... A smijem li barem znati . . .? 

— Imade plemenito, iskreno srce, značaj — dragi 
kamen, rajske osjećaje, a pored toga vrlo je duhovita : 
to je plemenština, što ju resi, pred kojom tamne sve sjajne 
časti . . . Ona je sunce, što svojim sjajem ogrijeva moje 
grudi . . . 

— Ali molim vas, gospodine kapetane ! Ili dokrajčite 
jednom tu komičnu ulogu, ili mi razjasnite stvar . . . 

— Zašto da vam želji ne udovoljim, a možda i ugodim? 
Kapetan otvori album i pokaže joj sliku. 

— - Monika ! . . . 

Vera se udari u prsa i stisnu usnice. 

— Gospodine umirovljeni kapetane ! Čestitam ... no, 
čestitam ! . . . Moj naklon — reče, ogleda se na nj prije- 
zirnim pogledom i ne rekavviše ni riječi jurne na hodnik. 

Kapetan se samo nakašlje za njom* 

XXVI. 

Kada Vera izadje na ulicu, ne mogaše da uhvati ni 
jedne misli. Tako otumara do nakraj ulice, odakle se mo- 
rade vratiti opet pred istu kuću. Sustavi se, nješto strašna 
pomisli ... Ali kada pogleda onu šarenu smjesu na bučnom 
šetalištu, strašna joj pomisao umine, a pred očima sijevne 
nepojmljiva nada. 

Došavši kući, nadje na stolu iz gostione donesen 
objed, jer ga zabrinuta Sofija ne stiže prije odlaska do- 
gotoviti. 

— Izvoli, dušice ! — ponudi ju Zlatković. 

— Hvala, gospodine Zlatkoviću ! Ja slučajno ne jedem 
više s vama 

— Zar? 

— Rekoh. 

— Ali moja je želja, da sklq>imo prijateljstvo, pače 
pobratimstvo. 

—- To je kontesa Monika iscrpla. 

— Sretan joj put ! 

— I našoj ljubavi 

— Moja draga Vero, udobrovolji se ! 

— Gospodine Zlatkoviću, ja vam jednom za uvijek 
rekoh ! 

— Nijesam razumio. 

— Rekoh vam, da ja više ne sjedam s vama za stol ; 
vi ste brutalan muž, u koga nema ni iskrice prijaznosti, 
ničega . . . Paur . . . komu se sreća nasmijala, da je mogao 
biti pažen pored svoje gospodje u najvišim krugovima 

i doći do poštovanja i ugleda, a nije razumio. A tko će 
mu i zamjeriti, kad nema za to shvaćanja, već ga želja 
poteže u seljačku kolibu ! 

— Mi još ni kolibe nemamo, da ju ostavimo djetetu 
svomu . . . 

— Ostavit ćemo mu odlično ime, ali ne mislim Zlat- 
ković. 

— Nego? 

— Rožić . . . ime pukovnika Rožica. Moje je dijete. 
Ja sam ga rodila, a ja sam rodjena Rožić. 

— Pak zašto mi ne kaza toga prije vjenčanja, da tu 
kurioznu stvar uredimo, da se znade, čije će prezime dijete 
nositi? 

-- Bože moj ! Ja sam mislila, da ću vas, gospodine, 
moći tako uzgojiti, da će se moj Vlatko ponositi imenom 
svoga oca ; no ja sam primila u ruke odviše krut mate- 
rija ... Moje će se dijete zvati Rožić . . . 

— A što bi on od toga imao? Koliko imade Rožica u 
domovini, pa tko ih za to pita? A da su baš pukovnikovići, 
za to im ipak ne će c. k. četa na grobu činiti salve . . . 

— A što vi, gospodine, mislite time kazati? 

— Mislio sam te uvjeriti, da je sudbina našega Vlatka 
u prvom redu u našim rukama ; da mi našim životom mo- 
ramo da mu pokažemo — ako drugačije nije — barem 
prividnu slogu. A kad bi nas dvoje svako za sebe jelo i 
stanovalo, a ponajgorc da posve rastavljeno živimo . . . 

— Ja sam oficirska kći, u tom sam duhu uzgojena 
i taj mi je stalež najmiliji. To su kavaliri. To je moj ele- 
menat, u kojem se jedino mogu ugodno i slobodno kre- 
tati 

— Ne protivim se — uleti u riječ Zlatković — Neka 
bude sve po vojnički, a ja ću, ako je milostivoj po volji, 
i fouriršica držati — dodade Zlatković, samo da ju raz- 
veseli i ugodi joj. 

-- Ponavljam : ako mi nije dopušteno da živim u 
svojem elementu, a ja idem. Vi, gospodine, potežite do- 
hotke od Gromilja, a ja ću od du6ina. 

— Kad bi ne dirajući u glavnicu mogao dohodcima 
od dućana tvojim željama udovoljiti, tu bi nagodu svatko 
odobrio. Ali ovako se zadovolji po miloj volji — svojim 
mirazom, a jedna i druga trgovina ostat će u mojoj ne- 
ograničenoj vlasti, dok sam živ. 

— Zar tako, gospodine ? A jeste li vi tražili u moga 
oca miraz? 

— Ja ga nisam trebao. 

— A da ste tražili, bilo je u pripravi . . . 

— Čuvaj za budućnost. 

— A tko je za odsutnosti gospodina Zlatkovića njega 
zastupao u trgovini? Tko je ono odložio lepezu, rukavice, 
elegantne haljine? Tko se je odrekao šetnje, izleta, kon- 
cerata? 

— Ti za volju — Korugi. 

— Zar su to razgovori? 

— To su sramotne uspomene, koje mislih za uvijek 
zatomiti, no ti ih, griješna ženo, opet budiš. 

— Zar sam ja griješna? 

— U tom uvjerenju ne ćeš ni da sjedneš kraj svoga 
muža. 

— Kada je tako, a ja odlazim u Beč ! 

— Tomo možeš u punoj mjeri uživati slobodu i ka- 
mate svoje baštine. 

— I tri hiljade godišnje od ove radnje. 

— Niti tri feniga. 

— Što? 

■— Ozbiljno ti kažem, makneš li se iz ove kuće, ni 
tri feniga. 

Vera ga gledaše kano divlja mačka, kano da će ga 
sada uhvatiti noktima za lice. A Zlatković nastavi : 

— Znadem, da si se i danas pozabavila u svom ele- 
mentu. Ja ti ne ograničih te slobode. Dozvoljavam ti, da 
se zabavljaš, s kime hoćeš, samo ne sa družinom! Zabavljaj 
se s kime hoćeš ; ali mene ne pozivaj. 

— Tako. A toga nijesi znao namah reći ? Zar je tre- 
balo da bukne medju nama rat ? 

— Niti je prije bio moj običaj, da zavrgnem sa ženom 
kavgu, niti sam to mislio danas učiniti. 

— Ah, dragi Čedomile ! Znadem, da si dobra srca . . . 
Kad vidim, da mi ne braniš zabava, kojima sam obikla 
u kući svojih roditelja, to te uvjeravam o svojoj iskrenoj 
ljubavi ! . . . 

Vera zagrli Zlatkovića obadvjema rukama, a on sve 
to prima mimo, znajući, da je to jedini izlazak. 

Od toga dana Vera kao da je preporodjena. Obilno 
se služila dozvoljenom neograničenom slobodom. Pače je 
i sam Zlatković u koječemu popustio. Tako je s prijateljima 
Verinim dolazio u društvo i primao ih u goste. Posao mu 
je napredovao, kako nikada prije, premda se je znatno više 
trošilo u kući, a mimo to je i znatno podupirao punicu u 
Beču, kamo je često putovao, da vidi svoga Vlatka, koji je 
već polazio drugi razred realke i vrlo dobro napredovao. 

Intimno i neprestano općenje Vetino s častnicima 
dalo je povoda kojekakovim razgovorima i prigovorima 
njoj i Zlatkoviću i njegovu karakteru. No ljudi se po malo 
obikoše, a s vremenom novije pojave gospojinskoga svijeta 
potisnuše Veru sa dnevnih razgovora. 

Zlatković je najviše uživao u Gromilju. Tamo bi sa- 
kupio oko sebe seljake, počastio i pustio se s njima u raz- 
govor. Medju njima je istom osjećao, da se nalazi medju 
čistim narodom. Opažao je i medju njima štokakvih novo- 
tarija, pa punu mjeru himbe i lukavštine ; ali se uvjerio, 
da su te grdne mane istom sredstva, kojima se oni brane 
proti pogibeljnim pripuzima i izjelicama, dok je u go- 

spode nalazio iste mane kano orudje, kojim oni predobi- 
vaju seljaka i stiču materijalna sredstva za svoj udoban 
život. U onom vječnom i sa bezbroj zdravica popraćenom 
„patriotičkom osjećanju za naš bijedni seljački puk" i u 
onoj „patriotičkoj požrtvovnosti", što no dan u dan za- 
prema čitave stupce naših novina, gledao je najgrdju 
sljepariju i opsjenu. 

Zlatković se je uvjerio, koliko drži seljak do iskre- 
nosti i prijateljstva. Zato mu je bila živa želja, da narod, 
s kojim opći i promeće se, upozna njegove osjećaje ; a znao 
je, da tomu nijesu dovoljne kićene riječi, već čini. S toga 
mu bijaše najveće veselje, kada je mogao koga izvući iz 
materijalne neprilike. U Gromilju već nema gotovo kuće, 
koja nema voznoga blaga, bud volove, bud konje, a prije 
imadjaše jedva svaka peta, a sve drugo izjedoše prijatelji 
naroda : komisari i pisari i patriotički osjećaji za naš 
puk, kadno stalo cijepati zadruge. 

Istom sada stadoše Gromiljčani nazivati Zlatkovića — 
i tamo, gdje nije on čuo : „To je naš gospodin, naš pri- 
jatelj i otac". 

Toliko puta je mislio o svom Vlatku, kako će i on — 
ma što bio u ljudskom društvu, — ipak dolaziti u doticaj 
sa pukom, pak' bi ga za velikih praznika poveo svakom 
zgodom sa sobom u Gromilje, da vidi, kako čovjek može 
biti i naobražen, a opet popularan, da mu za to ne pada 
ugled, već mu niži svijet do zemlje kapu skida i na svomu 
ognjištu u trošnoj kolibi nudja prvo mjesto i razgaljuje 
svoje grudi. 

Zlatković htjede da uzgoji Vlatka pravim čovjekom, 
a nije u to ni gubio nade, jer je mali bio duhovit, a jednako 
plemenita srca, uputan i poslušan. Pred najboljim prija- 
teljima, a bilo je to i pred seljacima, Zlatković je izjavio 
svoju nadu, da će Vlatko biti njegovim vrijednim nasljed- 
nikom, ali 5e boji, da on toga ne će doživjeti. 

Onaj omašiti Zlatković, željezne naravi, stao se je na 
očigled rušiti. Nijedan liječnik nije razumio njegove bo- 
lesti, ali je sam ipak shvaćao, da se pod teškim pritiskom 
duševne boli lomi snažno i tek u pravoj muževnoj dobi 
tijelo. U brizi za sina velikom mu je utjehom, što se je 
Monika nastanila u Beču sa svojim mužem, umirovljenim 
kapetanom Voskom. U njihovu kuću mogao je Vlatko 
po volji dolaziti, no morao je gorkom zatajom kriti i pred 
pukovnikovicom i u pismu pred majkom Moničino milo 
susretanje. Da mora tajiti, to mu je poznato ; a zašto, 
toga nije znao. Vera mu jednom reče, da pred njom ne 
smije ni spomenuti imena Moničina. No Monika je pred 
njim s najvećim poštovanjem spominjala ime majke njegove. 

Zlatković je posve osvjedočen, da Vera neizmjerno 
ljubi Vlatka, pak joj je zato povjerio štedioničku knjigu 
na deset tisuća forinti, a na Vlatkovo ime. Tomu ima već 
više godina. Danas imade Vlatku već šesnaest godina, 
pak mu majka često pripovijeda, da on imade u štedioni 
deset hiljada očevine. Vera je bila njekoliko puta radi 
svoje raskošnosti u velikoj neprilici za novac, no voljela 
je sve svoje dragocjenosti založiti, nego li da dime u Vlat- 
kovu baštinu. Zlatković je to primijetio, pak bijaše siguran, 
ako on danas umre, da će Vera sačuvati Vlatku očevin^^ 
u cijelosti, makar sav ostali imetak otplivao netragom. 

Zlatkovićevo zdravlje bijaše svu zimu potreseno. 
Drži se tri, četiri dana, a već peti dan legne. Liječnici kažu, 
da nema nikakove pogibli, samo dok nastupe topli Ijetnji 
dani te podje nekuda, da promijeni zrak. 

Jednom legne, pak se nije pridigao četrnaest dana. 
Liječnik, njegov tijesni prijatelj, tumačio mu bolest baš 
onako, kako je i sam shvaćao. 

— Dragi prijatelju ! To su posljedice tvoga duševnoga 
nemira i nezadovoljstva, što si muževno snosio. Pod utiskom 
bolnih osjećaja malaksaše živci. Prošle godine bio si često 

i prekomjerno uzrujan, a tražio si lijeka u alkoholu. Poslije 
toga osjetio si slabost i opet tražio oporavka u žestokom 
piću. Ali danas — kano da je to prevršilo svaku mjeru, 
klonuo si, eto ! No pukovnija ode, prijateljstvo je razoreno. 
Ja sam jučer gospodju Veru svjetovao, molio i zaklinjao, 
da se okani onih ludorija. Ona mi reče, da će od sada mi- 
sliti samo na budućnost svoga Vlatka . . . 

— E, da bi Bog dao ! — odgovori Zlatković. 

— Odmah ne ćeš opaziti u nje promjene, jer se i to 
mijenja postepeno. 

— Tebi se, čini, da je i to bolest . . . 

— Prava bolest zablude uzgoja . . . Ona ne mogaše 
u tebi naći u prvi mah prave zamjene svojim izgubljenim 
idealima, a ti si u prvi kraj popuštao . . . Sreća, što medju 
vama buji mlado stablo života vaše prve sreće, vaš sinčić : 
pod njegovim zelenim granama i vaša će se srca pomladiti 
u proljeću njegove mladosti, pak će uskrsnuti samo pri- 
vidno obamrla ljubav ! 

Prijateljeve riječi tako umiriše Zlatkovića, da nije 
ni osjećao potrebe promjene zraka, već samo iskrene na- 
klonosti Verine. Vera ga doista uvjeravala, da je za nju 
nestalo vesela života izvan obiteljskoga kruga. 

Njezine su riječi — - znao bi reći — melem njegovim 
ranama ; pak da ih i ne preboli, barem ću, — jednom joj 
reče — ponijeti u grob slatku utjehu, da sam pravoj svojoj 
ženi povjerio svu svoju mukom stečenu imovinu i pravoj 
materi jedinca svojega. 

Zlatković nije nimalo vjerovao u svoje zdravlje, 
kako ga je tješio prijatelj, a u potonje doba i Vera. Ta 
utjeha i Verina očitovana iskrena ljubav poda vaše mu 
toliko snage, da se je pridigao i mogao izaći barem na 
kratku šetnju. 

No najednom uhvati ga strašna groznica. NOge mu 
tako klonuše, da ga morade liječnik sa Verom odnijeti na 

krevet. A kada ga položiše, reče Veri, da je to posljednje 
i neka brzojavi Vlatku. 

Vera stane lomiti rukama i naricati, kano da je Zlat- 
ković već mrtav. Stotinu briga zadavaše joj povjerena 
imovina i oni razni računi, kojih nije razumjela. A svi 
ljudi u poslu i knjigovodja bijahu pred njenim očima ne- 
pouzdani, premda je Zlatković imao u njih veliko po- 
vjerenje. Pametni joj ljudi govore, da joj se treba ogle- 
dati za valjanim poslovodjom, ili posao pustiti. Vera im 
bijaše vrlo zahvalna, a izražavala je to ironičkim pogledom 
i nehajnim kretanjem glave, jerbo ih je ona već pretekla. 

Nekako oko dva sata poslije podne, pošto je dugo 
izvirivala i pazila na prozoru, ode u mužev kabinet i čekaše. 

Vitak, visok, elegantno odjeven mladi gospodin uspravi 
se pred vratima, zasuče crne, vrlo njegovane brčiće, po- 
kuca na vrata i stane prisluškujući. 

— Unutra ! — javi se Vera. 

Mladić se duboko nakloni i hoće da nješto kaže, no 
Vera ga preteče : 

— Ako se ne varam . . . gospodin Bela Kolmar . . . 

— Ljubim ruke, milostiva, ja sam Kolmar. 

— Jučer sam vas prviput vidjela na fotografiji . . . 
Namah sam vas prepoznala ! Vaš odgovor, što ga jučer 
primih, vrlo me je razveselio ! Vi ste bez sumnje čitali 
moj oglas. 

— Jest, milostiva ... Bit ću tako slobodan, da se i 
gospodinu Zla tko vicu predstavim . . . 

— Žalibože ! — odgovori Vera i otare si rupcem oči. 
— Dok sam onaj oglas poslala, još se je prilično držao, 
no jučer mu je jako pozlilo i pade u nesvjesticu, za to 
sam vam odmah brzojavila . . . Njegovi su časovi od- 
brojeni ... Ali što ćemo, kad nam je svima sudjeno umrijeti, 
komu prije, a komu kašnje ... A najposlije i nemamo 
ništa dobra na tom svijetu ! . . . Moj suprug bijaše ner 

vozan od svoje rane mladosti . . . Prije svoje nesvjestice 
nije žalio, ako ga Bog riješi muka, — utješi se Vera i opet 
otare oči. 

— Ja sam odmah slutio, dobivši brzojav, da je zdravlje 
bolesnoga gospodina vrlo kritično. 

— Bez svake nade ... 

— Morat ću se dakle odmah prihvatiti posla. 

— Naravno. Promet je naš ovdje vrlo velik. A ono 
poduzeće u Gromilju nekako se je danas ujedinilo i ne 
zapinje. Čovjek, što ga tamo namjestismo, lijepo drži red. 
Za to ćete imati mnogo više brige ovdje u trgovini. I ja 
ću vam biti na pomoći ... 

— To me veseli ! 

— Znadem, da onakovog posla ne ćete imati, kano 
što ste imali u Pešti. 

— Ja sam bio u tvornici papira pomoćni poslovodja; 
to je doduše posao svoje vrsti, no ja sam vrlo dobro upućen 
u poslove mješovite trgovine i mirodija . . . 

— I vaš gospodin otac imao je te vrsti trgovinu. 

— Moj otac nije imao, već djed. Moj otac je bio 
general. 

— Oho! 

— Moj stric je poslanik u Petrogradu. 

— Daklem vi uživate veliku protekciju? 

— Na to nikada i ne mislim. Nadahnut sam duhom 
industrijalnim i trgovačkim. No pardon, ipak mislim na 
protekciju ... 

— Vrlo mi je milo, što ste iskreni ... Vi kano da ste 
već uživali protekciju u bivše vaše principalice.? 

— Moja gospoda principali bili su neoženjeni. 

— E onda nijeste još razmaženi ... No sada treba 
da se nješto ozbiljnije sporazumijemo. Vi ste, gospodine, 
neoženjeni? 

— Dakako, milostiva ! 

-- Za sada ćete se morati pobrinuti za stan, a kad 
ova katastrofa mine, imat ćete ovdje vrlo udoban stan. 

— Ja ću biti u svem sporazuman s milostivom . . . 
Kada Kolmar ode, unidje nova kuharica. 

— Milostiva, hvala Bogu, što je došao mladi go- 
spodin ! Našemu je gospodinu veoma teško. Navalio mu 
hropac, čuje se i na dvorište. Samo se čudim, da mladi 
gospodin nije ništa žalostan ! 

— A što vi, Agneza, mislite, tko je ovaj mladi go- 
spodin? 

-— Gospodin Vlatko. 

— Ah, Bože ! Gdje bi on već došao ! ... To je go- 
spodin poslovodja, za koga vam pripovijedah. 

— Dakle taj mladi će biti mjesto gospodina.^ 

— Da, on će biti poslovodja. 

— Ah, da ste, milostiva, i mladomu gospodinu u Beč 
brzojavili, već bi i on stigao. 

— To ne bi bilo uputno, da on gleda svoga oca na 
umoru. 

U to stane Agneza oprezno slušati. 

— Nješto mi se pričinilo — reče i podje u srednju sobu. 
Sustavi se. Ali ne čuje više . . . Opet se vrati do Vere, 
koja ravnaše pred ogledalom kosu. 

— Tako se je gospodin smirio . . . Bože, kako je do 
sada teško hropio ! Samo se čuje liječnik. 

U to unidje liječnik posve lagano. 

— Milostiva ... 

Vera baci pogled na problijedjelo doktorovo lice. 
Doktor joj stisne ruku i žalosno saopći : 

— Milostiva . . . Svršeno je . . . 

A Agneza dade se u viku i jauk, bježeći u dućan, na 
dvorište i u družinsku sobu. 



DRUGI DIO. 

1. 

Posljednjoj želji Zlatkovićevoj na samrtnom času ne 
bijaše zadovoljeno. Pokojnik ne vidje nikada više 
svoga sina. 

Vera izmijeni njekoliko pisama mjeseca travnja i 
svibnja s majkom u Beču. Veći dio svakoga pisma za- 
premio je Vlatko svojim uzdisajima za dragim rodite- 
ljima, potankim vijestima iz škole i o svom napretku. 
A kako ne presta razgovor o bolesti Zlatkovićevoj, to je 
pukovnikovica zapremila preostali dio pisma nizom sva- 
kakih savjeta, kako bi morao Zlatković njegovati svoje 
zdravlje. Ona je donekle poznavala njegovu bolest, za to 
mu preporučala stanovite kupelji. 

Zlatković i Vera odgovarahu u jednom pismu svaki 
svojom rukom. Po tom je pukovnikovica sudila, da medju 
njima vladaju dobri odnošaji. 

No u prvom pismu poslije katastrofe bilo je sve ispi- 
sano samo Verinom rukom, ali ipak je pisala u svoje i Zlat- 
kovićevo ime. A vješto je ispričala, kako Zlatkovića bole 
oči, te mu liječnici zabraniše pisati. Pukovnikovica je sum- 
njala. Slutila je, da je Zlatkoviću pozlilo, da se je njegova 
nervoznost razvila do onoga stupnja, te mu ruka već 
nije jaka vladati lakim perom. Zato stane kćer koriti, što 
prikriva njegovu živčanu bolest i slabost, jer kako će ga 
ona uspješno svjetovati, ako ju krivo obavješćuje ! Vlatka 
ožalostilo to pismo tako, da je napisao pismo ocu samo 
pod njegovim naslovom. 

Ivan LepuSić : Pustolovka. 12 

Medju ostalim piše : „Dragi tato ! Ja sam pročitao 
tvoje posljednje pismo i uvjerio sam se, da su riječi tvoje, 
ali rukopis nije. A to me je vrlo uznemirilo. Ja bih mogao 
svezanih očiju napisati pismo. I ti bi mogao ! Što tvoja 
ruka piše, za mene je, kano da je angjeoska zlatom ispi- 
sala ; ja ću razumjeti svaku riječ i svako slovo poljubiti. 
Za to ti evo napose pišem u nadi, da ćeš me i ti obrado- 
vati pismom svoje ruke. Teško iščekujem tvoj odgovor, da 
vidim bar malo nade, hoće li ova školska godina prije 
nastupa na sveučilištu biti posljednja u tudjini. Ovdje — 
u tudjem jeziku ! — o svomu narodu i njegovoj prošlosti 
nikada ništa ne čujem u školi. S dragom Monikom i go- 
spodinom kapetanom sretnem se barem jedanput u mjesec 
dana, pak mi se čini, kano da se sretoh sa rodjenom sestrom. 
Tako mi je uvijek mila". 

Zlatković je već ležao mjesec dana pod crnom zemljom, 
kada stiže to pismo. Vera primi pismo i otvori, pak se gorko 
rasplaka. U svakom spomenu na Moniku razabire oštar 
prikor, pak se kaje radi lakoumne prošlosti, što ne može 
ničim da ispravi. 

Premda je Vlatkovo pismo namah spalila, ipak joj 
ostade duboko usječeno u pameti. 

Prodjoše dva mjeseca, a Vlatko ne dobi od svoga 
oca odgovora. Verina pisma postepeno otkrivahu sve težu 
i pogibeljniju bolest. U to doba sretne Monika Vlatka i 
vrlo se začudila, kad ne opazi znaka žalosti na njegovu 
šeširu. 

— Draga Monika, tata je jako bolestan. 

Monika se odmah dosjeti, da je Vera zatajila smrt 
Zlatkovićevu, te ne htjede da mu namah kaže strašnu 
istinu, već mu reče milo : 

— Hajde, Vlatko, hajde, dušo, sa mnom ! Moj Angjelko 
želi već, da te vidi. Bit ćeš danas kod nas na objedu. 

— Ah, to ne mogu. Nena bi se ljutila. Još nikada ne 
izostah bez njezine dozvole. 

— Pak dobro, još ćeš stići na objed. 

Vlatko podje s Monikom, razgovarajući se bnako, 
kano da je još ono dijete, što ga nekada na šetnju vo- 
dila, a sada je već nju nadvisio gotovo za lakat. 

Kada dodjoše u Moničin stan, Monika pošalje go- 
spodji pukovnikovici pismo, kojim joj javlja, da će Vlatko 
danas biti kod nje na objedu, jer mu imade da saopći 
na oprezan način smrt njegova oca, što mu zatajiše. Po- 
šalje joj i hrvatske novine, koje prije tri mjeseca javiše 
smrt Zlatkovićevu. Monika se vrati u sobu i sjedne do 
Vlatka. 

— Da li ti je tata što pisao? 

— Pisao je, ali su samo njegove riječi bile, a pisala 
je mama, jer on ne smije pisati radi očne bolesti. Ja sam 
mu pisao pod njegovim naslovom, no opet sam dobio od- 
govor, pisan maminom rukom. Po tom sudim, da je tata 
teže bolestan, nego li to mama piše. 

— Tvoja je mama vrlo zabrinuta za tebe, pak ne će, 
da te ražalosti ... Ah, znaš, kako sam ti govorila, što je 
taj naš život na svijetu . . . Muka i patnja ! . . . Sretan 
onaj, koga Bog pozove i oslobodi mukl ! A tvoj je tata 
mnogo patio . . . Zato blagodari dobromu Bogu, a i ja 
blagodarim u molitvama, što je već prije tri mjeseca riješio 
i njega . . . 

Vlatko ju stade plašljivo gledati. 
-- Monika, što vi govorite? . . . 

— Ja sam ti već kazala . . . Tvoj tata je na nebe- 
sima 

Pomolimo se za njegovu dušu 

Dok je Monika molila, Vlatko se je naslonio na njena 
prsa jecajući i u suzama ju grleći, kano ono malo dijete. 

Već onda, kada je Vera primila ono pismo Vlatkovo, 
namijenjeno pokojnomu Zlatkoviću, stade joj se pojavljati 
Monika u angjeoskoj slici, kako je gledaše nekada kraj 
kolijevke svoga djeteta, i onda stade prezirati mržnju 
svoga srca. 

A listajući pokojnikova pisma naidje na pismo ka- 
petana Engelberta iz Beča, kojim se srdačno oprašta sa 
svojim prijateljem, ne spominjući ni jednom riječi kakav 
nesporazumak, već mu veselo pripovijeda svoju i Moničinu 
ljubav. To pismo ponizi Veru do skrušenoga pokajanja. 

U to, dok je Vera neprestano snovala, kako će strašnu 
vijest ipak saopćiti majci i Vlatku, stiže iz Beča pošiljka 
sa tri vijenca : „Nezaboravnomu roditelju — ožalošćeni 
Vlatko", „Milomu zetu", „Iskrenomu dobrotvoru i milomu 
prijatelju — Monika i kapetan Engelbert". 

Vera proplače. Odveze se na groblje i sama metnu 
sva tri vijenca pokojniku na grob. 

II. 

Čim se svršila školska godina, vrati se Vlatko kući, 
da nastavi nauke u Hrvatskoj. 

Kad se je Vlatko vratio, već je poslovodja Kolmar 
upravljao obadvjema radnjama neograničenom vlasti. 
Kolmar je smatrao Vlatka kano brata svoga, premda su 
ljudi vidjeli, da mu već ruši ispod nogu onaj čvrsti temelj, 
što ga je sagradio pokojni Zlatković. 

Bilo je to na proljeće poslije smrti Zlatkovićeve. Po- 
uzdani Kolmar predloži svojoj obožavanoj principalici 
novu osnovu, u trgovačkom svijetu već uobičajenu. 

— Draga Vero ! Ja sam proučio naš trgovački posao, 
te moram konstatovati žalosnu činjenicu, da se ova tvrtka 
ne može uzdržati. 

— Moj Bela, tako mi i drugi ljudi kažu. A ti si pro- 
putovao zimus polovinu Evrope, pak ćeš znati prosuditi, 

pokojni Zlatković ostavio na traljavim nogama. 

— To je zato, što pokojni Zlatković nije imao trgo- 
vačkoga duha. On je uz to bio pripravan svačiju mjenicu 
potpisati. To se je krpilo jedno vrijeme, ali danas se više 
krpiti ne da. 

— Što misliš, Bela, kolika su pasiva.? 

— Kojih trideset tisuća . . . 

— A aktiva? 

— Jedva dvadeset tisuća. 
Vera ga začudjeno pogleda. 

— Ono, što je u Gromilju, ni ono ne može da pokrije. 

— I ne smije. 

— Pak što misliš? 

— Onaj posao u Gromilju gotovo je iscrpljen ; još 
godinu, dvije, pak se već ne će isplaćivati, jerbo kamen 
siže sve više u dubinu. No ja imadem dobra nudioca, koji 
je pripravan da sve preuzme za pet tisuća forinta. 

— Onda bi još trebalo pet tisuća . . . 

— Manjkat će deset tisuća do sudnjega dana, jer 
ovih pet tisuća mislim uložiti u drugi posao . . . 

— Ja sam na sve pripravna. U tebi vidim svoga spa- 
sitelja ... 

— U Bosni imadem na ponudu pilanu i dobrahnu 
zalihu šume. To bijaše vlasništvo nekog Slovenca Lapuha. 
Njegova udovica mora da pusti taj posao. U prvi mah 
izrazila je želju, da bi dala to poduzeće u zakup, i to ne- 
oženjenu zakupniku . . . 

— Je li još mlada? 

— Ne znam, ima li joj više od dvadeset i pet go- 
dina . . . Lijepa je i pristala gospodja. 

Veri se namršti čelo. 

— Ja ne bih nikada bila za to, da poduzeće bude od 
koga odvisno. 

— Ona bi i prodala posao, no cijena je visoka. 

— Valjda bi naše Gromilje podnijelo? 

— Da su tri Gromilja, još ne bi bilo dosta. 

— Pak i ti imadeš nješto kapitala. 

— Ni tim nije pomoženo. Ako drukčije nije moguće, 
a ja ću stupiti sa udovicom u ortaštvo. 

— Ako već drukčije nije . . . 
Vera se zamisli. 

— A Vlatkovih deset tisuća ... — nastavi Vera. — - 
To je kapital, za koji nitko ne zna, nego ja, mama i Vlatko, 
a sada i Bela. Istina, taj se kapital ne smije krnjiti . . . 

— I ne bi se krnjio. Ako ga uložimo u razumni posao 
izbacit će 50 i više postotaka . . . 

— Dragi Bela ! To je Vlatkova očevina . . . 

— Vlatko će doći za koje vrijeme u više škole. One 
kamate, što ih štedionica daje, ne će biti dosta za njegovo 
uzdržavanje, pa će se krnjiti glavnica. A ovako ne ! . . . 
Medjutim milostiva je vrlo obvezana i neizmjerno ljubi 
Vlatka, pa sam se i tom mišlju posve raskrstio i našao 
drugi izlazak. 

— U sjajnoj partiji, je V de? 

— Već sam odlučio . . . samo da spasem milostivu . . . 
Nema žrtve, koje ne bih učinio ! 

— Takovu žrtvu ja svečano odbijam, dok kano mati 
raspolažem slobodno očevinom svoga sina. Ja pristajem 
na to, a pristat će i moja gospodja majka u Beču, jer se 
u nje nalazi uložna knjiga. Dakako, ona je vrlo točna, 
ona će zahtijevati neku garanciju. 

— Za to će imati milostive gospodje zadužnicu moju 
u ruci i očitovanje : da se deset tisuća forinta nalazi ulo- 
ženo u pilanu. 

— A gdje je ta pilana? 

— Nedaleko Banjaluke ... Mi ćemo stanovati u 
Banjaluci. 

— Sa gospodinom Belom meni je jednako, stanovala 
u gradu, ili u šumi . . . 

Kolmar se je neobično razveselio, što je svoju nakanu 
vješto raspleo, pak prinese Verinu ruku do svojih usta 
i mnogobrojnim cjelovima htjede da iskaže svoju blago- 
darnost. 

III. 

Za pet mjeseci već je bilo Gromilje u drugim rukama, 
a sa dućana skinuše za uvijek onu zlatnu firmu „Čedomil 
Zlatković". Računi su bili grozni. 

Kreško Zrinić, rodjak Verin, preuzeo je kao advokat 
razračun. On je nastojao nekako zakrpiti traljave račune, 
da ne dodje Vera na optuženičku klupu. Njekim firmama 
u Pešti ostade na dugu 11.000 forinta. Kreško se je sjećao, 
kako se još za njegova doba, dok je on bio kod Zlatkovića, 
lakoumno radilo, a Vera mu crnim bojama opisala lako- 
umnost pokojnoga Zlatkovića, samo da se prikaže ne- 
vinom. Za to se je Kreško zauzeo i uspio, da je došlo do 
nagode. Udova pukovnikova dala je dragovoljno svoje 
očitovanje, da je Vera jedina baštinica njena poslije smrti, 
ali nije dala nikakova očitovanja o veličini svoje imovine, 
kojoj ipak nitko nije sumnjao, pače ju precjenjivahu. 
Vjerovnici pristadoše, da Vera dug podmiri ovom baštinom 
po smrti pukovničihoj. 

U to vrijeme bio je Kolrtiar već posjednik pilane u 
Banjaluci. Uzeo je u najam lijepu kuću, gdje se s Verom 
nastanio. 

Vera se je vrlo porušila i ostarjela. Kolmarov je posao 
vrlo dobro napredovao ; no bila mu je muka, što je morao 
slati velike kamate pukovnikovici za uzdržavanje Vlatka, 
koji je dobro učio na politehnici. 

Izmedju Vere i Kolmara došlo je do grdnih zadjevica. 
Kolmar ju htjede sklonuti, da Vlatko posve napusti školu 

pače da ni ne polaže mature, već da stupi u koji ured u 
praksu, pak će kano činovnik-manipulant doći prije do 
stalna hljeba, a ovako će po školama još izjesti silne novce 
i možda svoju baštinu.. 

Jednom predloži Veri, da će se ipak morati ogledati 
za vrijednom ženom iz gradjanskih krugova, koja će ga 
moći zastupati na pilani, gdje imade ujedno kantinu, što 
mnogo nosi. A Veri obeća, da će ona kano prva glava i 
nadalje upravljati kućanstvom u gradu. 

— Dovedem li — govoraše joj — nevjestu iz boljega 
roda, ona se u takav priprosti posao ne će razumjeti, a 
samoća bila bi joj sužanjstvo. 

— Danas ćeš takovo čeljade jedva naći i u najprostijem 
gradjanskom domu. Čim je postala vjenčanom ženom, 
ona će se visoko ponijeti ; njoj nije dosta, da je žena, ona 
će htjeti da bude gospodja.A zar je vrijedan onaj dohodak, 
što ga izmeću pilana i kantina, da se inteligentan mladić 
okuje do groba? 

— Pak što ću? Zar ja mogu da i pomislim na to, da 
bi možda milostiva htjela tamo boraviti dane i noći i baviti 
se onako prostim poslom? 

— To ne bi bilo za nevolju, već drage volje ! 

— To bi bila za tebe robija . . . 

— Tebi za volju, za ljubav našu, moj mili Bela, 
nema na svijetu, što ja ne bih učinila ! . . . Sve bi mi bilo 
slatko u i najvećoj pustinji ! 

A Kolmar je jedva to dočekao, pa i on nju stane uvje- 
ravati iskrenoj ljubavi svojoj. 



Za mjesec dana već je bila Vera u šumi. Sve je gradske 
udobnosti najednom zaboravila. Onaj nekada raskošni 
Zlatkovićev dućan nadomješta joj uzana konoba u baraci, 
u kojoj su naslagane vreće s brašnom, grahom i pirinčem, 

gromade soli, slanina i svakake sitnarije, a tamo opet 
predio, gdje je mastika, rum, vino i špira. U baraci su 
ipak dvije udobno namještene sobe. Tamo stanuje Vera, 
a tamo je i Kolmar stanovao po više dana prije Verina 
dolaska. 

U cijeloj onoj pustoj okolini nema ni kuće, a kamo li 
sela, samo u prodolju „košara" nekoga kmeta, koji uživa 
više zemlje i šume, nego li čitavo selo. U njega imade 
žena, četvero sitne djece i djevojka za udaju, pak ono de- 
setak koza ; to je sve. Kći mu Mare poslužuje Veru. Mare 
i noćiva kod Vere, pak joj sladi boravak svakojakim pri- 
čama vukodlacima i morama, o kugi, pašama i Švabi. 

Vera i ne misli više na raskošne toalete ni na drago- 
cjenosti, priprosto je odjevena i u petak i svetak. U toj 
samoći stade prezirati sav šareni svijet, a muka joj, ako 
dodje tko od varoških ljudi sa gospodarom Kolmarom ; 
u svakom gleda svoga dušmana. Samo u Beli gleda svoga 
spasitelja. Kada on dodje, on joj obasjava svu onu tamnu 
pustoš. 

Tko je poznavao Veru još prije godinu dana, danas 
je ne bi prepoznao. Lica blijeda, nabrana, nekim tamnilom 
potkožena, oči upale, kano da već u njima svjetlo dogara, 
one nekada gojne ruke — danas dvije voštene svijeće, 
po kojima se prepliću plave žilice. 

Kolmarova pilana stoji kano u dolu kraj jaka po- 
toka, a ipak je sve na visočini. Odanle kojih 150 metara 
daleko imade baraka kano na oazi izmedju njekoliko 
dubova, a naokolo na široko strše panjevi, zarašteni 
vošćikom i kukorijekom. A imade na tom lazu bezbroj 
bukovih i hrastovih debala unakrst povaljenih. Ovamo 
dovoze šumu i opet odvažaju na pilanu. A što izrade, 
na drugoj obali slažu i voze po vijencu do željezničke 
stanice. Pred barakom imade okrugao st6 i oko njega 
stolice. 

Bilo je mjeseca lipnja oko tri sata poslije podne. Sunce 
je obasjalo svu onu čistinu, kamo ne dopirahu njegove 
sjajne zrake od zore do onog doba, jerbo ju zatvarahu 
šumovite visoke gore. 

Vera je sjedjela kraj stola i nješto krpila. Na glavi 
joj crna povezača, što joj prikri čelo, a otraga je svezana 
i kraci joj strše kao krila. Oči je zastrla tananim očarima. 
U to doba, pa sve dok sunce ne zamakne, sjedi ovdje i uživa 
na suncu. Nedaleko odanle stoji dugačak st6 i sa svake 
strane klupa. Oko toga stola zasjela četiri radnika, a već 
se ljudski nakitiše rakije. Grdno govore protiv gospodara 
svoga Kolmara, jer se nješto kod obračuna porječkaše, 
pak danas i ne rade, već se propiše, ali i to donosi gospo- 
daru korist. 

U to se izvi na onom putu od skele čovjek siromašak, 
vrlo ospičav, izrovana čela, a na brčištu mu osta samo 
njekoliko bijelih dlaka. Ćelavu glavu pokriva mu mastan 
fes bez kićenke, preko crveno-prugaste košulje prebacio 
je neki tanani zaprljani haljetak. Navukao sive hlače, 
spasao se crnim pašom, a na nogama mu istrošene jeme- 
nije. Prošav mimo Veru reče : „Pomoz Bog !" 

Vera podiže oči, pak odgovori : „Dobar dan !" i opet 
se zadubi u svoj rub. 

Došljak sjedne na drugi kraj klupe tako, da je mogao 
uhvatiti očima svu onu čistinu i kolibu. Sjedio je mimo 
i buljio, ne maknuvši očiju s Vere. Radnici pripovijedahu 
raznim svojim gospodarima, gdje su kada radili, a sa 
svakim omjeriše Kolmara, koji da nije vrijedan, da stane 
na stopu onih gospodara. Vera mogaše svaku riječ čuti 
i razumjeti, ali ne mari za to ; samo neka oni troše, pa 
neka kažu, da gospodar imade i rogove, ona ipak vidi, da 
imade dva zlatna krila. 

Došljak je razumio svaku njihovu besjedu. Za sve 
vrijeme samo ga jedan upita, gdje je radio.? 

— Na Savi . . . Ladje sam vukao, — odgovori, razgali 
prsi, pak im pokaže preko rebara i širokih grudi ožiljak, 
što mu ga je utisnula kleta jarmenica. Jedan mu ponudi 
čašu rakije, a on srkne do dna kano kaplju, nakloni se i 
vrati mu čašu, pa zazva oku vina i upita služavku, ima li 
što za jesti. 

— Slanine, sira i hljeba — odgovori djevojče. 

— Donesi mi slanine, sira i hljeba. 

Djevojče mu donese, a on, dok je to potrošio, i oku 
je vina ispio. 

Sunce je prije zalaska divno obasjalo taj šumoviti 
kraj, ali samo još malo, pak će zamaći. Došljak ustade 
i podje do stola, gdje je Vera sjedjela, sjedne naproti njoj 
i upilji oči u nju. 

— Što je, driagi ? Hoćete li možda da platite? ■— upita 
ga Vera. 

— Što je, dragi! . . . Dragi ... To je ona zlatna riječ, 
što je slušah hiljadu puta — reče hrapavim glasom, pak 
svojom žuljevitom rukom prihvati njenu na p6 usahlu 
ručicu i htjede da je poljubi. 

— No ! Jeste li pobudalili.? . . . Platite, pak odlazite. 

— A ako nemam čim da platim . . . 

— Zašto. ste zvali? 

— Bio sam gladan i žedan. 

— Dala bih vam hljeba, a vode ima. I ja moram 
račun položiti svomu gospodaru. 

— Vaš je gospodar zao čovjek. 

— To vaša briga nije ! — odsiječe Vera i pogleda 
ga mrko. 

— Eh, oni ljudi tamo kažu, da nema pod ovim suncem 
gorega gospodara. 

— Da, kada zaradu zapiju, onda je gospodar kriv . . . 

— Ej ! ne bi Koruga takav bio . . . 

Vera snimi naočare i pogleda ga. Došljak potisnuo fes 
nad čelo, pa je gleda onim crnim očima. A njoj se stane 
kosa ježiti na glavi. 

— Oh, Bože ! — zavapi Vera i sklopi ruke. — Ko- 
ruga ! . . . 

— Ja sam, milostiva 

— Pa zar je Koruga dotle dospio, Bože milostivi ! 

— Eh ! tako ! . . . Jednake smo sudbine . . . 

— Ah, sudbina ! 

Vera ga pozva u kuću. 

Unidjoše. Koruga sjede na divan, uhvati se rukama 
za čelo i gorko proplače. I Vera je plakala. 

— Ah, Koruga, Koruga ! 

— 1 tvoja je sudbina okrutna ! . . . 

— Što ovdje živim.? . . . Nipošto ! . . . To je samo 
moja dobra volja. Ja bježim one gradske zidanice, one 
zmije i lije u čovječjoj slici, onu himbu, zavist, zlobu i 
prijevaru. U toj planini bolje su ćudi gorske zvijeri ! Ovaj 
narod, što ovdje teško zaradjuje svoj hljebac, barem je 
bezazlen u svojoj prostoti . . . 

— Samo im nije gospodar pošten. 

— Kolmar je čestit čovjek. Da njega nije bilo, ja bih 
već davno u grob legla ... A ja imadem sina . . . Toga 
čovjeka posla mi sam Bog . . . Pustimo to . . . A što bi 
s tobom, ubogi Koruga? 

— Kada sam primio od Anete onu brzojavku 

— Ah ! — uzdahne Vera bolno, kano da joj nož 
rinu u srce. 

— Pobjegao sam u Ameriku i nikada se više sa onom 
nesretnom djevojkom nisam sastao . . . Vratio sam se za 
dvije godine. No otac već preminuo, a rod razgrabio imo- 
vinu. U Osijeku me uhitiše i baciše u tamnicu, da čekam 
sud . . . Optužilo me, da sam počinio grabežno umorstvo ! 
Bog mi bijaše u pomoći ! . . . Uhvatih zgodu i pobjegoh 

preko Save na ovu stranu. Još je Turčin gospodario ovdje. 
Što imade ove Bosne od Save do Ivan-planine, od Drine 
do suhe medje, svu sam prohodio, samo me u tom kršu 
nikada još do ovog časa nije bilo. Teško sam u Travniku 
obolio i jedva prebolio, pa gledaj, što učiniše nesretne 
ospice od moga obraza i glave evo ! Kano da sam vatrom 
izgorio . . . Desetak godina vukao sam ladje na Savi. Pitao 
sam svakuda za Zlatkovića i njegove. Sve onamo pro- 
palo ... A nedavno mi u Sisku kazivala ona Sofija, gdje 
se nalazi milostiva. No načuo sam, da me traže u onoj 
okolini, a ja u Srbiju. Ali htjedoh, da još jednom vidim 
moju dobru i dragu Veru . . • 

Vera je slušala i neprestano plakala. A kad je dovršio, 
umoli ju, da mu nješta topla pripravi i donese vina, da se 
okrepi za daleki put. 

Dok se je Vera bavila u kuhinji, zagleda se Koruga 
u konobu, u ono skladište, gdje je visjela slanina, pak 
pomisli na dupkom nakrcan dućan, podrume i magazine 
nekada Zlatkovićeve, a ova luda žena kaže, da joj je 
dobro . . . One dvije sobe bijahu zapremljene lijepim 
dvjema garniturama. Izgubile su sjaj, davno je, što su za- 
premale Zlatkovićev salon i kabinet . . . Još imade nekih 
stvari iz onoga kabineta : onaj basin od stakla za ribice 
(a sada ga Vera napunila šarenim grahom), onaj krasni 
kavez, Zlatkovićev pisaći st6 sa zelenim problijedjelim 
suknom, na kojem je pokojnik slagao po izbor hrvatske 
novine, a danas imade na njemu njekoliko brojeva nje- 
mačkih i madžarskih žurnala . . . Ah, one slike o stijeni ! 
Prepoznaje gospodina Feliksa, a onamo u jajastom okviru 
mali Vlatko ... I oni istrošeni, izlizani sagovi, ostatci ne- 
kadašnjega sjaja, — sve je to Korugi u pameti. 

Kada je Vera donijela užinu, stade se izvinjavati : 

— Zao mi je, dragi Koruga, što nemam u pripravi 
mesa ... Ja se ponajviše hranim kavom . . . 

Vera pripovijeda, a Koniga lakomo guta pripravljeno 
jelo, pak natače vina čašu za čaSom. 

— Milostiva gospo ! U mene ni prebite pare nema . . . 

— Ah, Sto ću ti ja, ubogi Koruga? U mene se nad je 
malo kada gotovine — reče Vera i ode, da pretraži sve 
žepove. Jedva nadje šest groša i to mu pruži. 

— Draga Vero ! Bit će u tebe kakva sitna dragocjenost, 
što bih mogao gdjegodj u varoši prodati Jevrejinu . . . 

— Sve je prošlo ... A danas i ne marim za nakit. 
Danas su moje dragocjenosti moj Vlatko . . . Kada sam 
imala, Koruga, što ti je srce poželjelo, sve ti dadoh . . . 

„Ah, da nijesi tako darežljiva bila !" — pomisli Koruga. 
Vera u to stane pred ogledalo, pa otpuči mindžušice, 
jedino još, što joj je ostalo, i dade mu ih. 

— Sunce sjeda, a moji konaci daleko . . . S Bogom, 
gospo, moje gorko i slatko spominjanje ! . . . Suncu se 
nadaj i mjesecu iza gore, ali Korugi nikada više ! . . . 

Reče i podje. 

Vera sjede na svoje prijašnje mjesto i gledaše za 
njim dugo 

Vera rano leže. Ne može da usne. „Migrena !" govori. 
Služavka joj donese hladne vode i nakvasi rubac, da obloži 
vruće čelo. 

— Ti se, gospo, prepade onog čovjeka, za to tebe 
glava boli . . . Prepao bi ga se i vuk u gori ! A ti mu, gospo, 
dade Mujine šalvare, ječermu, fes i pripašaj. . . Neka mu ! 
Bolje i tako, nego da silom otme . . . Eškija, pravi eškija . . . 

Tako Mare govorila, a Veru i srce zaboli. 

IV. 
Za velikih praznika došao Vlatko k svojoj majci. 
Kolmar je tako malo davao za uzdržavanje, da ne mo- 
gahu sebi nabaviti najnužnijih potrebica. Kolmar ne do- 
lazi sam, već šalje svoga skribana, a Veri piše i kori ju. 

što je zvala Vlatka. Neprestano piše, da mu posao stoji 
na traljavim nogama. „Ja sam uvidio, piše, da ovaj 
prosti posao u kantini tebi ne pristaje ; za to se pobrinuh 
i za druge ljude, a ti ćeš biti nadzirateljica. Ponovno te 
svjetujem, da Vlatka otpraviš k punici. Ona može izne- 
nada umrijeti ; tudji ljudi ugrabiti će ostavštinu . . ." 

Vera je višeputa pročitala to pismo, pa kano da se 
iz svakoga retka pomalja čista istina. 

Za njekoliko dana doveze Turčin kirijaš na arabi 
nove kantinere sa njihovom prtljagom. No koliko se Vera 
začudi, kad opazi, da su to njena nekadašnja družina : 
Sofija i kućni sluga Andraš. 

— Ljubim ruke, milostiva ! Evo nas ! — pozdravi 
Sofija i nastavi : 

— Vidite, milostiva, kako sam se ja složila s mojim 
Andrašem . . . Stara je to bila, a i poštena ljubav, premda 
je bilo djavolskih jezika . . . Sjećate li se još one kloštarske 
kornjače, Monike, kako je ono podmetnula u moju la- 
dicu ? . . . 

Čuvši Vlatko te riječi baci ubojiti pogled na Sofiju, 
digne se i ode napolje. A Sofija nastavi : 

— Mi smo sebi, hvala Bogu, lijepo priskrbjeli. Ima- 
pemo kapitala hiljadu forinta, i to sada uložismo u taj 
posao u kantini. A pogodili smo se s gospodinom tako, 
da ćemo mi plaćati za kantinu, a što uživamo stan, za 
to primismo milostivu u opskrbu. Gospodin Kolmar vrlo 
je dobra srca čovjek, on ne može takovu staru gospodju 
pustiti, da ide u svijet . . . 

Vera drhtnu i stisne usnice, a Sofija nastavi : 

— Mi ćemo u toj velikoj sobi stanovati, a ona malena 
biti će za vas. Onaj zeleni kanape neka i ostane . . . Moj. 
Andraš imade običaj, da se poslije objeda protegne, a to 
može i u maloj sobi . . . 

Vlatko je sve to pred vratima slušao i grozno se ljutio. 
A kada je čuo one posljednje riječi, otvori vrata i reče : 

— Mama, za što ne izadješ? ... Što ju slušaš.^ Dosta 
si već čula bezobraznosti . . . 

Vera doista izadje i sjedne s Vlatkom za onaj dugački 
st6, a Sofija, koja se za ono godina izvanredno ugojila, 
zasukala rukave malo ne do ramena, pak podbočivši se 
izadje pred kolibu i stane strići očima. A prigodila se 
ondje Mare. 

— Hej, djevojko, što ti gospodja plaća? 

— Znade ona. 

— Treba da i ja znadem. 

— A ti pitaj, eno ! 

— Sada ću ja tebi plaćati. 

— Meni jok ! 

— Ak* ti ne ćeš, a ja ću drugu uzeti. 

— Ako hoćeš sjutra. 

— Pak da, da hoću. Meni treba cura lijepa, mila i po- 
nosita. Ja trebam i dvije. 

— Dovedi Švabice. 

— I hoću ... A sada prostri tamo — reče i pokaže 
joj onaj dugački st6. 

Za Veru i Vlatka prostre Mare onaj kraj dugačkoga 
stola, gdje su sjeli, a za nove gospodare onaj okrugli st6 
pred kolibom. A Veri bijaše drago. Voli ona jesti sa rad- 
nicima, nego li sa Sofijom i Andrašem. 

Kada radnici dodjoše, pak opaze kod svoga stola Veru 
i Vlatka, nješto jedan drugomu šapnu i ne htjedoše onamo> 
već sjednu za okrugli st6. 

Andraš se osjećao upravo po svoju. Plavu prtenu 
kecelju zavrne i zadjene za remen o pasu, široke rukave 
podvine tik pod ramenom, pa onako sjedne u prsluku, 
na kojem se nižu svijetla zrnata dugmeta. Lica mu obri- 
jana i bez brkova, gojna i crvena, samo što ne popucaju 

od jedrine. Svoje crne zrnate oči sustavi sad na jednom, 
sad na drugom gostu sučelice. Hitro mu teče nerazumljiva 
besjeda, pomiješana raznim dijalektima. Silom hoće da 
pokaže, kako je sretan i zadovoljan ; a što on hoće da po- 
kaže, to već Sofija živim riječima opisuje. 

Za malo već znadoše radnici, kako je Vera nekada 
bila bogata, a oni bijahu istom družina u njenoj kući, 
kako se raskućila, a oni počeli raditi na svoju ruku. Znadu 
već radnici, da oni imadu kapitala hiljadu forinta, i pod 
kojim su uvjetima preuzeli kantinu, a dakako i ubogu 
gospodju u opskrbu. 

Vera i Vlatko sveudilj čekahu, da će Mare donijeti 
hranu. No sada istom donese ono, što je preostalo na 
okruglom stolu gospodarima. 

— Ostanci ! — primijeti Vlatko. — Kako se prostota 
ponijela ... po uputi Kolmarovoj r . . . 

— Nije, Vlatko, već to su prosti ljudi. 

— To je za naših deset hiljada, što je uloženo ovdje. 

— Nemoj tako, Vlatko ! Tvoj kapital je sigurno 
uložen, dakako, glede kamata moramo da učinimo neki 
red . . . 

Radni je dan. Čim se radnici naobjedovaše, dignu se 
i odu na svoj posao. 

Andraš se nije dao u bljzinu svoje nekadašnje go- 
spodje. U njemu kano da se još nije ono dužno pošto- 
vanje izgubilo. On je sretan, što je u dobru, pak se ni za 
koga ne brine. On ode za svojim poslom, a Sofija sjedne 
za st6, gdje je Vera sjedjela. 

— Pusto je ovdje, — reče Sofija. — Ali bit će za dan 
dva, ako Bog dade, življe. Prekosjutra je nedjelja. Nema 
sat puta do baraka, gdje su četiri satnije vojnika. Vino je 
dobro, imade sira, slanine, salame . . . Vidjet ćete, milo- 

Ivan LepuSić : Pustolovka. 13 

štiva, doći će cure, bit će veselo . . . Bilo je nekad i u vašoj 
kući veselo . . . 

Vlatko ju samo smrknuto pogleda, diže se i ode la- 
ganim korakom do šume. 

— Sofija ! Sofija ! Nijeste vi već tako mladi . . . 

— Dvanaest godina mladja od milostive ... I go- 
spodin Kolmar reče, da nema milostivoj mnogo preko 
pedeset godina . . . 

— Što njega briga za moje godine ? . . . Zar vi, Sofija, 
mislite, da sam ja pod skrbništvom gospodina Kolmara ? 
Zar vi ne znate, da je u to poduzeće uloženo Vlatkovih 
deset hiljada? 

— Toga nijesam čula, a čula sam, kako taj mladić 
stoji više, nego li imade pramova na glavi. 

— Ne znam, kojim pravom vi to govorite? 

— Oho, milostiva ! . . . Nijesam ja danas kuharica 
u Zlatkovićevoj kući, već vidite, — zvekne ključevima, 
što ih je zadjela za kecelju. 

Za njihova razgovora obišao je Vlatko šumicu i vratio 
se s gornje strane pred kolibu, pak htjede da se u sobi 
pozabavi knjigom. Istom što je zavirio u sobu, okrene se 
i hitrim korakom namjeri do stola. 

— Ali mama ! Ovo je ipak već previše . . . 

— Što je, Vlatko? — upita Vera, a Sofija ga lukavo 
pogleda, pripravna, da ga ismije. 

U drugoj sobi Andraš se pretegao na divan. 

— 0, službenica pokorna, mladi gospodine ! -- poče 
Sofija. — Ja sam doduše milostivoj odredila drugu sobu 
za stanovanje, ali joj nisam dala prava, da se služi svim 
posobljem. 

— Za Boga, Sofija, to je moje posoblje ! — reče Vera. 

— Ne, ne, milostiva ! Vi se možete služiti u opće po- 
sobljem u drugoj sobi, samo Andraš imade pravo, da može 
tamo poslije objeda spavati ... A što se tiče vlastništva. 

to vam mogu reći, da sam ja preuzela od gospodina Kol- 
mara inventarno sve posoblje i sve u opće, što se nalazi 
pod ovim krovom. 

— Čuješ li, mama, što kaže ! — plane Vlatko. 
Za malo izadje Mare, pak će ravno do stola. 

— Zdravo ostajte, gospo i mladi gospodine ! ^ . 
Vjere mi, odlazim ! Ne ćeš ni ti dugo . . . 



Sjutradan rano ujutro doveze isti onaj Turčin, što 
je nove gospodare dovezao, dvije djevojke, a Vera se 
odmah s njime pogodi, da nju i Vlatka odveze u Banjaluku. 

Kolmaf je stanovao u hotelu. Još čitav sat prije podne 
dovezli su se pred hotel. Vlatko isplati kočijaša, pak odoše 
Kolmaru u stan. 

— O, milostiva, ljubim ruke ! — dočeka ju Kolmar, 
a na Vlatka baci pogled, pun nezadovoljstva. — A što 
vas nosi tako rano iz one divne prirode.? 

— Da, iz one divne prirode, gdje divljač živi . . . 
Ona divljač, koju je poslao gospodin Kolmar i opuno- 
vlastio, da se onako drzovito ponaša prama nama . . . 

— To je već sramotno ! — primijeti Vlatko. 

— Molim, mladi gospodine ! Ja sam mislio, da ste vi 
u Beču. Ja imadem razgovor sa milostivom. 

Kolmar se već dosjetio Verinom jadu, pak reče : 

— Ja sam zakupnici naložio, da se imade brinuti za 
uzdržavanje milostive, a mladoga gospodina nijesam ni 
spomenuo, jer on imade svoje boravište u Beču kod go- 
spodje pukovnikovice. 

— To bi bilo lijepo ! Ti ćeš meni odredjivati bora- 
. vište ! — reče Vlatko. 

. — Gospodine Vlatko t Vi ste mnogo mladji od mene, 
zato hoću da me poštujete ... To napose vama dolikuje 
prama čovjeku, koji uzdržava vas i vašu rodjenu majku. 

— Oho, gospodine Kolmare ! A tko je uložio kapital? — 
upita začudjeno Vera. 

— Još se usudjujete pitati za kapital ! A tko vas 
uzdržava već toliko vremena? Zar mislite, ako se od glav- 
nice svaki dan, svaki sat i svaku minutu neprestano otkida, 
da je ona uvijek cijela? A kad vam račun pokažem, vidjeti 
ćete, da vi još meni dugujete 

— A moja očevina? — upita Vlatko. 

— To je baš ta davno iscrpljena glavnica. A što vam 
još danas dajem, to je milostinja . . . 

— Ali u moje majke u Beču je vaša zadužnica na 
deset hiljada, gospodine ! Tamo se kaže, da je onih deset 
hiljada uloženo u pilanu i grad ju. A moje posoblje u kantini? 

— Za to nemate nikako\ih pismenih dokaza. 

— Gospodine Kolmare ! Vi isplatite meni deset hi- 
ljada, i mi odlazimo ; a vama neka ostane ono posoblje, 
za koje nemamo pismenih dokaza. 

— Vi ćete i jeftinije otputovati zajedno sa svojim 
sinom, koji je već prama svomu dobrotvoru toliko drzak . . . 

— Ti lopove, varalico, nitkove ! -— odsiječe mu Vlatko. 

— Gospodine mladi, čuvajte se! Ne ćete li se pri- 
stojno ponašati . . . Milostiva, evo ! 

Kolmar izvadi novčanik, pak joj pruži 50 forinti. 

— To vam je dosta za put. Za jedan sat polazi že- 
ljeznica ... i sretan vam put ! 

— Tako? 

— Nije moguće, da je milostiva što drugo iščekivala? . . 
Možda, da ću se s Vama oženiti? 

— Pfuj, derane ! — pljune Vlatko preda nj i skoči. 

— Vlatko, smiri se ! Sve će to i onako proći bez 
svadje ... To će sud urediti, — stane ga Vera miriti. 

— Slobodno, sud neka odluči ! — ■ reče Kolmar. 
Vera očajno zaplače i zastre rupcem oči. 
Kolmar se zlobno smijaše. 

— Pfuj, derane ! — opet pljune Vlatko preda nj, 
okrenu se i jume na vrata, a Vera za njim, 

Kolmar osta zadovoljan, Sto Vlatko, tako velik i jak, 
ipak nije toliko odvažan. 

VI. 

Kada Vera i Vlatko stigoše u Beč, nadjoše pukovni- 
kovicu na samrtnom krevetu. 

Vera pošalje onu zadužnicu na deset hiljada forinta 
svomu rodjaku, advokatu Krešku, da podigne tužbu proti 
Kolmaru. U to pukovnikovica preminu. Vera bijaše u ve- 
likoj neprilici. Pukovnikovica ne ostavi nikakovog imetka 
osim posoblja i nješto dragocjenosti, što je Vera odmah 
poslije smrti založila. Ipak se još pouzdavaše u Kolmara, 
pa mu objavi smrt majke u pismu punu očaja, e da bi ga 
ganula i sačuvala od sudbenoga progona. 

Kolmara razveseli izvanredno vijest o smrti pukov- 
ničinoj i on odmah obavijesti o tom vjerovnike, koji ima- 
djahu pravo na njenu ostavštinu u ime jedine zakonite 
nasljednice Vere. 

No pokazalo se, da pukovnikovica nije ostavila ni- 
kakovog imetka, pače isto posoblje zaplijeniše bliži vje- 
rovnici. 

Vera je već živjela u najvećoj bijedi. Preselila se sa 
Vlatkom u jednu tijesnu sobicu u četvrtom katu. A ni tu 
sirotinju nijesu imali čim da zapreme. Utržak od drago- 
cjenosti mogaše ih još uzdržati mjesec dana, dok pukne sud. 

Za malo dana pisao joj Kreško, kako je primio za- 
dužnicu i punomoć, i neka slobodno mirno spava, jer je 
tražbina već osigurana na pilani. Za to vrijeme neprestano 
ju napastovahu novi vjerovnici pokojne pukovnikovice. 

Jedina utjeha bio joj je dobri Vlatko. On joj nikada 
ne spočitnu njene lakoumnosti i ne prikori je, već uzdajući 
se u svoje umne sposobnosti tješio ju, kako će svršiti 

škole, doći do službe i onda ju uzdržavati. Vera gledaše 
istom u posljednje doba u svom Vlatku cijelo biće pokoj- 
noga Zlatkovića ; ali spomen na dragoga pokojnika oživ- 
ljavaše samo uspomenu na njena grdna i pustolovna djela. 
Kolmara stade mrziti iz dna duše, smatrajući ga pravim 
krvolokom. Neustrpljiva je i nemirna. Jedva iščekuje onaj 
osudni dan, kada će morati Kolmar da položi pred sudom 
Vlatkovu glavnicu. Sada istom stade promišljeno snovati, 
kako će kamatima uzdržavati sebe i Vlatka, dok svrši 
škole, da se ni najmanje ne okmji glavnica. 

Došao je i dan rasprave. Vera iščekivaše cijeli dan 
i sjutradan depešu, no uzalud. 

Istom treći dan stiže pismo od Kreška, a stiže ju 
samu kod kuće. Pismo je bilo kratko, ali ubojito : 

Draga Vera ! 
Ne žalosti se ! Da je bio kojom srećom označen Vlatko 
u zadužnici vjerovnikom, a ne Ti, to bi on dobio cijelu 
cjelcatu glavnicu i Kolmar bi morao sve troškove pod- 
miriti. Ali ovako je onaj zlotvor zasnovao pakosno djelo 
i sva je glavnica propala. On je donio od vjerovnika u 
Pešti dokaze, da je za tebe podmirio 11 hiljada dugovine, 
a po tom računu on tebi više ništa ne duguje, već si mu 
još ti dužna tisuću forinta, dok si živa. Mi odvjetnici osta- 
dosmo poraženi. Ustrpi se, dati će dobri Bog bolje ! 

Sa pozdravom Tvoj iskreni 

Kreško. 

Vera pročitavši to kobno pismo, uhvati se obadvjema 
rukama za glavu: 

— „Uh, lopove ! . . . Bože ! Ja drugo ni zavrijedila 
nijesam ... Ali ono moje dobro dijete . . . 

Vera otvori kovčeg. Pretraži do dna, pak iz nekih 
krpa izvadi staklenku. 

Oči joj sijevahu očajno, bijesno . . . 

Ni slike ne bijaše nikakove o stijeni u onoj uzanoj 
ubogoj sobi, da je dime, već ju sva ona bijeda, ono uboStvo 
još ufvrdjivaše u strašnoj odluci. 

— Lopove ! Ovako htjedoh, da se riješim života, 
kada me htjede ostaviti na rasulu Zlatkovićeva imetka . . . 
Toliko sam te ljubila, te otkupom sinovlje svetinje oteli 
se smrti, da nastavim s tobom sretan život ... A ti, iz- 
dajice . . . Evo na ! 

Prinese staklenku k ustima, ispije i reče: 

— Tim se nesretna žena rješava životnih muka . . . 
S Bogom, Vlatko ! . . . 

Uhvati se rukom za krevet, no koljena joj klecnu, 
pa se sruši onesviještena na pod. Glavom udari o gvoz- 
denu nožicu krevetai a krv joj poteče mlazom iz glave. 

Kad se je Vlatko vratio, nadje na stolu ono kobno 
pismo, pročita i suze ga obliše. Stane slutiti nesreću, kad 
opazi lokvicu krvi kraj kreveta na podu. U to unidje dvor- 
kinja, koja je već prije našla onesviještenu Veru na tlu. 

— Gospodine mladi ! Gospodji je pozlilo, pala je 
i ubila se . . . Jako se je udarila o glavu . . . Već ju od- 
vezoše u bolnicu — reče dvorkinja sva drhćući. — Po- 
djite u bolnicu . . . 

Znala je dvorkinja, što joj reče liječnik, da ne će 
preboljeti. 

Vlatko turi ono pismo u žep, pa kano da je obnevidio, 
posrćući krenu niza stube. 

Kada je došao na ulicu, nije znao, kamo da skrene. 
„Ah, majko moja ! Draga mamo !*' — ponavljaše i ogle- 
daše se plaho. Htjede da podje ravno k Dunavu . . . 

Najednom ga trgne poznat glas. Ogleda se i opazi 
Moniku, gdje ide ispod ruke sa svojim suprugom. 

Stade kano nijem. Izvadi ono pismo i pruži Monici. 
Ona pročita i primi ga ispod ruke. 

— Evo me, ja sam, tvoja Monika s tobom, ne boj 
se, mili moj Vlatko, ne boj ! Hajdemo, potražit ćemo 
mamu I ... U bolnici, gdje li? Hajdemo, naći ćemo ju . . . 

Monika držaše grčevito Vlatka ispod ruke, a s druge 
strane koracaše kapetan. 

Dodjoše do bolnice. Kapetan upita, da li dovezoše 
neku gospodju. 

— Odjel I. broj 3. — odgovori vratar. 

Kad udjoše u sobu, reče im poslužnik, da je ona go- 
spodja, koju su malo prije ovamo donesli, ovdje ležala 
i umrla. Ona se je otrovala . . . 

— Otrovala se, majka moja ! — zajeca Vlatko i baci 
se na onaj krevet, gdje je ležala. 

— Vlatko ! Moj dobri Vlatko . . . Monika je tvoja 
uza te . . . 

— Ah, dobra Monika ! . . . Sve je propalo, — reče 
Vlatko podižući se. 

— Nije propalo, moj dragi Vlatko ! Monika će biti 
tvoja majka ! Engelbert će biti tvoj otac, ti ćeš ići s nama, 
bit ćeš nam nerodjeno kano rodjeno dijete ! 

A Vlatko joj stane ljubiti ruke, koje je' hiljadu puta 
u kolijevci milovao i cjelivao, — ruke svoga angjela čuvara. 
Monika uzdahne: 

— Vero, Bog ti dao pokoj duši ! A Tebi, Bože, hvala, 
što me odabra milost Tvoja, da budem pomajkom dje- 
tetu, za kojim sam uvijek uzdisala ! . . . Hvala Ti, Bože, 
što se mogu odužiti obećanju rano preminulog poštena 
gospodara Zlatkovića ! 

